**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**04 ДҮГЭЭР САРЫН 07-НЫ ӨДӨР / ПҮРЭВ ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:***  | 1-5 |
| ***2*** | ***Хуралдааны дэлгэрэнгүй тэмдэглэл:*** | 6-76 |
|  | 1.“Хөшигийн хөндийн эдийн засгийн чөлөөт бүс байгуулах тухай” Улсын Их Хурлын тогтоолын төсөл /Засгийн газар 2021.01.17-ны өдөр өргөн мэдүүлсэн, **анхны хэлэлцүүлэг/** | 6-28 |
|  | 2.Ойн тухай хуульд нэмэлт, өөрчлөлт оруулах тухай хуулийн төсөл /Засгийн газар 2022.03.28-ны өдөр өргөн мэдүүлсэн, **хэлэлцэх эсэх**/ | 28-54 |
|  | 3*.* Зөрчлийн тухай хуульд нэмэлт, өөрчлөлт оруулах тухай хуулийн төсөл /Улсын Их Хурлын гишүүн Т.Энхтүвшин нарын 6 гишүүн 2022.03.24-ний өдөр өргөн мэдүүлсэн, **хэлэлцэх эсэх**/ | 54-76 |

***Монгол Улсын Их Хурлын 2022 оны хаврын ээлжит чуулганы***

***04 дүгээр сарын 07-ны өдөр /Пүрэв гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 39 гишүүн хүрэлцэн ирж, 51.3 хувийн ирцтэйгээр хуралдаан 10 цаг 10 минутад Төрийн ордны “Их хуралдай” танхимд эхлэв.*

*Томилолттой: А.Адъяасүрэн, С.Одонтуяа, Д.Тогтохсүрэн, С.Чинзориг;*

*Чөлөөтэй: Ж.Батсуурь, М.Оюунчимэг, Л.Оюун-Эрдэнэ, Б.Чойжилсүрэн;*

*Эмнэлгийн чөлөөтэй: Х.Баделхан, Ш.Раднаасэд;*

*Тасалсан: Б.Бейсен, Ц.Туваан;*

*Хоцорсон: Ш.Адьшаа-1 цаг 48 минут, С.Амарсайхан-2 цаг 26 минут, Г.Амартүвшин-1 цаг 17 минут, Ц.Анандбазар-25 минут, Т.Аюурсайхан-26 минут, С.Батболд-2 цаг 25 минут, Э.Батшугар-09 минут, Ж.Бат-Эрдэнэ-11 минут, Х.Болорчулуун-23 минут, Ж.Ганбаатар-30 минут, Ц.Даваасүрэн-1 цаг 36 минут, Б.Дэлгэрсайхан-17 минут, Ж.Мөнхбат-54 минут, Х.Нямбаатар-40 минут, Д.Өнөрболор-1 цаг 31 минут, Д.Сарангэрэл-1 цаг 13 минут, Ц.Сэргэлэн-09 минут, Г.Тэмүүлэн-39 минут, Д.Цогтбаатар-14 минут, Л.Энх-Амгалан-1 цаг 15 минут, Б.Энхбаяр-41 минут.*

**Нэг.*“Хөшигийн хөндийн эдийн засгийн чөлөөт бүс байгуулах тухай” Улсын Их Хурлын тогтоолын төсөл*** /*Засгийн газар 2021.01.17-ны өдөр өргөн мэдүүлсэн,* ***анхны хэлэлцүүлэг/***

 Хэлэлцэж буй асуудалтай холбогдуулан Эдийн засаг, хөгжлийн дэд сайд С.Наранцогт, Эдийн засаг, хөгжлийн яамны Төрийн нарийн бичгийн дарга Х.Батжаргал, мөн яамны Хилийн боомтын хөгжил, чөлөөт бүсийн бодлогын газрын даргын албан үүргийг түр орлон гүйцэтгэгч Х.Эрдэнэбулган, Барилга, хот байгуулалтын яамны Хот байгуулалт, газрын харилцааны бодлогын хэрэгжилтийг зохицуулах газрын дарга Ц.Баярбат, Газар зохион байгуулалт, геодези, зураг зүйн газрын Газар зохион байгуулалтын хэлтсийн дарга Ж.Батсайхан, Барилгын хөгжлийн төвийн Тэргүүн дэд дарга О.Одбаяр, Хөшигийн хөндийн бүтээн байгуулалтын асуудал хариуцсан захиргааны дарга, Засгийн газрын бүрэн эрхт төлөөлөгч Д.Оюунхорол, мөн захиргааны Захиргаа, санхүү, хүний нөөцийн дарга С.Батцэцэг, Бизнесийн үйл ажиллагаа хариуцсан газрын дарга Б.Хашчулуу, Төсөл хөгжлийн менежер М.Тулга, зөвлөх Ж.Жаргалсайхан нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Ш.Ариунжаргал, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

**Төслийг анхны хэлэлцүүлэгт бэлтгэсэн талаар** Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Ц.Цэрэнпунцаг танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүн Ж.Сүхбаатар, С.Чинзориг, Ц.Мөнх-Оргил, Т.Доржханд, Д.Батлут, Д.Бат-Эрдэнэ, Б.Баттөмөр, Д.Ганбат, Н.Учрал нарын тавьсан асуултад Эдийн засаг, хөгжлийн дэд сайд С.Наранцогт, Хөшигийн хөндийн бүтээн байгуулалтын асуудал хариуцсан захиргааны дарга, Засгийн газрын бүрэн эрхт төлөөлөгч Д.Оюунхорол нар хариулж, тайлбар хийв.

**Г.Занданшатар:** Байнгын хорооноос гаргасан“Хөшигийн хөндийн эдийн засгийн чөлөөт бүс байгуулах тухай” Улсын Их Хурлын тогтоолын төслийн анхны хэлэлцүүлгийг эцэслэн батлах үе шаттай нэгтгэн явуулах горимын саналыг **дэмжье гэсэн санал хураалт явуулъя.**

**Зөвшөөрсөн: 36**

 **Татгалзсан: 18**

 **Бүгд: 54**

 **66.7 хувийн саналаар горимын санал дэмжигдлээ.**

“Хөшигийн хөндийн эдийн засгийн чөлөөт бүс байгуулах тухай” Улсын Их Хурлын тогтоолын төслийг эцэслэн батлуулах бэлтгэл хангуулахаар Эдийн засгийн байнгын хороонд шилжүүлэв.

*Уг асуудлыг 11 цаг 41 минутад хэлэлцэж дуусав.*

*Нээлттэй хуралдаан 28 минут үргэлжилж, 54 гишүүнээс 36 гишүүн хүрэлцэн ирж, 66.7 хувийн ирцтэйгээр 11 цаг 42 минутад хуралдааныг хаалттай горимд шилжүүлэв.*

Хаалттай хуралдаанаар Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэв.

*Хаалттай хуралдаан 50 минут үргэлжилж, 12 цаг 32 минутад нээлттэй горимд шилжүүлэв.*

***Хоёр.Ойн тухай хуульд нэмэлт, өөрчлөлт оруулах тухай хуулийн төсөл*** */Засгийн газар 2022.03.28-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Байгаль орчин, аялал жуулчлалын сайд Б.Бат-Эрдэнэ, Байгаль орчин, аялал жуулчлалын яамны Төрийн нарийн бичгийн дарга Э.Баттулга, мөн яамны Хүрээлэн буй орчин, байгалийн нөөцийн удирдлагын газрын дарга А.Энхбат, Ойн бодлого зохицуулалтын газрын дарга Б.Оюунсанаа, Усны газрын дарга Ш.Мягмар нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Д.Нарантуяа, Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан референт С.Дунжидмаа нар байлцав.

Төслийн үзэл баримтлалын талаар илтгэлийг Байгаль орчин, аялал жуулчлалын сайд Б.Бат-Эрдэнэ, хуулийн төслийг хэлэлцэх эсэх талаар **Байгаль орчин, хүнс, хөдөө аж ахуйн байнгын хорооноос гаргасан** санал, дүгнэлтийг Улсын Их Хурлын гишүүн Б.Саранчимэг нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ц.Идэрбат, Ж.Сүхбаатар, Б.Жаргалмаа, Д.Батлут, Ё.Баатарбилэг, Г.Ганболд, Ч.Хүрэлбаатар нарын тавьсан асуултад Байгаль орчин, аялал жуулчлалын сайд Б.Бат-Эрдэнэ, Байгаль орчин, аялал жуулчлалын яамны Төрийн нарийн бичгийн дарга Э.Баттулга, мөн яамны Ойн бодлого зохицуулалтын газрын дарга Б.Оюунсанаа нар хариулж, тайлбар хийв.

*Үдийн завсарлагын цаг болсон тул хуралдаан 13 цаг 13 минутад завсарлав.*

*Үдээс хойших хуралдаан 14 цаг 06 минутад эхлэв.*

*Хуралдаан Ойн тухай хуульд нэмэлт, өөрчлөлт оруулах тухай хуулийн төслийн хэлэлцүүлгээр үргэлжлэв.*

Төслийн үзэл баримтлалтай холбогдуулан Улсын Их Хурлын гишүүн Д.Сарангэрэл, Б.Баярсайхан, Б.Саранчимэг, Г.Мөнхцэцэг, Н.Наранбаатар нар үг хэлэв.

**Г.Занданшатар:** Байнгын хорооны саналаар Ойн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 24

Татгалзсан: 15

Бүгд: 39

61.5 хувийн саналаар Байнгын хорооны санал дэмжигдлээ.

Ойн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр **Байгаль орчин, хүнс, хөдөө аж ахуйн** байнгын хороонд шилжүүлэв*.*

*Уг асуудлыг 15 цаг 01 минутад хэлэлцэж дуусав.*

***Гурав.Зөрчлийн тухай хуульд нэмэлт, өөрчлөлт оруулах тухай хуулийн төсөл*** */Улсын Их Хурлын гишүүн Т.Энхтүвшин нарын 6 гишүүн 2022.03.24-ний өдөр өргөн мэдүүлсэн,* ***хэлэлцэх эсэх****/*

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Ц.Баянмөнх, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, мөн хэлтсийн референт Б.Галсанбат нар байлцав.

Төслийн үзэл баримтлалын талаар илтгэлийг Улсын Их Хурлын гишүүнД.Батлут, хуулийн төслийг хэлэлцэх эсэх талаар **Хууль зүйн байнгын хорооноос гаргасан** санал, дүгнэлтийг Улсын Их Хурлын гишүүн Б.Энх-Амгалан нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Б.Баярсайхан, Ч.Ундрам, Ш.Адьшаа, Ж.Сүхбаатар, Ё.Баатарбилэг, Б.Бат-Эрдэнэ, Д.Сарангэрэл, Ж.Ганбаатар нарын тавьсан асуултад Улсын Их Хурлын гишүүн Г.Ганболд, С.Бямбацогт, Ц. Идэрбат нар хариулж, тайлбар хийв.

*Улсын Их Хурлын дэд дарга Т.Аюурсайхан 15 цаг 22 минутаас хуралдааныг даргалав.*

Төслийн үзэл баримтлалтай холбогдуулан Улсын Их Хурлын гишүүн Ц.Даваасүрэн, Б.Энхбаяр нар үг хэлэв.

**Т.Аюурсайхан:** Байнгын хорооны саналаар Зөрчлийн тухай хуульд нэмэлт, өөрчлөлт оруулах тухайхуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 26

Татгалзсан 14

Бүгд: 40

65.0 хувийн саналаар Байнгын хорооны санал дэмжигдлээ.

Зөрчлийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Хууль зүйн байнгын хороонд шилжүүлэв*.*

*Уг асуудлыг 16 цаг 24 минутад хэлэлцэж дуусав.*

***Бусад****.* Улсын Их Хурлын гишүүн Ч.Ундрам, Ж.Эрдэнэбат, Д.Өнөрболор нарын урилгаар Сэлэнгэ аймгийн иргэдийн төлөөлөл, Улсын Их Хурлын гишүүн С.Чинзориг, Д.Тогтохсүрэн, Г.Ганболд нарын урилгаар Өвөрхангай аймгийн иргэдийн Төлөөлөгчдийн Хурлын төлөөлөгчид, Улсын Их Хурлын гишүүн Ж.Чинбүрэнгийн урилгаар Нийслэлийн ерөнхий боловсролын 85, 88 дугаар сургуулийн сурагчдын төлөөлөл, Улсын Их Хурлын гишүүн Д.Бат-Эрдэнэ, Н.Наранбаатар нарын урилгаар Өмнөговь аймгийн Манлай, Баяндалай сумын иргэдийн Төлөөлөгчдийн Хурлын төлөөлөгчид, Улсын Их Хурлын гишүүн Д.Сарангэрэлийн урилгаар Хан-Уул дүүргийн иргэдийн төлөөлөл, Улсын Их Хурлын даргын ажлын албаны урилгаар Баянхонгор аймгийн аймаг, сумдын ерөнхий боловсролын сургуулиудын сургалтын менежерүүд, Улсын Их Хурлын гишүүн Ж.Эрдэнэбат, Ч.Ундрам, Д.Өнөрболор нарын урилгаар Сэлэнгэ аймгийн Сүхбаатар сумын ерөнхий боловсролын 4 дүгээр сургуулийн 11Б ангийн багш, сурагчид, Улсын Их Хурлын гишүүн Г.Ганболд, Д.Тогтохсүрэн, С.Чинзориг нарын урилгаар Өвөрхангай аймгийн Арвайхээр сумын ерөнхий боловсролын 1 дүгээр сургуулийн багш нар, Улсын Их Хурлын гишүүн Б.Баярсайхан, Ц.Цэрэнпунцаг нарын урилгаар Завхан аймгийн Сонгино, Тосонцэнгэл сумын төрийн албан хаагчдын төлөөлөл, Улсын Их Хурлын гишүүн Ч.Хүрэлбаатарын урилгаар Увс аймгийн Ховд, Бөхмөрөн сумын төрийн албан хаагчдын төлөөлөл, Улсын Их Хурлын гишүүн Ц.Сэргэлэнгийн урилгаар Хил хамгаалах ерөнхий газрын Сургалтын албаны дарга нар, Улсын Их Хурлын гишүүн Б.Пүрэвдорж, С.Бямбацогт, Ш.Адьшаа нарын урилгаар Ховд аймгийн Дөргөн, Дуут сумын ерөнхий боловсролын сургуулийн багш, ажилчдын төлөөлөл, Улсын Их Хурлын гишүүн Ж.Батжаргал, Н.Энхболд нарын урилгаар Төв аймгийн Баянцогт сумын ерөнхий боловсролын сургуулийн багш, ажилчдын төлөөлөл, Улсын Их Хурлын гишүүн Ж.Эрдэнэбат, Ч.Ундрам, Д.Өнөрболор нарын урилгаар Сэлэнгэ аймгийн Мандал сумын ерөнхий боловсролын 1 дүгээр сургуулийн багш нар Төрийн ордон, Улсын Их Хурлын чуулганы үйл ажиллагаатай танилцав.

Нээлттэй хуралдаанаар 3 асуудал хэлэлцэв.

Чуулганынэгдсэн хуралдааны зохион байгуулалтыг Улсын Их Хурлын Тамгын газрын Хуралдаан зохион байгуулах хэлтсийн дарга Д.Энхбат, мөн хэлтсийн шинжээч М.Номиндулам, С.Энхзаяа нар хариуцан ажиллав.

*Нээлттэй хуралдаан 4 цаг 28 минут үргэлжилж, 76 гишүүнээс 64 гишүүн хүрэлцэн ирж, 84.2 хувийн ирцтэйгээр 16 цаг 24 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.ОТГОНДЭЛГЭР

**МОНГОЛ Улсын Их Хурлын 2022 ОНЫ ХАВРЫН ЭЭЛЖИТ ЧУУЛГАНЫ**

**04 ДҮГЭЭР САРЫН 07-НЫ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын гишүүдийн энэ өдрийн амгаланг айлтгая. Гишүүдийн ирцийг танилцуулъя. Орон нутагт томилолттой, чөлөөтэй, эмнэлгийн чөлөөтэй нийт 11 гишүүн байна. Орон нутагт 6 гишүүн томилолттой. 2 гишүүн чөлөөтэй, 2 гишүүн эмнэлгийн чөлөөтэй байна. Ингээд ирвэл зохих 65 гишүүнээс 40 гишүүн ирж, ирц бүрдсэн байна. 52.6 хувьтай.

Улсын Их Хурлын 2022 хаврын ээлжит чуулганы дөрөвдүгээр сарын 07-ны өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлыг танилцуулъя.

Нэгдүгээрт, Хөшигийн хөндийн эдийн засгийн чөлөөт бүс байгуулах тухай Улсын Их Хурлын тогтоолын төслийн анхны хэлэлцүүлгийг явуулна.

Хоёрдугаар асуудал, Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд байгаа.

Гуравдугаарт, Ойн тухай хуульд нэмэлт, өөрчлөлт оруулах тухай хуулийн төсөл, Засгийн газраас өргөн мэдүүлсэн, хэлэлцэх эсэхийг шийднэ.

Дөрөвдүгээрт, Зөрчлийн тухай хуульд нэмэлт, өөрчлөлт оруулах тухай хуулийн төсөл, Улсын Их Хурлын гишүүн Төмөртогоогийн Энхтүвшин нарын зургаан гишүүн өргөн мэдүүлсэн, хэлэлцэх эсэхээ хэлэлцэнэ.

Монгол Улсын Их Хурлын чуулганы хуралдааны дэгийн тухай хуулийн 13.4-т гишүүн энэ хуулийн 9.5-д заасан асуудлаар нэгдсэн хуралдаанаар хэлэлцэхээр тогтсон асуудлыг хойшлуулах, дараалал өөрчлөх, асуудал нэмэх горимын санал гарах бол Улсын Их Хурлын даргад нэгдсэн хуралдаан эхлэхээс өмнөх өдрийн 17 цагаас өмнө үндэслэл бүхий саналаа бичгээр ирүүлнэ гэж заасан.

Бөхчулууны Пүрэвдорж гишүүн энэ үндэслэлээ дутуу бичсэн байна шүү. Энэнээс хойш үндэслэлгүй байх юм бол, дэг дээр үндэслэл гэж байгаа юм чинь үг хэлүүлэхгүй шүү. Асуудал нэмэх чинь үндэслэл биш л дээ. Асуудал нэмэх талаар үндэслэл бүхий санаа гарах ёстой шүү. Бөхчулууны Пүрэвдорж гишүүн. Хойш санууллаа.

**Б.Пүрэвдорж:** Их Хурлын даргад баярлалаа, тэгэх дээр өнгөрсөн долоо хоногт эрхэм гишүүн Учрал энэ НӨАТ-ын буцаан олголтыг 4 хувь болгоё гэдэг санаачилга гаргаад энийг ярихдаа жишээгээ буруу аваад, тэрнээсээ болоод бас нийгэмд бас янз янзаар хэлэгдэж байх шиг байна. Тэгэхлээр ер нь бол залуу гишүүд бас яг энэ жишээ авахдаа бас болгоомжтой байх хэрэгтэй гэдгийг хэлье. Тэгэх дээр энэ Учрал гишүүн бол 40 хувийг нь буцааж өгье гэж байна л даа. Тэгэх дээр энэ талаар та бол хууль санаачлах юм бол болохгүй. Яагаад гэвэл Засгийн газар татвартай холбоотой хуулийг санаачлах, хууль санаачлах эрхтэй. Харин би бол санаачилсан байгаа. Яагаад гэвэл 2020 таван сарын 25-ны өдөр Үндсэн хуулийн нэмэлт, өөрчлөлт батлагдсан. Энэний урд талын өдөр НӨАТ-ын татварыг 5 хувь болгох хуулийн төслийг өргөн барьчихсан байхгүй юу. Тийм учраас өнөөдрийг хүртэл энэ хуулийг хэлэлцүүлэх гээд, парламентаар хэлэлцүүлэх гээд яваад болохгүй байгаа юм. Тэгэхлээр өнөөдрийн эдийн засаг хүндэрсэн, энэ барааны үнэ өссөн энэ үед бол энэ иргэдээ тодорхой эдийн засгийн боломжийг гаргаж өгөх зайлшгүй хэрэгтэй байна. Энэ бол НӨАТ-ын татварыг 5 хувь болгох ийм хууль байгаа.

Үнэхээр энэ бараа бүтээгдэхүүн борлуулах үе шат болгон дээр тодорхой энэ зардлууд дээр тавигддаг энэ НӨАТ-ын татвар, энэ бараа бүтээгдэхүүнийг, ялангуяа баруун аймагт амьдарч байгаа тэр хүмүүст очиход л нэг талх дээр гэхэд чинь ойролцоогоор 110 төгрөг нэмэгдээд байгаа. Энийг бид бүхэн шийдэж байж илүү хүмүүсийн амьдрал, ахуйг сайжруулах ийм боломжид аваачих юм. Тэгэх дээр өнөөдрийн байдлаар 130 мянган аж ахуйн нэгж байгаа, тэрний 80 мянга нь НӨАТ төлөгч болчихсон, дахиад иргэд НӨАТ төлөгч болох ёстой, бүртгүүлэх ёстой. Тэгэх дээр энэ 5 хувь болгосноор татварын орлого багасна гээд байгаа юм уу? Үгүй. Нэг НӨАТ төлөгч нэмэгдэхээр нөгөө НӨАТ төлөгчийг зайлшгүй бүртгэхээс өөр аргагүй байдалд оруулдаг нэгдүгээрт.

Хоёрдугаарт зарим НӨАТ төлөгч бүртгүүлсэн, төлөгчөөр бүртгүүлсэн аж ахуйн нэгжүүд зарим НӨАТ-аасаа зугтдаг. Тэр нэг НӨАТ төлөгч нэмэгдсэнээр нөгөө тэр зугтаж байгаа тэр НӨАТ-ын борлуулалтыг илүү илрүүлэх ийм л зүйлийг хийдэг ийм үндсэн бүртгэлийн системийг голчилдог энэ НӨАТ-ын татварыг өнөөдөр төсвийн орлого бүрдүүлэх ийм хэмжээний өндөр байж болохгүй гэж л үзэж байгаа. Одоо нийт татварын чинь 30 хувь нь НӨАТ-ын татварын орлого өнгөрсөн жилийн эцсээр ингээд болчихлоо шүү дээ. Тэгэхлээр ер нь бол цаашдаа энэ НӨАТ-ын татвар чинь далд орлогыг л ил болгох ийм зорилготой. Энэ татвар чинь ард иргэдийн амьдралд дарамт болж очиж болохгүй. Тийм учраас миний НӨАТ-ын 5 хувьд болох татвар чинь 5 хувь болгоно. Буцаалт нь 2 хувь гэдэг чинь Учрал гишүүн таны зориод байгаа 40 хувьтай тэнцэнэ гэсэн үг. Тийм учраас та цаашдаа танд нэгэнт хууль өргөн барих боломж байхгүй юм чинь. Энэ 5 хувийг болгох энэ асуудал дээр Ардын намыг та толгойлоод ажиллаад энэ хуулийг хамтдаа батлуулах талаар ажиллая гэж танд уриалах байна. Баярлалаа. Тэгээд хэлэлцэх асуудалд оруулж өгөөч гэж хүсэж байгаа юм.

**Г.Занданшатар:** Норовын Алтанхуяг гишүүн.

**Н.Алтанхуяг:** Өглөөний мэнд хүргэе. Би бас гурван зүйл хэлье даа. Энэ Улсын Их Хурал дээр хэдүүлээ энэ тээвэр ложистикийн асуудлыг авч ярих хэрэгтэй юм байна. Миний горимын санал бол ийм байгаа юм. Өнгөрсөн долоо хоногийн чуулган дээр би ямар санал хэлсэн юм гэхлээр юмны үнэ өсөж, иргэдийн ахуй амьжиргаа их муудаж байна. Засгийн газар энэ дээр анхаарал тавиад, Ерөнхий сайд, Засгийн газрын гишүүд Их Хурал дээр орж ирээд нэг яриач гэсэн. Тэгээд энэ Засгийн газар би бол бодлогоо гаргаж байгаа юм байна. Ерөнхий сайд, бусад сайд нар мэдээлэл хийчихлээ л дээ. Тэгээд болчхож л байгаа юм байх даа. Би ер нь Засгийн газрын гаргаж байгаа тэр бодлогыг үнийн асуудлаар, үнийн хөөргөдлийг хазаарлах гэж оролдож байгаа энэ оролдлого бол зөв байна гэж бодож байгаа. Харин механизмаа их зөв яриарай. Тэр Хүрэлбаатарын хэлдэг шиг бэлэн мөнгө арай хэвлэхгүй байлгүй дээ. Энэ агуулахыг санхүүжүүлдэг улирлын шинж чанартай арга механизм байдаг. Нөөц бүрдүүлдэг бензин шатахууныхаа сав суулгыг нэмэгдүүлэх байдлаар, тээвэр ложистикоо хурдасгах, бид нар ийм юм хийж байсан юм. Судалж үзээч л гэж би хэлэх гэж байгаа юм. Замын-Үүд дээр, Замын-Үүд цаадах нь Эрээн, Эрээн дээр ирсэн бараа 24 цагийн дотор Улаанбаатарт ирдэг. Ийм асуудлыг хүртэл бид нар энэ үнийг тогтворжуулах хөтөлбөрийн хүрээнд хийж байсан юм.Тэгэхээр ийм үнэ тогтворжуулна гэхлээр хэдэн компани зээл өгөөд л, тэгээд хаячихдаг биш ийм бодлогын шинжтэй юмнуудаа та бүхэн маань анхаарч хийгээрэй.

Хоёр дахь нь бол Их Хурлын даргад хэлэхэд би нэг “Эрдэнэт”ийн үйлдвэрийн технологид тохирдоггүй нэг овоолгыг ашиглах асуудлаар би Улсын Их Хурлын тогтоолын төсөл өргөн барих гээд оочир хүлээгээд 21 хонож байна. Улсын Их Хурал дээр нэг хэлэлцэж гийгүүлсэн юм алга байна шүү дээ. Ойн хууль, наана, цаана тэгэхээр энэ тогтоолын төслийг өргөн барих цаг өгчхөж болохгүй юм уу? Би одоо хоёр, гурван удаа хэлж байна. Энэ ямар учиртай юм бэ гэхлээр. Ингээд “Эрдэнэт”эд тэр овоолго гэж байдаг. Үйлдвэр лүүгээ шууд оруулах гэхээр технологи нь таарахгүй. Тэгэхээр таардаг технологитой болж байж ашиглана гээд ингээд овоолчихсон тийм хүдрийн баяжмал байгаа. Тэр дээр алаан хядаан болдог нэг хэдэн нөхдүүд, дарга, цэрэг нарын энэ хүмүүс л очиж үйлдвэр байгуулдаг ийм болчхоод байгаа юм. Тэрийг нь би нэг буруутгасан юм алга. Харин тэр үйлдвэрээс нь бол “Эрдэнэт” үйлдвэр 34 хувь авдаг “Эрдэнэт” хот өөрөө хөгжмөөр байна шүү дээ. Баялгийн хажууд байж байж гуйлгачин царайлсан, “Эрдэнэт”-ийн ард иргэдэд бас нэг тодорхой хэмжээний юм хүртээмээр байна шүү дээ. Тэгэхдээ бэлэн мөнгө биш. Тэгэхээр ийм 34, 33, 33 гэдэг ийм тогтоолын төсөл өргөн барьсан юм. Занданшатар дарга аа нэг цаг өгчих л дөө.

Гурав дахь нь бол энэ Хөгжлийн банкны асуудлыг би нэг хэлэхгүй бол бас болохгүй юм байна. Юу гэхлээр, үүнээс хойш түүнээс цааш Их Хурал байна шүү дээ. Энэ ажлын хэсэг байгуулдгийг болимоор юм байна. Сая бол байна шүү дээ. Бид нар Үндсэн хууль зөрчиж байна шүү дээ, Баттөмөр дарга аа ажлын хэсгийн санал, дүгнэлт нь тэр 20 гэнэ үү, хэдэн гэнэ үү гишүүний нэртэй юм юу ч байхгүй санал дүгнэлтэд, яаж байна вэ гэхлээр энэ олон түмний өмнө энэ микрофон нээлттэй байгааг ашиглаад унших гэхээр бодвол дандаа Ардын намын гишүүдийн нэрийг унших болсон байх. Тэгээд тэр Баттулга бид хоёрын нэрийг оруулаад уншиж байгаа. Ингэж болохгүй ээ. Тэр Ардын намын гишүүдийн нэрийг ч уншиж болохгүй. Гэм буруутай нь тогтоогдоогүй бол хэнийг ч буруутан гэж үздэггүй, Үндсэн хууль. Шүүхээр л тогтоох ёстой. Тэгээд энэ Баттөмөр шүүгч болчхоод байгаа юм уу? Ажлын хэсэг шүүгч болчхоод байгаа юм уу? Ингэж өрснөө энэ, би одоо талбай дээр гарчихсан ярьж байгаа хүмүүсийг зөв гэж байгаа юм. Улсын Их Хурлын ажлын хэсэг өөрөө ингэж улс орноо үймүүлэх ажлыг хийж байна шүү дээ. Тийм учраас энэ хянан шалгах түр хороогоо байгуулах ёстой. Өчигдөр харин та нар өргөн барьж байлаа. Би зөв зүйтэй. Энэ хянан шалгах хороо яагаад ингээд чухал вэ гэхлээр төрийн байгууллагаас нотлох баримт гаргуулж авдаг, гэрчээр дууддаг, асуудаг, шинжээч томилдог, тайлбар, мэдүүлэг авдаг, нөхцөл байдалтай газар дээр нь танилцдаг. Хянан шалгаж, томилдог, баримтад дүн шинжилгээ хийдэг.

Сургууль, боловсрол гэж байна уу Баттөмөрөө та нарт? Ядаж нэг ийм юм хийж байж хүний тухай юм ярих ёстой шүү дээ. Ялангуяа үүнээс хойш, түүнээс хойш Их Хурал дээр хэн нэгэн гишүүний нэрийг шүүхээр шийдэгдээгүй байхад нь орилж, хашхирч зарладгийг, олон нийтэд зарладгийг болих хэрэгтэй. Энэ бол хэрээс хэтэрсэн ажил шүү. Үндсэн хуулиа биелүүлэхгүй Их Хурлын гишүүд юу хийдэг юм. Улс орныхоо, ард түмнийгээ талбай дээр тэгээд турхираад сууж байна шүү дээ. Нотлогдоогүй баримт, ийм асуудлаар ингэж болохгүй шүү. Би энийг бүр хатуу хэлж байна. Тэгээд дахиад хэлэлцүүлэг гэдэг юм яаж хийж байна вэ гэхлээр захиалгат хүмүүс оруулж ирээд, сэтгүүлчид хэлэлцүүлэг хийхээр нэг хэдэн захиалгатай хүн очиж хүн муулдаг, заагаад өгчихсөн. Их Хурал дээр болохоор дахиад тэр нь иргэн гэдэг нээрээ орж ирээд хүн муулдаг. Тэгээд Их Хурлын индэр ашиглаж нэг нэгнээ гүтгэдэг. Энийг…/минут дуусав./

**Г.Занданшатар:** Гишүүд үг хэллээ, зочид танилцуулъя. Улсын Их Хурлын гишүүн Чинбатын Ундрам, Жаргалтулгын Эрдэнэбат, Дамдинсүрэнгийн Өнөрболор нарын урилгаар Сэлэнгэ аймгийн Баянгол сумын ерөнхий боловсролын сургуулийн төгсөх ангийн сурагчид, багш нарын хамт Улсын Их Хурлын үйл ажиллагаа, Төрийн ордонтой танилцаж байна.Та бүхэндээ Улсын Их Хурлын гишүүдийн нэрийн өмнөөс ажил хөдөлмөр, сурлагын өндөр амжилтыг хүсэн ерөөе.

**Хэлэлцэх асуудалдаа орно. Хөшигийн хөндийн эдийн засгийн чөлөөт бүс байгуулах тухай Улсын Их Хурлын тогтоолын төслийн анхны хэлэлцүүлгийг явуулъя.** Төслийн анхны хэлэлцүүлгийг явуулсан талаарх Эдийн засгийн байнгын хорооны санал, дүгнэлтийг Улсын Их Хурлын эрхэм гишүүн Цэдэндамбын Цэрэнпунцаг танилцуулна.

Улсын Их Хурлын дарга, эрхэм гишүүд ээ,

Монгол улсын Засгийн газраас 2022 оны нэгдүгээр сарын 14-ний өдөр Улсын Их Хуралд өргөн мэдүүлсэн Хөшигийн хөндийн эдийн засгийн чөлөөт бүс байгуулах тухай Улсын Их Хурлын тогтоолын төслийг хэлэлцэх эсэх асуудлыг Улсын Их Хурлын 2022 оны гуравдугаар сарын 17-ны өдрийн нэгдсэн хуралдаанаар шийдвэрлэж, төслийг анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

Эдийн засгийн байнгын хороо 2022 оны дөрөвдүгээр сарын 5-ны өдрийн хуралдаанаараа Хөшгийн хөндийн эдийн засгийн чөлөөт бүс байгуулах тухай Улсын Их Хурлын тогтоолын төслийн анхны хэлэлцүүлгээ явууллаа.

Байнгын хорооны хуралдаанаар тогтоолын төслийн анхны хэлэлцүүлгийг явуулах үед төслийн талаар зарчмын зөрүүтэй санал гараагүй тул Улсын Их Хурлын гишүүн Ж.Ганбаатар Монгол Улсын Их Хурлын чуулганы хуралдааны дэгийн тухай хуулийн гучин 9 дүгээр зүйлийн 39-ийн 22 дахь хэсэгт заасны дагуу төслийн анхны хэлэлцүүлгийг эцэслэн батлах үе шаттай нэгтгэн явуулах горимын санал гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Хөшигийн хөндийн эдийн засгийн чөлөөт бүс байгуулах тухай Улсын Их Хурлын тогтоолын төслийн анхны хэлэлцүүлгийг явуулсан талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж, тогтоолын төслийг баталж өгөхийг та бүхнээс хүсье ээ.

Анхаарал тавьсан Та бүхэнд баярлалаа.

**Г.Занданшатар:** Ажлын хэсгийн гишүүдийг танилцуулъя. Эдийн засгийн хөгжлийн дэд сайд Санжаагийн Наранцогт, Эдийн засгийн хөгжлийн яамны Төрийн нарийн бичгийн дарга Ханджавын Батжаргал, Барилга, хот байгуулалтын яамны Хот байгуулалт, газрын харилцааны бодлогын хэрэгжилтийг зохицуулах газрын дарга Цогтын Баярбат, тус яамны Газар зохион байгуулалт, геодези, зураг зүйн газрын Хот байгуулалтын хэлтсийн дарга Жамсранжавын Батсайхан, Эдийн засгийн хөгжлийн яамны Хилийн боомтын хөгжил, чөлөөт бүсийн бодлогын газрын даргын түр орлон гүйцэтгэгч Хишигбаярын Эрдэнэбулган, Барилгын хөгжлийн төвийн тэргүүн дэд дарга Оюуны Одбаяр, Хөшигтийн хөндийн бүтээн байгуулалтын асуудал хариуцсан захиргааны дарга, Засгийн газрын бүрэн эрх төлөөлөгч Дуламжавын Оюунхорол, Захиргааны санхүү, хүний нөөц, захиргааны дарга Сурмаажавын Батцэцэг, Бизнесийн үйл ажиллагаа хариуцсан газрын дарга Батчулуугийн Хашчулуу, Төсөл хөгжлийн менежер Мэнджаргалын Тулга, Зөвлөх Жамбалсанжидын Жаргалсайхан.

Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүн байна уу? Тасаллаа, Батлут гишүүнээр тасаллаа. Дашдондогийн Ганбат гишүүн. Жамъянхорлоогийн Сүхбаатар гишүүн.

**Ж. Сүхбаатар:** Гишүүддээ өглөөний мэнд хүргэе. Сая эдийн засгийн форум эхэлж байна л даа. Тэгээд Ерөнхий сайд ч гэсэн “Шинэ сэргэлтийн бодлого”-ын хүрээнд хийж хэрэгжүүлэх зургаан чиглэлийн асуудлын хүрээний зүйлүүдийг танилцуулж байгаа. Тэгээд энэ дотроо бол Хөшигтийн хөндийн асуудал сая дурдагдаж байна. Бас энэ бол санхүүгийн олон улсын шинж чанартай Монголд бас нэг ийм санхүүгийн төв, эдийн засгийн тусгай бүс гээд байгуулж болох тэр тухай тэр санааг хэлж байна. Тэгэхээр энийг чинь тойруулаад яг одоогийн чөлөөт бүсийн тухай хууль гэдэг юм уу, одоогийн байгаа хууль тогтоомжуудаар яг энэний асуудлуудыг ингээд зохицуулаад явчих бололцоо бол боломж бол би хомс байгаа гэж харж байгаа. Тэгэхээр манай энэ чөлөөт бүсийн асуудал дээр энэ орж байгаа улсууд маань энэ эдийн засгийн чөлөөт бүс, тусгай бүс ч байна уу эд нар дээр холбогдсон энэ санхүүгийн тэр орчинд үйлчлэх хуулиуд дээр олон хуулиуд орж ирэх ёстой болно доо. Тэгээд энэ дээр яаж тооцож байгаа бол?

Бид нар чинь эдийн засгийн чөлөөт бүсийг зөндөө л ярьсан. Тэгээд худалдааны эдийн засаг, худалдааны чөлөөт бүс, тэгээд яг бариад байгуулаад ажиллуулаад ирэхийн цагт бол тэр дотор нь өчнөөн олон дагалдах юмнууд хийгдэх ёстой байхгүй юу. Тэгээд бодитой, яг ажил явахгүй байсан учраас байгуулна л гэж яриад байдаг. Байгуулах нэг хэрэг, байгуулагдангуут араас нь дахиад л өчнөөн олон арван хууль хэрэгтэй болж таарах байх. Эсвэл чөлөөт бүсийн тухай хууль дотроо ганц өгүүлбэрээр явах юм уу? Тэгэхгүй байх гэж бодож байгаа юм. Энэ бол эрх зүйн тусгай дэглэм тогтоох тухай асуудал. Одоо энэ ярьж байгаа хүмүүсийн яриаг ингээд Ерөнхий сайд ч бай, энэ Оюунхорол дарга ч бай ингээд энэ эдийн засгийн хөгжил байна уу гээд энэ улсуудын юмыг энд тэндээс ингээд сонсоод байхаар эрх зүйн тусгай дэглэмийн асуудал дээр бас их онцгой ач холбогдол өгөх шаардлагатай болж байгаа.

Тусгай дэглэм гэхээр эрх зүйн зохицуулалтын хувьд Монгол улсын одоогийн үйлчилж байгаа ердийн энэ эрх зүйн үйлчлэлийн хүрээнд явж байгаа дэглэм, горимоос бол арай өөр дэглэм, горим үйлчилгэх. Өөрөөр хэлбэл олон улсын яг тэр санхүү, худалдааны механизмыг дэмжсэн, хамгаалсан ч гэдэг юм уу энэ илүү түлхүү зохицуулалтууд орох ёстой болох байх л гэж харж байгаа юм. Тэгээд би бол энэ чиглэлийн хүн биш. Тэгэхээр энэ тал дээр та хэд маань юу бодож байна даа? Ер нь Хөшигийн хөндийн чөлөөт бүсийн асуудал миний бодсоноос бол хурдан явж эхэлж байна гэж харж байна. Энийг бол дутагдал гэж үзэхгүй л байна л даа. Энэ туршлагатай хүн байгаа учраас тэгж байгаа байх. Саяхан л яригдаад явсан, тэгээд ингээд дэс дараалаад их хурдтай явж байна, тэгээд бидний одоо байгаа энэ нөхцөл байдал хэцүү байгаа үед харин ч энийг хурдан явуулж байгааг юм би зөв гэж харж байгаа. Мэдээж олон асуудлууд байгаа. Хуулийн том баг ажиллах шаардлагатай л болох байх.

Мөнх-Оргил гишүүн ингээд асуух гэж байна. Мөнх-Оргил гишүүн гэхэд бол яг энэ чиглэлээр илүү мэдэж байгаа байх. Тэгэхээр яг манайдаа тийм бэлтгэгдсэн тийм хуулийн зөвлөгөө авах гэдэг юм уу ийм юмнууд баг, бэлтгэл ажлууд хэр байгаа бол? Чөлөөт бүсийг би бол энэ нэг хэсэг бол яах вэ байгуулагдахгүй байх гэж бид нэг их тоо ч олон жил ярихад нь ингээд л нэг юм хэлдэггүй байсан. Яг ингээд юм яваад ирж байхаар араас нь бол юу санаа зовж байгаа юм нь тэнд чинь тэгээд маргаан, мафан үүсэхээс авхуулаад таатай нөхцөлийг нь бүрдүүлэхэд нэмэлт асуудлууд зөндөө гарч ирнэ шүү дээ. Тэгээд тэр чинь одоогоос тооцоо сайн хийхгүй бол тэр чинь ингээд нэг юм байгуулдаг, дахиад л хэдэн хууль яриад л. Ингээд л ирэх жил 23 онд, 24 он гээд л ингээд л хойшлоод явж байна. Ийм л юм асуух гэсэн юм.

**Г.Занданшатар:** Зочин танилцуулъя. Улсын Их Хурлын гишүүн Содномын Чинзориг, Дуламдоржийн Тогтохсүрэн, Гочоогийн Ганболд нарын урилгаар Өвөрхангай аймгийн Иргэдийн Төлөөлөгчдийн хурлын төлөөлөгчид, Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс ажлын амжилт, эрүүл энх, сайн сайхныг хүсэн ерөөе.

**Г.Занданшатар:** Асуултад хэн хариулах уу? 80, Наранцогт. Санжаагийн Наранцогт, 80 Эдийн засгийн хөгжлийн дэд сайд хариулна.

**С.Наранцогт:** Сүхбаатар гишүүний асуултад хариулъя. Тэгэхээр таны ярьж байгаатай бол бид бас яг концепцын хувьд санал нэг байна. Одоо бол чөлөөт бүсийн яг тухайн хууль хүчин төгөлдөр хэрэгжиж байгаа. Энэ хуулиар бол НӨАТ, аж ахуйн нэгжийн л албан татвар, гаалийн татвар, үл хөдлөхийн татвар гэх мэтчилэн ийм цөөхөн хэдэн татварын хөнгөлөлтийн зохицуулалт байж байгаа юм. Яг бүтэн утгаар нь энэ чөлөөт эдийн засгийн бүс, тусгай бүс гэдэг зохицуулалтыг бол бусад улсуудын туршлагыг харахад бол стратегийн тусгай бүсийн тухай хууль ч гаргаж ингэж зохицуулж байгаа улсууд байгаа. Тэгэхээр бид бол энэ одоогийн чөлөөт бүсийн хуулиар бол яг бид нарын тавьж байгаа энэ урт хугацааны, урт, дунд хугацааны хөгжлийн бодлогодоо тодорхойлсон.

 Транзит Монгол, Монгол улс бол тээвэр ложистикийн hub болох, цаашдаа экспортлогч Монгол улс болох зэрэг энэ том зорилтынхоо хүрээнд Хөшигийн хөндийн эдийн засгийн бүсийг хөгжүүлэх, энэ том hub болгож хөгжүүлэх, энийг бол зохицуулахад бол хангалтгүй байна гэж харж байгаа. Тэгээд тийм учраас бол энэ дээр Засгийн газрынхаа түвшинд бол тодорхой ажлууд хийсэн. Сая та энэ мэргэжилтнүүд байна уу гэж байгаа юм. Энэ дээр бас манай хөгжлийн түншүүд Хөшигтийн хөндий дээр ялангуяа ЖАЙКА-аас бол нэлээдгүй бас судалгаа, техник туслалцааны тал дээр бол тусалж ажиллаж байгаа. Бид бол Дэлхийн банк болоод бусад энэ хөгжлийн түншүүдтэйгээ, бас энэ чиглэлээр зөвлөх үйлчилгээ дэмжлэг авах, тэгээд энэ дээр энэ хуулийн шинэчилсэн найруулга эсвэл бүр стратегийн тусгай бусын тухай хуулийн төсөл ингэж орж ирэх ийм ажил хийгдэнэ.

**Г.Занданшатар:** 81, Оюунхорол дарга хариулна. Оюунхорол дарга.

**Д.Оюунхорол:** Сүхбаатар гишүүний асуултад хариулъя. Маш чухал асуудлыг хөндөж байна. Хөшигийн хөндийд байгуулагдах эдийн засгийн чөлөөт бүсийн нэг давуу тал нь бол олон улсын санхүүгийн төвийг байгуулах асуудлыг бие даасан хууль боловсруулж оруулж ирэх шаардлагатай гэж ингэж ер нь Засгийн газраас үзэж байгаа. Ерөнхий сайдын хувьд энийг бол олон улсын жишиг стандартад нь нийцүүлж, хэрвээ энэ хуулийг бид боловсруулж оруулж, батлуулж чадах юм бол стратегийн байрлалын хувьд бол Монгол улс дэлхийн олон улстай холбож гүүр нь болж ажиллах санхүүгийн hub болох ийм бүрэн боломж байгаа гэж үзэж байгаа. Дэлхийн олон чөлөөт бүсүүдтэй л хууль, эрх зүйн орчин, таатай орчноороо өрсөлдөж, бусдаасаа арай илүү боломжийг амлаж дэлхийн том том хөрөнгө оруулагчдыг татдаг ийм туршлагатай юм байна. Тийм учраас бид нар бас нэлээн олон орны, олон улсын санхүүгийн төвүүдийн үйл ажиллагаа, тэр хуулиудыг бол судалж, материалуудыг нь одоо боловсруулж, харж байгаа.

Ингээд удахгүй ер нь бол танилцуулга, хуулийн төслийг боловсруулахыг Улсын Их Хурлын гишүүд өмнөх хэлэлцүүлгийн үеэр Занданшатар дарга, Улсын Их Хурлын гишүүн Батшугар, Доржханд гээд олон гишүүд бид нарт бас санал тавьсан. Мөн бас уулзаж олон зөвлөгөөнүүдийг өгсөн байгаа гишүүд. Тэгэхээр энэ саналуудыг нь аваад бид нар ер нь төслийг боловсруулах, танилцуулах, бэлтгэх ажил бол нэлээн гайгүй шатанд бас хийгээд ингээд явж байна. Ингэснээр бид аль болохоор оновчтой хурдан ажиллах ийм шаардлага бол байна гэж харж байгаа.

**Г.Занданшатар:** Цэндийн Мөнх-Оргил гишүүн. Ер нь байна шүү дээ. Мөнх-Оргил гишүүн энэ чинь анхны хэлэлцүүлэг явж байгаа шүү дээ. Хэлэлцэх эсэх дээр яригдсан асуудал хэлэлцэхгүй, анхны хэлэлцүүлгээр нь батлах л горимын санал Байнгын хорооноос орж ирсэн. Байнгын хорооны санал, дүгнэлттэй холбогдуулж асуулт асууж байгаа. Хэлэлцэх эсэх дээр энэ зөндөө яригдаад өдөржин шахуу бас хэлэлцүүлэг явчихсан. Тэгээд зарим гадаад яваад ирсэн гишүүд бол бас оролцож амжаагүй байж магадгүй. Үгүй ээ, энэ чинь хэлэлцэх эсэхээ дэмжчихсэн байхгүй юу. Ингээд Цэндийн Мөнх-Оргил гишүүн.

**Ц.Мөнх-Орил:** Баярлалаа, энэ чөлөөт бүс гэдэг чинь бид нар ер нь улс дотор улс байгуулах гээд байгаа шүү дээ. Энэ чинь амаргүй ажил л даа. Ийм хууль нь үйлчлэхгүй, ийм хууль нь байхгүй, тэр өөр дэглэмтэй болно. Энэ хамаагүй шүү гээд. Тэгээд бид нар чинь нөгөө өмнө нь хоёрын хоёр чөлөөт бүс байгуулчхаад, тэгээд тэрнээсээ ер нь сургамж аваагүй л яваад байх шиг байна. Тэр хоёр чөлөөт хүнс чинь яагаад одоо болтол ажиллахгүй байгаа юм гэхлээр энэ нөгөө улс дотор улс байгуулчихлаа гэдэг цаад санааг нь бид нар бол бүр ингээд углуургаар нь ойлгохгүй, хүлээж авч чадахгүй байгаа байхгүй юу. Бид нар сууриншиж буюу тусгаар тогтнолоо тэнд хэсэгт нь ингээд тусад нь болгочихлоо, тэнд өөрийнхөө дүрэмтэй явна шүү гэдгийг.

Уул нь энэ чөлөөт бүс байгуулах болгонд, жишээ нь Хөшигтийн хөндийн чөлөөт бүс байгуулах энэ тогтоол орж ирэхэд энийг дагаад яг Сүхбаатар гишүүний хэлээд байгаа шиг бидний хийх гээд байгаа юм өнөөдрийн хуультай зөрчилдөж байгаа юмнуудаа хамт оруулаад ирмээр байгаа байхгүй юу. Тэгэхлээр одоо бол яах вэ тогтоолоо баталчхаад, тэгээд дараа нь хуулиудаа оруулж ирэх юм байна л даа. Тэгээд би эндээс нэг энэ Байнгын хорооноос, ажлын хэсгээс асуух гээд байгаа юм байна. Өмнөх хоёр чөлөөт бүсээсээ сургамж авсан юм байна уу? Тэнд ер нь юу нь болоод юу нь болохгүй болчхоод бид нар энийгээ, энэ чөлөөт бүс дээр яг яаж засах гээд байна гээд нэгдүгээрт.

Хоёрдугаарт яах вэ, энэ санхүүгийн том олон улсын төв байгуулах бидэнд мөрөөдөл байж болно. Тэгэхдээ байна шүү дээ. Бодит байдал өнөөдөр ийм байхгүй юу. Бид нар 30 жил хөөцөлдөөд банкнуудын лоббиг давж чадахгүй. Монголд өнөөдөр нэг ч гадаадын банк байхгүй байгаа байхгүй юу. Нэг ч гадаадын банк байхгүй байж байж бүр олон улсын санхүүгийн чөлөөт бүс байгуулна гэж ярих энэ чинь бол авцалдаагүй л байна шүү дээ. Эхлээд ядаж нэг гаднын банктай болчихъё л доо. Энэ банкны үйл ажиллагаагаа эрүүлжүүлье. Тэгээд бид нар гаднын банкийг удирдаад, зохицуулаад сурчихъя. Тэрнийхээ дараа хийвэл энэ чинь бол логиктой байгаа байхгүй юу. Ерөөсөө энэ чөлөөт бүсийн чинь ач холбогдол бол өөр хаана ч байдаггүй давуу талыг л олгох гээд байгаа шүү дээ. Тэгэхлээр энэ дээр бид нар яг ямар давуу тал олгох гээд байна вэ гэдгээ бас их сайн бодмоор байгаа юм. Жишээ нь Хятадад Гуанжоу гээд л тэр нөгөө далайн эрэг дээрх олон чөлөөт бүсээ байгуулахдаа ерөөсөө хямдхан ажиллах хүчээр л татаж байна шүү дээ. Тийм үү , хямдхан ажиллах хүч. Зарим газар нь бол Дубай энэ тэр шиг өөрсдөө асар их нефтийн мөнгөн дээр сууж байгаа учраас тэр мөнгийг менежмент хийх багийг нь бүрдүүлээд, тэрийгээ ашиглаад байгаа байхгүй юу. Тэгэхээр бид нар яг энэ нөхцөлд яг юу ашиглах вэ? Энэ дээр нэг хэлээд өгөөч.

Үнэхээр энэ олон улсын санхүүгийн бүс, казино, ялангуяа казино байгуулах гэж байгаа бол энэ казино их явдалтай зүйл шүү. Би олон удаа хэвлэл мэдээллээр ч гэсэн, Их Хурал дээр ч гэсэн хэлээд байгаа юм. Манайх шиг жижиг тэгээд Орос, Хятадын дунд байдаг, Орос, Хятад нь аль аль нь мөнгө угаах тал дээрээ тэр болгон нь хяналтаа гүйцэд тавьж чадахгүй байгаа. Ийм тохиолдолд бид нар хамаагүй казино оруулж ирээд, тэгээд дэлхийн санхүүгийн системээс таслагдах үедээ казино нэрээр мөнгө угааж байна гэж хэлээд л дэлхийн санхүүгийн системээс таслагдах амархан шүү. Энэ казиног дагаж орж ирэх яах вэ хэдэн төгрөг орж ирэх байх, тэгээд тэрийгээ дагаад орж ирэх ямар ямар нөлөөнүүд байна гэдгийг тооцож үзэх хэрэгтэй байх. Тэгээд энэ казиногийн асуудал дээр энэ олон улсын байгууллагуудтайгаа, олон улсын зөвлөх компаниуддаа авч, үнэхээр цэвэр, ил тод мөнгө угаадаггүй… /минут дуусав./

**Г.Занданшатар:** Санжаагийн Наранцогт, 80.

**С.Наранцогт:** Мөнх-Оргил гишүүний асуултад хариулъя. Тэгэхээр өмнөх, тантай бол яг энэ концепцын хувьд бас бид нар адилхан ойлголттой байгаа. Энэ улс дотор улс байгуулах ёстой. Чөлөөт бүс бол тусгай энэ эрх зүйн зохицуулалттай явах ёстой. Ингээд энэ нэгдсэн ойлголт бол ингээд бас бид нар хорин жилийн дараа ярьж байна. Энэ одоо бол бас харьцангуй өөр түвшинд ирсэн. Өмнөх алдаа, сургамжийг бол бид нар бас дүгнэлт хийж байгаа.

Ер нь бол үндсэндээ алдаа сургамжаа ингээд тоймлоод хэлэх юм бол нэгдүгээрт ингээд засаглалын тогтворгүй байдал. Тэр нь юу гэсэн үг вэ гэхээр энэ чөлөөт бүсийн асуудлыг бодлогын хувьд удирдаж зохион байгуулах байгууллагууд бол ингээд энэ жил манай шинэ Эдийн засгийн яам байгуулагдаад манайд харьяалагдаж ирж байгаагаараа долоо дахь удаагаа өөрчлөгдөж байгаа юм.

Анх 2002 онд энэ Чөлөөт бүсийн тухай хууль анх батлагдаад, 2002 онд Алтанбулаг чөлөөт бүсийг байгуулах шийдвэр гарсан юм бэ лээ. Одоо ингээд хорин жил болж байгаа. Энэ хугацаанд долоон удаа өөрчлөгдөж байна. Энийгээ дагаад нэгдсэн бодлого төлөвлөлт, удирдлага зохион байгуулалт, чиг үүргийн тодорхойгүй байдлууд нэлээдгүй явсан.

Хоёрдугаарт бол таны хэлж байгаа энэ хууль, эрх зүйн бол цоо шинэ зохицуулалт байхгүй бол манай одоогийн энэ чөлөөт бүсийн хууль бол ингээд яах вэ, түрүүний хэлсэн тодорхой татварын хөнгөлөлт юмнуудаа л энд оруулж өгснөөс биш бусад зөвшөөрлийн тухай зохицуулалт, бусад юмыг нь бол бусад Монгол улсдаа мөрдөж байгаа хуулиараа зохицуулна гэчихсэн учраас энэ маань ингээд нөгөө тусдаа яг бие даасан хуулийн эрх зүйн зохицуулалт бол хийгдэх ийм бололцоогүй юм байна лээ. Дээр нь бол ингээд хамгийн чухал юмнууд, тухайлбал дэд бүтцийн асуудлаа бол хамгийн чухал асуудал байгаа. Энэ асуудлаа бол бүрэн шийдээгүй, эдийн засгийн хүндрэлээс болоод улсын төсвийн хөрөнгө оруулалт нь нэлээдгүй тасалдсан явж байгаа.

Дээр нь бол энэ гол юм бол бас энэ төлөвлөлт, хөрөнгө оруулалтынхаа сонирхлыг урьдчилж судлаагүй. Зүгээр ер нь ийм л юм байх ёстой гэдгээр ингээд улс төлөвлөлтөө хийчхээд, тэр төлөвлөлтийнхөө дагуу хөрөнгө оруулалт юмаа яг тогтвортой хийж тогтвортой бодлого явуулж чадаагүй. Энэ Хөшигтийн хөндийн хувьд бол бид нар энэ өмнөх алдаа, туршлага дээрээ бас дүгнэлт хийгээд, тэгээд энийг бол яг орчин үеийн бусад улсуудын амжилттай болсон туршлагуудыг бас судалж байгаа. Энийгээ үндэслээд бол хөрөнгө оруулагчдынхаа сонирхлыг урьдчилан судлаад, энэнийхээ дагуу төлөвлөлт юмаа хийгээд өмнө гарсан энэ алдаа, сургамж дээрээ үндэслэсэн, тэгээд энэ дээ дүгнэлт хийсэн. Энэ алдаагаа давтахгүй байдлаар нэлээн ул суурьтай, хууль зүйн эрх, шинэ зохицуулалт, тэгээд хөрөнгө оруулагчийнхаа сонирхол, энэ дээр анхны гол хөрөнгө оруулагчийг татах иймэрхүү ажлуудыг үе шаттай зохион байгуулаад ингээд бид энэ Хөшигтийн хөндийг бол арай шинэ түвшинд ингэж хийнэ гэсэн ийм төлөвлөгөөтэй байгаа.

**Г.Занданшатар:** Зочид танилцуулъя. Улсын Их Хурлын гишүүн Жигжидсүрэнгийн Чинбүрэнгийн урилгаар нийслэлийн ерөнхий боловсролын 85, 88 дугаар сургуулийн сурагчдын төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс сурлагын өндөр амжилтыг хүсэн ерөөе.

**Г.Занданшатар:** Цэндийн Мөнх-Оргил гишүүн тодруулж асууя. Нэг минут.

**Ц.Мөнх-Орил:** За, за их л сургамж авсан л юм яриад байх юм Наранцогт маань, тэгээд уул нь гол сургамж чинь яг ямар давуу үйлчилгээ, бусдад, өөр газар байдаг уу юуг бид нар хөрөнгө оруулагчдад санал болгох гээд байгаа юм бэ гэдгээ л тодорхой бол болгомоор байгаа юм л даа. Хямдхан ажиллах хүч юм уу, эсвэл огт татваргүй орчин юм уу, эсвэл өөр газар байдаггүй сервис санал болгох гээд байгаа юм уу. Их л хэцүү л юм яриад байх юм. Тэгээд Наранцогт оо та нар энэ ажлаа цаашаа хийгээд явахдаа нэг л юман дээр бодолцоорой доо. Бидний бодоод байгаа шиг, таны төсөөлөөд байгаа шиг тийм амархан юм… /минут дуусав./

**Г.Занданшатар:** Тогмидын Доржханд гишүүн асуулт асууя.

**Т.Доржханд:** Баярлалаа. Чөлөөт бүсийн ажлын хэсгээс нь хүмүүс ирж бас зөвлөлдсөн. Тэгээд санаануудаа бас хэлсэн. Тэгээд тэрний дагуу бас ажил хэрэг болох болов уу гэж бодож байна. Би өмнө нь ярьсан энэ хоёр гишүүнтэй ижилхэн санаа, зовнил байна. Яг хийж чадах уу, хийгдэх үү? Тэгээд гоё сайхан ярих бол амархан л даа. Гэхдээ хийнэ гэдэг чинь бол хэцүү. Тэгээд хийхийн тулд мөнгө хэрэгтэй. Яг ямар эх үүсвэрээр байна вэ гэхлээр их тодорхойгүй л юм ярьсан даа. Тэгээд дэд бүтцийг нь санхүүжүүлэх мөнгө нь бол төсвөөс тавигдах юм шиг, гэхдээ нийт санхүүжилт нь концессоор хийгдэх юм шиг ийм байдлаар төсөөлж орж ирээд байгаа нь бол надад бол бодитой биш санагдаж байгаа шүү. Тэгэхлээр энэ дээрээ анхаарахгүй бол ажил хийгдэхгүй дээ. Хашаатай үлдчих вий гэж.

Хоёрт нь бол энэ нөгөө санхүүгийн hub гээд. Тэгэхлээр банк гэж хүмүүс нэг ойлгоод байх шиг байна л даа тээ. Тэгээд би бас банк биш ээ, банк байж болохгүй. Банк байх юм бол дампуурна. Тэгээд уламжлалт санхүүгийн механизм чинь ер нь хоцрогдчихсон, үр ашиггүй болчихсон. Банкны систем чинь бол одоо европын л систем шүү дээ. Тэгээд санхүүгийн гүйлгээнүүд, хөрөнгө оруулалтууд бол банкаар дамжихаасаа илүү хөрөнгийн зах зээл, сүүлийн үед бол ингээд блокчэйн зах зээл exchange- үүд дээр хийгддэг болчихсон. Энэ бол амархан, хялбар тэгээд хурдан мөнгө босох боломжтой. Тэгээд энэ агуулгаараа бол энэ технологийн дэвшил бол шал өөр түвшинд гар утас руу оруулчихсан шүү нэг.

Үүнтэй холбоотойгоор нөгөө ямар нэгэн бусад улсад байхгүй, Монгол улсад байдаг тэр сервисийг, үйлчилгээг үзүүлж байж энд хөрөнгө оруулалт бий болно гэдэг бол логикийн хувьд бол зөв. Ямар тийм боломж байна гээд, тэгэхлээр Монголд нэг ийм л боломж байгаа. IT-гийн залуучууд бүгд ярьдаг юм даа. Монголд газар хөдлөлт байхгүй, Монгол Япон шиг цунами байхгүй, Монгол Африкийн орнууд шиг ч гэдэг юм уу, зарим орнууд шиг иргэний хямрал болон хөрш орнуудаас ирэх заналхийлэл дайн, дажин байхгүй, энэ байхгүй байгаа орчин нь өөрөө тогтвортой гэсэн үг.

Хоёрдугаарт газрын доор бол эрчим хүчний эх үүсвэр байдаг. Хямдхан эх үүсвэр, өөрөөр хэлэх юм бол нүүрс. Энэ дээрээ түшиглээд бол data center, data төвүүдийг бол байгуулах бүрэн боломжтой гэж\* үнэхээр л боломжтой. Hарин энэ яагаад орж ирэхгүй байна гэхээр зардал дээрээ болоод орж ирэхгүй байгаа юм. Тэгэхлээр энэ чөлөөт бүс дээрээ энэ татварын хөнгөлөлттэй орчныг нь үүсгэж чадах юм бол харин хөрөнгө оруулалт бол орж ирнэ. Ингэж байж ер нь бол төслүүд явна,тэгээд төсөл хөтөлбөр санхүүжүүлэхэд бол эхлээд санхүүгийн байгууллага нь орж ирж хөрөнгө оруулалт хийсний дараа бодит эдийн засгуудын хөрөнгө оруулалт дагаж явдаг. Энэ олон улсын жишиг, тэгэхлээр энэ чөлөөт бүсийг амилуулъя гэх юм бол бид зайлшгүй санхүүгийн hub, санхүүгийн энэ боломжийг эхлээд бүрдүүлж байж явахгүй бол амьдрахгүй шүү. Энийгээ хэлчихье.

Тэгээд data, блокчэйн, exchange яагаад болох боломжтой юм бэ гээд. Тэгэхлээр би бас хэлж байсан Ваюумингийн туршлага. Тэр чигээрээ мужаараа татварыг нь байхгүй болгож байгаа. Үр дүнд нь exchange-үүд орж ирж байгаа. Санхүүгийн төвлөрөл үүсээд тэндээсээ татвар төлдөг. Тэр боломжийг нь л бид нар Америкчуудтай адилхан нээгээд өгөх юм бол энэ орчны хөрөнгө оруулалт орж ирэх бүрэн боломжтой. Тэгэхлээр мөнгө оруулахгүйгээр зохицуулах ийм юм байна.

Энэ бүгдийг чинь хийхийн тулд энэ хууль, эрх зүйн орчин хэрэгтэй. Асуулт нь юу байна гээд тэгэхлээр төв байгуулчих юм байна, тэгээд араас юм орж ирэх юм байна. Тэгээд хэн хариуцах юм бэ гэж? Засгийн газар дотроо хэн хариуцах юм? Танай чөлөөт бүсийнхэн хариуцах юм уу? Сангийн яамныхан хариуцах юм уу? Хөгжлийн яам хариуцах юм уу? Яг ямар хууль, эрх зүйн зохицуулалтыг оруулж… /минут дуусав./

**Г.Занданшатар:** 80, Наранцогт дарга.

**С.Наранцогт:** Доржханд гишүүний асуултад хариулъя. Тэгэхээр бас Мөнх-Оргил гишүүний тодруулга дээр ч гэсэн хамтатгаад ингээд хариулчихъя. Ер нь яах вэ зүгээр хэцүү ажил гэдгийг ойлгож байгаа. Тэгээд бид хэд бол зүгээр, энийг ингээд өмнөх алдаа, туршлага юмаа бас бодоод та бүхний бас зөвлөмжийг сонсоод, олон улсын туршлагыг бас бодоод аль болох ийм зөв байдлаар хийчихье гэсэн ийм бодолтой байна. Тэгэхээр тэр дэд бүтцийн хөрөнгө оруулалтын хувьд бол яах вэ нийтдээ энэ маань Хөшигтийн хөндий 32 мянган га-гийн суурьшлын бүс гэнэ. Том юм байгаа юм. Тэн дээр тэр концесс бүх хэлбэр орж явахаас өөр аргагүй дэд бүтэц дээр. Яг эдийн засгийн чөлөөт бүс нь бол мянган га. Тэгээд энэ хэсгийг бол бид нар аль болох хувийн хэвшилд шууд хөрөнгө оруулалтыг түшиглэнэ гэж бодож байгаа. Тэгэхээр энэ дээр яг таны хэлж байгаатай, эхлээд бол ингээд гол хөрөнгө оруулагч буюу тэр anchor invester-ийг тодруулахын тулд sound marketing хийдэг юм байна лээ. Энэ дээр манай яг энэ бүс бол нисэх буудал, энэ төмөр зам, авто замын энэ зангилаа нэгдүгээрт байршлын хувьд.

Хоёрт ингээд уур амьсгал энэ бас бусад дэд бүтцийн энэ төлөвлөлт бүх юмтай нь холбоод энэ хөрөнгө оруулагчдын сонирхлыг харж байж л тэндээс эхлэхгүй бол зүгээр бид ийм юм барина гээд хий хоосон яриад бол явахгүй юм байна лээ.

Тэгэхээр яг таны хэлж байгаа шиг эхний зүгээр урьдчилсан байдлаар ингээд үзэхэд бол энэ фейсбүүк, google энэ тэрийн дата төвүүд нөгөө сэрүүн уур амьсгалтай бас бололцоотой учраас байж болох асуудал, бас эхний урьдчилсан байдлаар яригдсан зүйл байгаа юм. Дээр нь нэмээд орчин үед нөгөө энэ технологийн компаниудын энэ туршилт, баталгаажуулалт гэдэг ийм их том бас бизнес байдаг юм байна. Энийг бол манайх газар нутгийн хувьд ингээд тэлэх боломжтой энэ Хөшигтийн хөндий. Энэ дээр таны хэлж байгаа тэр хууль, эрх зүйн орчныг сайхан нээгээд, бололцоог нь гаргаад өгөх юм бол энэ технологийн компаниудын энэ туршилт, баталгаажуулалтын төвүүд байгуулах, дата центрүүд байгуулагдах ийм бас бололцоо байгаа юм. Тэгэхээр энийг бид нар бол market sound хийх замаар бас нэлээд тодруулга хийж өгөх бололцоотой. Тэгээд хөрөнгө оруулагч орж ирсэн тохиолдолд тэд нарын хувьд хууль, эрх зүйн хувьд юу хүсээд байгаа юм. Тэгээд тэрийг мэдээж бид нар энэ хууль, эрх зүйнхээ хувьд оруулаад ирнэ.

Хэн авч явах вэ гэдэг дээр бол эхний ээлжид үе шаттай л явах юм байна лээ л дээ. Ингээд манай энэ Хөшигтийн хөндийн дэд бүтцийн захиргаа, орон нутаг, энэ улс ингээд оролцсон энэ зөвлөлөөр ерөнхий энэ хөрөнгө оруулалт, орон нутгаас хамаарах энэ төлөвлөлтөө хийчхээд, яг бүс дээрээ бол ихэнх энэ туршлагыг харахаар болохоор энэ тусгай зориулалтын компани, хөрөнгө оруулагчдаас бүрдсэн. Яах вэ, Засгийн газар бол нөгөө алтан хувьцаа эзэмшигч маягаар оролцох байдлаар тусгай зориулалтын компани байгуулагдаж хийгддэг юм байна лээ. Тэд нар нь өөрсдөө яг энэ дэд бүтэц, төлөвлөлт юмандаа яг өөрсдөө хөрөнгөө гаргаж ороод. Тэгэхээр яг ийм л олон улсынх нь тэр явж байгаа сайн туршлага, тэр зүйлийн дагуу хийгээд, мэдээж хууль, эрх зүйн хувьд бол аль болох хамгийн сайн бизнес хийх бололцоог бүрдүүлэх тэр татварын чөлөөлөлт тэр бол бүрэн хэмжээнд хийгдэх ёстой. Түүнээс гадна бусад бүх цогцлоодог яг тэр тусгай бүс дээрээ бие даасан бүх зохицуулалт нь тэр хууль, эрх зүй нь бүрэн хийгдэх хийгдэж байж л энэ бизнес хийх болцоо, яг олон улсын бизнес хийх бололцоо бүрдэх юм байна лээ.

Одоогийн нөгөө манай чөлөөт бүсийн хуулиар бол зөвхөн нэг тодорхой хөнгөлөлтүүдийг тусгаад бусад хуулиудыг нь бусад нөгөө Монгол улсад мөрдөж байгаа Аж ахуйн зөвшөөрлийн хууль, Хил, гаалийн бусад бүх хуулиараа зохицуулна гээд орчихсон учраас бүрэн зохицуулалт хийх бололцоогүй л юм байна лээ л дээ. Тэгэхээр бид бол иймэрхүү л байдлаар энэ ажлаа боломжоор нь зохион байгуул… /минут дуусав./

**Г.Занданшатар:** Тогмидын Доржханд гишүүн тодруулъя. Одоо бол, өмнө нь ярьж байснаасаа илүү их тодорхой, бас зөв шугам дээрээ байна гэж сонсогдож байна. Тэгээд маш ойлгомжтой зүйл нь юу вэ гээд тэгэхлээр бүгдээрээ өнөөдөр ойлгож байна шүү дээ. Хойд хил хаалттай, урд хил хаалттай ийм хаалттай орчин, нөхцөл байдал ирээдүйд бий болох боломжтой юу гэвэл боломжтой. Энэ тохиолдолд энэ хуурай газар, газар нутаг, дэд бүтцээс хамааралгүйгээр шилэн кабелиар доллар олдог энэ салбар чинь юу юм бэ? Энэ салбар чинь юм бол ерөөсөө л технологийн салбар шүү дээ. Тэгэхлээр ингээд хүсээд байгаа зүйл нь юу байна гээд тэгэхлээр энэ Улаанбаатар хотын эргэн тойрон хамгийн сонирхолтой газар нэг л ийм бүтэц байгуулах гэж байгаа бол тийшээ технологийн компаниудыг түлхүү оруулах хэрэгтэй. Бүгдийг ингэж урьж оруулж ирдэг тэр каталастик хөрөнгө оруулалтыг, anchor хөрөнгө оруулалтыг бол яаралтай оруулж ирэх. Тэгэхийн тулд та нар яриа хэлцэл дээр татварын орчин чинь хэрэгтэй байхгүй юу. Тэрийгээ харин хэзээ… /минут дуусав./

**Г.Занданшатар:** Энэ Учрал гишүүн ажлын хэсэг гараад би тэр IT-ийн hub, чөлөөт бүс байгууллага хууль, Цогтбаатар гишүүн бас өргөн барьсан байгаа, тэрэнд Доржханд гишүүн хамтарч ажиллавал илүү байна. Энэ эдийн засгийн чөлөөт бүс бол онгоцны буудалд түшиглэсэн Ин-Чон шиг агаарын орон зай hub болох шинэ боломжийг эрэлхийлж байгаа л гэж үзээд байгаа шүү дээ тээ. Наранцогт дарга хариулчих татварын чөлөөлөлт гэдгийг нь, 80.

**С.Наранцогт:** Тэгэхээр хууль өргөн барих нь бол мэдээж Засгийн газар, эсвэл бид хэд бас гишүүд тодорхой гишүүдтэйгээ яриад тэгээд аль хурдан оруулж ирэх асуудлаа энэ боломжит хувилбараар нь энэ асуудлыг оруулж ирнэ. Мэдээж эхлээд Засгийн газрынхаа түвшинд бол энэ концепц юмаа боловсруулаад манай яамнаас санаачлаад явна энэ хуулийг. Тухайн үед нь процедурын хувьд яаж хийх вэ гээд. Тэгээд ер нь бол яах вэ зүгээр энэнтэй холбогдуулаад сая хэлэхэд бол манай энэ Шинэ сэргэлтийн бодлого дээр 6 нисэх буудлаа бас ингээд чөлөөт бүс, агаарын hub болоод энэ манай хуурай боомтууд, энэ хилийн боомтууд, энэ чөлөөт бүсүүд эд нар чинь бас өөрсдөө яг ийм сайн холболт холбогдож уялдаа холбоотой байж байж бас бүрэн утгаараа энэ хөгжих түлхэц болох юм байна лээ. Тэгэхээр бид хэд мэдээж хэрэг энэ чөлөөт бүсдээ… /минут дуусав./

**Г.Занданшатар:** Дамбын Батлут гишүүн асуулт асууна.

**Д.Батлут:** Та бүхэндээ энэ өдрийн мэндийг хүргэе. Урьдын ярилцсан гишүүдтэйгээ бас ойролцоо саналтай байна л даа. Жишээлбэл Эдийн засгийн чөлөөт бүс байгуулах тухай хуульд 2015 онд өөрчлөлт орж байсан байна. Түүнээс хойш 7 жил болж байгаа. Тэнд 7 жилийн хугацаанд нийгмийн харилцаа бүхэлдээ бараг өөрчлөгдсөн шүү дээ. Банк, санхүүгийн үйл ажиллагаа, татварын тогтолцоо, ер нь л техник технологийн дэвшил энэ тэр гээд л маш өндөр түвшинд хүрчихсэн байгаа, дэлхий нийтээрээ. Гэтэл бид нар өнөөдөр энэ чөлөөт бүс байгуулах тухай хуулиа 2015 оны хуулиар хэрэглээд, ахиад чөлөөт бус байгуулах тухай асуудал ярьж байгаа юм. Урьд нь хоёр чөлөөт бүс байгуулсан, Алтанбулаг, Цагааннуурын. Өнөөдөр бол нэг хэдэн татвараас чөлөөлөгдсөн цөөхөн хэдэн аж ахуйн нэгжүүд тэнд нэг худалдаа эрхэлсэн хэлбэртэй л байна шүү дээ яг үнэндээ. Магадгүй ингэж байгуулах гэж яарахаасаа илүүтэй хууль, эрх зүйн орчныг нь их боловсронгуй болгох, өнөөгийн цаг үедээ тохируулах ийм боломжийг хайсан бол зүгээр байсан болов уу гэж бодож байгаа. Ер нь энэ дээр цаашдаа яаж анхаарч ажиллах юм бол гэдгийг асууя.

Хоёрдугаарт нь би урьд нь Байнгын хороон дээр асууж байсан. Энэ чөлөөт бүс байгуулах газар маань баахан хүмүүсийн эзэмшилд очсон сураг, мэдээлэл авсан байгаа. Мэдээлэлд ойрхон байсан хүмүүс, тэр аймаг, сумын удирдлагуудтай яриад тэр газрын эзэмшилд авсан гээд. Энэ эзэмшилд авсан газруудыг чөлөөлөх тал дээр ямар арга хэмжээ зохион байгуулсан юм бол? Өнгөрсөн хугацаанд. Ер нь ямар шийдэл гаргах гээд явж байгаа юм та хэд? Урд нь бол бараг тэр газруудыг төрд худалдаж авах асуудал ярьж байх шиг байсан. Газар байхгүй бол мэдээж чөлөөт бус байгуулах боломж байхгүй шүү дээ. Тэгэхдээ энэ чинь бас Монгол улсад үйлчилж байгаа хуулиараа зохицуулах боломжууд бас байгаа. Тэгээд баахан хүмүүс тэнд газар авчихсан, төрд шахах гээд яваад байгаа юу? больчихсон уу? Энэ дээр та хэд маань ямар арга хэмжээ авах гэж байгаа юм бэ?

Гуравдугаарт нь бас л хөрөнгө оруулалтын асуудлыг бас анхаарах хэрэгтэй гэж харж байгаа юм. Яг тодорхой бус байгаад байгаа юм. Энэ хаанаас ямар хэмжээний хөрөнгө оруулалт хийх юм бэ? Дэд бүтцээ бид нар хэрхэн барьж байгуулах юм бэ? Ингэснээрээ төрөөс ямар хөрөнгө оруулалт хийх юм, хувийн хэвшлээс ямар хөрөнгө оруулалт хийх юм гээд бүгд ойлгомжгүй байгаа. Яг үндсэндээ бол энэ чөлөөт бүс байгуулах тухай энэ тогтоолыг л хэлэлцээд байгаа болохоос биш бэлтгэл ажил тун хангалтгүй байна гэж харж байгаа юм. Тэгэхээр энэ дээр цаашдаа ямар байдлаар ажиллах юм бэ? Хөрөнгө оруулалтуудыг яаж, ямар үе шаттайгаар, хэдий хугацаанд бүрэн дүүрэн хийж гүйцэтгэх юм бэ гээд энэ тал дээр ямар төсөөлөлтэй байгаа юм бэ? Би одоо төсөөлөл гэж асууя даа, баярлалаа.

**Г.Занданшатар:** 80,Наранцогт сайд хариулна.

**С.Наранцогт:** Батлут гишүүний асуултад хариулъя. Тантай санал нэг байна. Өнөөдөр бол ингээд бид Хөшигтийн хөндийн эдийн засгийн чөлөөт бүс байгуулах тогтоол батлуулах асуудал оруулж байгаа. Зэрэгцүүлээд сая бол бас өмнөх гишүүдийн асуултад хариулахдаа бид нэлээн ярилаа. Энэ хууль, эрх зүйн орчинг зайлшгүй өөрчилж шинэчилж, батлуулах ийм шаардлага бол байна. Тэгэхээр энэ дээр бол бид бас цаг алдахгүй шуурхай ажиллаж эхэлнэ. Ер нь бол бас таны хэлж байгаатай тэр санал нэг байгаа юм. Ер нь энэ манайх Шинэ сэргэлтийн бодлого дээр боомтын сэргэлтийн хүрээнд энэ боомт, хилийн боомт, чөлөөт бүс, эдийн засгийн чөлөөт бүс, энэ хуурай боомт энэ бүх асуудлыг бол цогцоор нь авч үзэж, харж, бүх ажлаа зохион байгуулах ёстой юм байна лээ. Хууль, эрх зүйн зохицуулалтаа ч гэсэн ингэж хийхгүй бол. Өмнө нь бол, ер нь бол бид сая бол энэ КОВИД-ын үед хамгийн сайн ойлгосон юм бол энийгээ ингээд цогц байдлаар ерөөсөө харж байгаагүй, зөвхөн хилийн боомт. Энэ дээрх, яг боомт дээрх бүтээн байгуулалт энэ юмаа ингээд дутуу авч явж ирснээс ингээд болсон.

Өмнөх энэ алдаа, туршлагыг бас харахад ч гэсэн энэ ингээд боомтуудаа байгуулаад, тэгээд хамгийн түрүүн ингээд газрууд олгочихсон юм байна лээ хүмүүст. Ингээд 500 га газраас тухайлбал нэг компанид нь 100 га газар ч олгочихсон гэдэг ч юм уу. Тэгэхээр бид бол энэ концепцын хувьд их буруу юм байна. Яг энэ зөв дарааллаар яваад энэ газар олголтын асуудлыг бол бид нар зогсоосон. Энэ бүт чөлөөт бүсүүд дээр байгаа. Энэ дэс дарааллын хувьд бол ингээд алдаа гарчихсан ийм зүйлүүд байна. Тэгэхээр энэ алдааг бол энэ шинээр байгуулагдах Хөшигтийн хөндий болоод цаашид бусад чөлөөт бүсүүдээ хөгжүүлэх дээр бол бид ийм байдлаар энэ газартай холбоотой асуудлыг ер нь бол үүсгэхгүй гэж ингэж бодож байгаа. Тэгээд энэ яг Хөшигтийн хөндийтэй холбоотой газрын асуудлыг бол Оюунхорол дарга тодруулаад хариулна.

**Г.Занданшатар:** 81, Оюунхорол дарга.

**Д.Оюунхорол:** Батлут гишүүний асуултад хариулъя. Өнөөдөр бол Монгол улсад чөлөөт бүсийн тухай хууль бол хэрэгжиж байгаа. Өнөөдрийн манай Монгол Улсын Их Хурлаар батлагдсан чөлөөт бүсийн тухай хуулиудад бас хэд хэдэн удаа нэмэлт өөрчлөлтүүд орсон. Хууль бол харьцангуй бас олон улсын чөлөөт бүсүүдийн тухай хуулийн загвараар батлагдсан гайгүй хуультай. Гайгүй гэдэг нь бол өнөөдөр олон улсын чөлөөт бүсүүд дээр хэрэглэж байгаа татварын хөнгөлөлт чөлөөлөлтийн тухай хуулийн зохицуулалтууд бол бүрэн хэмжээнд суусан байдаг. Жишээлбэл экспортын татвар, импортын татвар, нэмэгдсэн өртгийн албан татвар, ажлын байрны төлбөр, газрын төлбөрөө, үл хөдлөх хөрөнгийн албан татвар, аж ахуйн нэгжийн орлогын албан татвар нь бол дэд бүтцийн салбарт 500 мянган төгрөгийн хөрөнгө оруулалт хийсэн бол чөлөөт бүсэд үйлдвэр байгуулахад 300 мянгыг оруулсан бол хөрөнгө оруулалтын 50 хувьтай тэнцэх хэмжээний татвар ноогдох орлогыг чөлөөлнө гээд.

Мөн Газрын тухай хууль бол тодорхой хэмжээгээр чөлөөлөгдсөн ийм зохицуулалтуудтай явж байгаа. Тийм учраас энийгээ илүү боловсронгуй болгож ер нь бол бас олон улсын статустай ийм чөлөөт бүс байна гэж үзвэл олон улсын санхүүгийн hub байгуулах, олон улсын санхүүгийн төвийг байгуулна гэвэл бие даасан хууль, эрх зүйн орчинтой, бие даасан шүүхтэй байх ийм хуулийг оруулж ирэх ёстой юм байна лээ. Тэгээд энэ асуудлыг бол судалгааны ажлууд хийгээд явж байна. Бид бол өнөөдөр Улсын Их Хурлаараа эдийн засгийн чөлөөт бүсийг Хөшигийн хөндийд байгуулах тухай асуудлыг л ярьж байгаа. Ингээд албан ёсоор байгуулагдсаны дараа энд явуулах үйл ажиллагаа илүү тодорхой болох ийм боломжтой.

Нөгөө талаас тусгай хэрэгцээнд тухайн мянган га газар дээр үйл ажиллагаа явуулахаар газрын координатыг кадастрыг тогтоож өнөөдөр өргөн барьж оруулж ирж байгаа. Энд бол улсын тусгай хэрэгцээнд авсан газар, газрын давхцал бол ер нь байхгүй шахуу. Тэр 500 га газар хүний газар байгаа гээд байгаа нь бол манай эдийн засгийн чөлөөт бүсийн газар дотор бол ороогүй. Гурван шатны шүүхийн шийдвэрээр тухайн аж ахуйн нэгж байгууллагууд нь авсан байдаг.

**Г.Занданшатар:** Нэмэлт хоёр минутад л ярина. Товч, тодорхой хариулах хэрэгтэй. Дашдэмбэрэлийн Бат-Эрдэнэ гишүүн асуулт асууна.

**Д.Бат-Эрдэнэ:** Асуултууд нэлээн давхацлаа. Энэ Хөшигийн хөндийн эдийн засгийн чөлөөт бүс байгуулах тухай энэ тогтоолын төслийг бол дэмжиж байгаа юм. Тэгэхээр ямарваа ажил хийж байгаа хүмүүсээсээ их хамаардаг. Тэгэхээр энэ ажлын хэсгийнхэн идэвхтэй ер нь болохоос нь болохгүйг нь үзье гэсэн маягтайгаар их сайн ажиллаж байгаад нь бас их талархаж байгаа. Тэгэхээр эдийн засаг хүнд, Монгол улс маань ингээд нийтээрээ хоригт орчихсон байгаа энэ үед бид нар гаднын хөрөнгө оруулагчдыг татах гаднын хөрөнгө оруулагчид энэ КОВИД-ын дараа хоригийн дараа бас ирэх тэр эрх зүйн орчныг нь бүрдүүлж байх нь чухал байгаа юм, чухал байгаа юм. Тэгэхээр энэ асуудлыг манай энэ ажлын хэсгийнхэн бас их сайн ойлгож ажиллаж байна гэж бодож байгаа юм.

Тэгэхээр тодорхой ийм юм байгаа юм. Та нар маань ингээд нэг Инчоны ложистикийн hub маягтай гол концепцоо хийх гээд байна уу, эсвэл санхүүгийн төв болгож хийх гээд байна уу эсвэл энтертайнмент голлосон тийм чөлөөт бүс болгох гээд байна уу, эсвэл бүх нийтээрээ холимог байх гээд байна уу? Энэ дээр жишээлбэл Шанхаагийн дөрвөн хот байгаа, эдийн засаг, чөлөөт бүс гээд тойрсон. Энэ бүхэн өөр өөрийн онцлогтой байдаг, нөхсөн байдаг. Тэгээд энэ дээр түрүүнд бас гишүүдийн асуултууд давхцаад байна шүү дээ. IT чиглэлээр ямар чөлөөт бүс байвал илүү их гэсэн. Тэгэхээр энэ тал дээрээ бас нэг санал бодлоо яг ажлын хэсгийнхэн, ажлын хэлэлцэх явцад, энэ ажлынхаа гишүүдтэй уулзах явцад бас нэлээн бас нэг жишээ, чиглэл гарч байгаа байх. Энэ дээрээ хэлнэ үү.

Дараа нь санхүүжилт та нар маань яаж санхүүжиж явж байна? Хөрөнгө оруулагч тодорхой болж байна уу? Хөрөнгө оруулагчид, тодорхой сонирхсон хөрөнгө оруулагчид гарч ирж байна уу? Цаашдаа хамгийн гол нь ажил явахад санхүүгийн асуудал байгаа. Энэ дээр та нар ямархуу бодолтой байдаг юм бэ?Дараа нь бүр зүгээр энэ мянган га газар байгаа. Мянган га газраасаа сонирхсон хөрөнгө оруулагчид газар түрээслэх үү? Ийм асуултууд.

**Г.Занданшатар:** Наранцогт дарга, 80. Асуултад хариулъя.

**С.Наранцогт:** Бат-Эрдэнэ гишүүний асуултад хариулъя. Таны хэлж байгаа энэ энтертайнмент төв, мэдээлэл технологийн үйлдвэрлэлийн кластер, аялал жуулчлалын хэсэг,эрүүл мэндийн аялал жуулчлал, худалдаа үйлчилгээ, тээвэр ложистик гээд энэ концепцын хувьд ийм зүйлүүд нь бол одоогоор орчихсон байгаа. Тэгэхдээ энийг бол бид үе шаттай хийхээс өөр аргагүй юм байна лээ. Би түрүүний бас гишүүдийнхээ асуултад хариулж байхад хэлсэн юм. Энэ нөгөө market sounding хийгээд хамгийн гол нь энэ anchor хөрөнгө оруулалт гээд хамгийн их хөрөнгө оруулалт сонирхолтой байгаа хэсгийг нь эхэлж байгуулах ёстой юм байна лээ. Энийгээ дагаад мэдээж хэрэг сая тэрийг дагаад энэ бусад хэсэг үйлчилгээнүүдийг нь бол байгуулагдаж явах ёстой. Тэгэхээр бид бол нэг гурван үе шаттайгаар төлөвлөж байгаа. Хамгийн түрүүн бол энэ байгуулагдах шийдвэрээ гаргаад ингээд байгуулах шийд, ерөнхий төлөвлөгөө бол гарсан. Ингээд хэсэгчилсэн төлөвлөгөөнүүдээ хийхийн тулд бас хөрөнгө оруулагчдынхаа сонирхлыг тусгаж хийх шаардлагатай.

Эхний ээлжид бол улсын төсөв дээр бол захиргааны урсгал зардалтайгаа нийлээд 35 тэрбум төгрөг батлагдсан. Энүүгээрээ бол бид нар энэ төлөвлөлтийн зураг, төсвийн ажлууд хийгдэж байгаа. Энэ зөвлөлтийн зураг, төсвийн ажилд бол энэ дэд бүтэц ямар хэмжээний дэд бүтэц байгуулагдах ёстой юм. Энэ бүх зүйлүүд нь орж ирж байгаа. Хэсэгчилсэн төлөвлөгөөний хувьд бол яг саяын хэлээр эхлээд магадгүй, бид нар зүгээр төсөл төлөөлөөд эхний урьдчилсан тэр судалгаа хийгээд харахаар бол энэ мэдээлэл технологийн дата төв, мэдээж байршлын хувьд тээвэр ложистик бол эхний ээлжид, тэгээд дараагийн гол зүйл бол энэ мэдээлэл технологийн кластер нь байгуулагдаад тэгээд энийгээ дагаад саяын тэр аялал жуулчлал. Тэнд хүмүүсийн төвлөрөл бий болоод, хүмүүс ирдэг болоод, хөрөнгө оруулагчид ирж, очдог болоод ирэхээр ингээд аялал жуулчлал энтертайнмент, санхүү гээд бусдууд нь ингээд үе шаттай ингээд явагдах ийм төсөөлөлтэй байж байна.

Зүгээр хөрөнгө оруулалтын хувьд бол бас түрүүн би гишүүнийхээ асуултад хариулж байхад нь хэлж байсан. Энэ яг нөгөө туршлага нь, олон улсын туршлага нь бол энэ тусгай зориулалтын компани хөрөнгө оруулагчаасаа бүрдэж байгуулагдаж байж л амжилттай явдаг юм байна лээ. Яагаад гэвэл төр нөгөө бүх хөрөнгө, дэд бүтэц болоод бусад хөрөнгө оруулалтыг төр дангаараа хийх ямар ч төсвийн бололцоогүй учраас мэдээж төр хариуцах тодорхой асуудлуудаа хариуцаад явна. Яагаад гэвэл Хөшигтийн хөндийн том дэд бүтцийн том энэ хөгжлийн төлөвлөлт явагдаж байгаа учраас. Дээр нь яг энэ эдийн засгийн чөлөөт бүстэй холбоотой тэр хөрөнгө оруулалтыг бол хөрөнгө оруулагчид өөрсдөө хийнэ. Тусгай зориулалтын компанийнхаа дагуу.

Газрын хувьд бол газар ашиглах бололцоотой, тэр түрээслэх гэж ашиглах. Одоогийн хуулиар ашиглах, ер нь бол ингээд эзэмшүүлдэг юм байсан юм байна лээ. Тэр нь их буруу юм руу яваад байдаг учраас одоо бид нөгөө хууль, эрх зүйгээ шинэчлэх үедээ яг энэ хэлбэрээ бол бас хуульчлахдаа нэлээн нарийн бодож орох хэрэгтэй. Шинэчилсэн хуулийнхаа зохицуулалтаар одоо бол ашиглах гэдэг зүйлээр явж байгаа. Тэгэхээр ер нь… /минут дуусав./

**Г.Занданшатар:** Зочид танилцуулъя. Улсын Их Хурлын гишүүн Дашдэмбэрэлийн Бат-Эрдэнэ, Нанзадын Наранбаатар нарын урилгаар Өмнөговь аймгийн Манлай, Баяндалай сумын иргэдийн Төлөөлөгчдийн Хурлын төлөөлөгчид Улсын Их Хурлын үйл ажиллагаа, Төрийн ордонтой танилцаж байна.Та бүхэнд Улсын Их Хурлын гишүүдийн нэрийн өмнөөс, ард иргэдээ төлөөлж орон нутгаа хөгжүүлэх ажилд чинь өндөр амжилтыг хүсэн ерөөе.

Дашдэмбэрэлийн Бат-Эрдэнэ гишүүн тодруулж асууя. Нэг минут.

**Д.Бат-Эрдэнэ:** Туршлагаараа яг нутгийнхныгаа орж ирэхэд тааруулчихлаа. Монголын эдийн засгийн гол ачааллыг авч явж байгаа Өмнөговь аймгийнхандаа эрүүл энх, аз жаргал хамгийн сайн сайхныг хүсэн ерөөж байна. Баярлалаа.

**Г.Занданшатар:** Тодруулж, Баагаагийн Баттөмөр гишүүн.

**Б.Баттөмөр:** Улс орон нь бүр өөрийнхөө газар нутгийн аль ч хэсэгт чөлөөт бүсийг байгуулж болдог. Энэ утгаараа бол манай хүмүүст тодорхой тооцоо, судалгаа хийгээд Хөшигийн хөндийг сонгож, энд чөлөөт бүс байгуулъя гэж ингэж орж ирж байна гэж ингэж ойлгож байгаа. Тэгэхээр чөлөөт бүс байгуулах асуудал бол тийм нэг их шинэ асуудал биш шүү дээ? Тийм ээ. Дэлхийд 5400 чөлөөт бүс байна өнөөдрийн байдлаар, 5400. Энэний хамгийн их үр бүтээлтэй, хамгийн сайн ажиллаж байгаа нь манай урд хөршид байж байгаа чөлөөт бүсүүд байна шүү дээ. Тэр Шаншигийн тэр чөлөөт бүс байна. Тяньжинийн чөлөөт бүс байна. Тэр Шанхайгийн нөгөө Фудоны чөлөөт бүс гээд байдаг. Тэгээд Фудоны чөлөөт бүс гээд тэгэхэд 10 га газар дэлхийн 2500 хамгийн том үндсэн дамнасан корпорацууд орж ирж үйлдвэрлэл явуулж байна шүү дээ. Тэгэхээр бид нар энэ чөлөөт бүсийн туршлагыг холоос хайгаад хэрэггүй юм байгаа юм. Ерөөсөө урд хөршийн энэ туршлагыг л аваад үзэхэд үнэхээр бидэнд бол хангалттай туршлагыг олж авна. Гаднаас маш том, өндөр технологиуд, өндөр мэргэжилтнүүд орж ирээд энэ Хятад ажилчдыг сургаад, тэд нар нь дэлхийн түвшинд хүрсэн бүтээгдэхүүн үйлдвэрлээд тэр нь нутагшиж нутагт нь үлдээд өнөөдөр дэлхийн хоёр дахь том эдийн засгийг бий болгочихсон байна шүү дээ. Тийм учраас бид нар эндээс сургамж авч, эндээс туршлага судалж ингэж ажиллах ийм шаардлагатай юм гэж ингэж үзэж байгаа юм.

Дараагийнх нь Эмират гээд Монголчууд сүүлийн үед их явдаг болж дээ. Эмират гээд тэгж байна. Энд 45 чөлөөт бүс энд ажиллаж байгаа, 135 мянган хүн ажиллаж байгаа гэж. Орж ирсэн үед нь эхний жилд нь байрны түрээснээс чөлөөлдөг, газрын төлбөрөөс чөлөөлдөг, НӨАТ болон бусад татваруудаас бүрэн чөлөөлдөг. Энэ чинь дотоодын нийт бүтээгдэхүүнийх нь 23.9 хувийг үйлдвэрлэнэ. Тэр чөлөөт бүсэд үйлдвэрлэж байна гэж байгаа юм. 2020 оны статистикаар 115 тэрбум долларын бараа бүтээгдэхүүн үйлдвэрлэж экспортолсон гэсэн ийм тооцоо судалгаанууд энэ интернэтэд байж байна л даа.

Тэгэхээр ер нь аливаа улсын хөгжилд энэ чөлөөт бүс бол онцгой чухал ач холбогдолтой. Бид нар энийгээ зөв байгуулж, зөв л хийх л ийм шаардлага тулгараад байна л даа. Улсаараа чөлөөт бүс болчихсон улсууд байна. Сингапур байна тийм ээ. Хонгконг байна. Улсаараа чөлөөт бүс болчихсон. Өнөөдөр Сингапурын хөгжил, Хонгконгийн хөгжил бол дэлхийд тэргүүлж байна шүү дээ. Нэг хүнд ноогдох дотоодын нийт бүтээгдэхүүний хэмжээ, олон үзүүлэлтээрээ дэлхийд дэлхийд тэргүүлж байгаа юм. Тэгэхээр энэ туршлагууд бол бидэнд их ойр байна, энийг үзэж хийх ёстой юм гэдгийг. Мөнх-Оргил гишүүний асуусан асуулттай минийх бол давхцаж байгаа юм. Урьд нь Цагааннуурын чөлөөт бүс, Замын-Үүдийн чөлөөт бүс, Алтанбулагийн чөлөөт бүс гээд байдаг. Энэ яагаад болохгүй байна. Би бас Сангийн яамны Төрийн нарийн бичгийн дарга хийж байсан хүн, Эдийн засгийн хөгжлийн яамны дэд сайдаар ажиллаж байгаа Наранцогтоос би асууя гэж бодож байгаа юм. Энэ яагаад болохгүй байна? Юунд байна, юу хиймээр байна? Энэ Хөшигийн хөндий юунаасаа ялгаатай юм энэ бүсүүдээс? Ийм нэг асуулт байгаа.

Хоёр дахь асуудал бол энэ Хөшигийн хөндийд эдийн засгийн чөлөөт бүс байгуулахад ямар эрсдэл байна? Та нар ямар эрсдэлийг тооцож гаргаж ирсэн бэ? Ийм асуултуудад хариулт… /минут дуусав./

**Г.Занданшатар:** Хэн хариулах вэ? Санжаагийн Наранцогт. Эдийн засгийн хөгжлийн дэд сайд, 80.

**С.Наранцогт:** Баттөмөр гишүүний асуултад хариулъя. Та нөгөө байгуулагдсан чөлөөт бүсүүд дээр ер нь юу нь болохгүй байна гээд, би түрүүн Мөнх-Оргил гишүүний асуултад бас хариулсан. Таны асуултад бас би тодорхой зүйлүүдийг бас хэлье гэж бодож байна. Энэ бодлого, төлөвлөлт юм маань бас нэлээн тогтворгүй яваад, үйл ажиллагааны дэс дараагийн хувьд бол тодорхойгүй яваад. Яах вэ энэ хоёр бүсийн хувьд бол хилийн худалдааг дэмжих зориулалттай байгуулагдсан хоёр бүс байгаа. Тэгэхээр энийг бол анхнаас нь яах вэ улс яг энэ чиглэлээрээ тээвэр ложистикийн чиглэлээр, худалдааны чиглэлээр үйл ажиллагааг явуулах чиглэлээр байгуулсан юм байна лээ. Тэгээд үндсэн асуудал бол энэ дээр дэд бүтцийг байгуулах улс өөрөө байгуулна.

Бүгдийг нь улсын хөрөнгө оруулалтаар хийхээр ингээд хийсэн. Өнгөрсөн хорин жилийн хугацаанд бол Алтанбулаг чөлөөт бүс дээр бол 26.5 тэрбум төгрөгийн хөрөнгө оруулалт хийсэн байгаа юм. Тэгээд энэ нь одоогоор бас хангалттай биш. Одоогоор цахилгааны асуудал ингээд тэнд байгаа аж ахуйн нэгжүүдийнхээ барилга байгууламжийг дулаанаар хангах, дулааны асуудал энэ тэр гээд шийдэгдээгүй ингээд явж байгаа юм. Тэгээд дээр нь нэмээд бол баахан ингээд газар олголт хийгдчихсэн. Нэг компанид нэлээн том газар олсон ч гэдэг юм уу, ингээд ийм хувьд бол бас нэлээд асуудлууд байгаа.

Замын-Үүд дээр бол харин харьцангуйгаар бас нэлээдгүй яваад энэ 58.8 сая долларын гадаадын хөнгөлөлттэй зээл, ийм хөрөнгө оруулалт хийсний хүчинд бол яг ноднин жилээс эхлээд энэ дулааны асуудлаа, цэвэрлэх байгууламжийнхаа асуудлыг ингээд нэг шийдэж авсан байгаа юм. Тэгэхээр эндээс ингээд бид нар юу харагдаж байна вэ гэхээр ингээд яг улс өөрөө ингээд бүгдийг нь төлөвлөөд, хөрөнгө оруулагчдынхаа мэдээж хэрэг гол чөлөөт бүс дээр бол уг нь гадаадын хөрөнгө оруулалт их чухал, тэгээд гадаад, дотоодын хөрөнгө оруулалтынхаа сонирхол оролцоог хангаж энэнтэйгээ уялдуулж хэсэгчилсэн, нарийвчилсан төлөвлөгөө, хөрөнгө оруулалтын төлөвлөгөө, дэд бүтцийн төлөвлөлт энэ тэр зүйлээ бол хийлгүй улс бүгдийг нь өөрөө төлөвлөөд тэгээд өөрөө дэд бүтцийн бүх асуудлаа шийднэ гээд дээр нь ингээд нөгөө хариуцах байгууллага, бодлого төлөвлөлтийн байгууллагууд нь ойр ойрхон ингээд өөрчлөгдөөд явснаас болоод энэ дээр ингээд цэгцтэй, тууштай бодлого бол бас хэрэгжээгүй. Үндсэн асуудлуудаа бас шийдэж чадаагүй өнөөдөр хүрч ирсэн байгаа юм. Тэгэхээр одоо бид бол энэ шинэ сэргэлтийн бодлогынхоо хүрээнд бол ерөөсөө энэ боомт, чөлөөт бүс, эдийн засгийн чөлөөт бүс, хуурай боомт, эдгээрийгээ холбосон дэд бүтэц энэ бүх асуудлуудаа бол нэгдүгээрт цогцоор нь харж байна.

Хоёрдугаарт бол энэ Хөшигтийн хөндийн хувьд бол энэ Хөшигтийн хөндийн бүтээн байгуулалт, энэ шинэ хотын төлөвлөлтийнхөө хүрээнд тэгээд өмнө нь гарсан энэ сая тодорхойлон дурсан энэ алдаа дутагдлаа гаргахгүй. Аль болох энэ зөв сайн туршлага, таны хэлсэн энэ сайн туршлагуудаас. манай улсын хувьд бас яг энэ тухайлсан Хөшигтийн хөндийн эдийн засгийн чөлөөт бүсийн хувьд давуу мөн туршлага нь арай тохирох ийм загварыг бас хэд хэдэн чөлөөт бүс, ялангуяа нисэх буудал түшиглэсэн чөлөөт бүсийн талаар бол бид нар ингээд судалгаа хийгээд ажиллаж байна. Тэгэхээр ингээд ямар ч байсан өмнө нь гарсан энэ алдаа бол давтагдахгүй байхаар энэ ажлаа… /минут дуусав./

**Г.Занданшатар:** Дашдондогийн Ганбат гишүүн асуулт асууя.

**Д.Ганбат:** Ер нь бол дэмжиж байна. Энэ тогтоолыг бол батлаад гаргаад явуулах нь зөв байх. Гэхдээ, ер нь эрэлт хэрэгцээ байна уу? судалгаа байна уу, төлөвлөгөө байна уу, ер нь яаж төсөөлж харж байна вэ гэдэг ийм зүйлийг асуумаар байна.

Яах вэ, хоёр удаа Хөшигтийн хөндийгөөр үйлчлүүлсэн. Тэгээд тэнд буугаад үйлчлүүлээд гарахдаа бол жоохон сэтгэл дундуур гарсан. Тийм их мөнгө оруулаад ийм буудал хийчихсэн юм уу даа гэж бодсон шүү дээ. Хэчнээн хэмжээний мөнгөөр энэ буудлыг хийсэн юм бэ? Уул нь тэр буудлын бүх л юм үнэтэй байх нь гарцаагүй л дээ. Тэр мөнгөтэйгөө дүйцэхүйц буудал хийж чадав уу, үгүй юу бид нар. Миний ойлгож байгаагаар Аляскийн ч юм уу, 100 мянган хүнтэй хотод зориулж барьсан юм шиг тийм л онгоцны буудал харагдаад байна лээ. Хоёр онгоц буухад л тэр хүлээн хүлээн авч байгаа хэсэгтээ бол багталцахгүй л тийм нөхцөл байдал үүсэж байсан.

Гол юм бол энэ үйлчлүүлэх, энд ирэх ямар хэрэгцээ шаардлагатай хүмүүс яаж энэ чөлөөт бүсээр үйлчлүүлэх вэ? Тэр орчинг нь бэлдэж байна уу, бэлтгэгдэж байна уу, хувийн хэвшлүүд маань орж ирж байна уу, гаднын хөрөнгө оруулагчид байна уу? Энэ талаар судалгаа тооцоо юу байна вэ? Ойролцоо энэ хавьд яг иймэрхүү маягтай чөлөөт ийм бүс байна уу, газар байна уу, ямар газартай өрсөлдөнө гэж тооцож байна вэ? Миний мэдэхийн Макао, Конконг гээд байсан Макао одоо ч ажиллаж байгаа байх. Бас Сингапур гээд түрүүн ганц нэг гишүүн дурдаж байх шиг байна. Энэ зүүн хойд азидаа гэж яривал, гэх мэтчилэнгийн ийм юмнуудыг харж, үзэж энэ юмнуудаа төлөвлөх ёстой байх. Энэ талаар хийсэн, барьсан ийм зүйл байна уу, үгүй юу гэдгийг тодруулмаар байна.

Нөгөө талаар бол энэ боловсон хүчний асуудал маш чухал. Та хэд маань ингээд сэтгэл гаргаад бас Засгийн газраас ингэж оролдож байгаа нь сайн байна. Ийм ажлыг хийгээд сурчихсан, хийдэг зөвлөх компаниуд байдаг, энэ талаар ажилладаг ийм компанийг аваад ажиллуулаад ингэх юм байгаа юу? Солонгосчууд энэ тал дээрээ бол гайгүй байх гэж бодож байна. Японууд бол мэдээж хэрэг сайн нь сайн байх гэхдээ арай консерватив тийм үзэл бодолтой ийм улсууд байгаа. Энэ талаар хөөцөлдөж байгаа судалгаатай ийм зүйл байгаа юу гэдгийг асуумаар байна. Бид нар чинь уул нь бол аль 800 жилийн өмнө л энэ дэлхийг глобалчилж байсан тийм агуу өвөг дээдэстэй ийм л ард түмэн л дөө. Сүүлийн 200 жил Манжуудын дарлалд, тэгээд 70, 80, 100-аад жил коминтерны буулганд байсаар байгаад арай өөр өөр юмыг хаадаг болчихсон юм уу яасан юм. Гэхдээ манай хувийн хэвшил бол аягүй мундаг байгаа шүү дээ. Гэхдээ аль ч хувийн хэвшил маань энэ бусад улс оронтойгоо харьцуулахад тийм хүчтэй бойжиж сайн болж чадсангүй гэж сүүлийн 30 жилд ингэж бодож байна. Гэхдээ яах вэ хар л даа Улаанбаатарт Шангрила гээд л сайхан зочид буудал байж л байна. Хүмүүс таван хоттой зочид буудал барих гээд л хичээгээд л ажиллаж байна. Уул нь бол хоёр, гурав дахин илүү байх боломж байлаа. Энийг одоо төр засаг өмнүүр нь ороод эсвэл төр засгийн нэрээр хэдэн нөхдүүд боомилоод ийм байдалд хүргэсэн.

**Г.Занданшатар:** Зочид танилцуулъя. Улсын Их Хурлын гишүүн Даваажанцангийн Сарангэрэлийн урилгаар Хан-Уул дүүргийн иргэдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна.Та бүхэнд Улсын Их Хурлын гишүүдийн нэрийн өмнөөс эрүүл энх, аз жаргал, сайн сайхныг хүсэн ерөөе.

Асуултад Наранцогт дарга хариулъя. 80, Эдийн засгийн хөгжлийн дэд сайд Наранцогт.

**С.Наранцогт:** Ганбат гишүүний асуултад хариулъя. Шинэ нисэхийн хувьд бол Японы 620 сая доллароор баригдсан нисэх онгоцны буудал. Яах вэ харьцангуй бас нэлээдгүй хөрөнгө орсон. Үйлчилгээг нь нөгөө Японы менежментийн компани хариуцаад ажиллаж байгаа. Бас Монгол талын төрийн өмчит компани байгуулагдчихсан ингээд хамтаар үйл ажиллагаа явуулж байгаа. Үйл ажиллагаа дөнгөж эхэлж байгаа. Энийг сайжруулах шаардлага бол байгаа байх. Энэ дээр бол бас таны хэлснийг ажлын хэсэгт бол Зам,тээврийн яамнаас ороогүй байна. Энэ Зам, тээврийн яамд бол уламжилж, энэ анхаарах асуудал байгаа байна гэдгийг бол ойлголоо.

Ер нь зүгээр яах вэ бид энэ боомтын сэргэлтийнхээ хүрээнд энэ нисэх буудлуудынхаа хүчин чадлыг нэмэгдүүлэх яг хамгийн их ачааллыг нь тооцсон ийм тооцоонууд байгаа юм. Энийг нь ингээд аваад үзэхэд бол яг одоогоор энэ нисэх онгоцны буудлууд дээрээ нэн тэргүүн, яг энэ “Чингис хаан” нисэх онгоцны буудлыг бол өргөтгөх тийм шаардлага бол яг ойрын хугацаанд бол гараагүй. Тэгэхээр энэний тэр нэвтрүүлэх чадвар, ажлын зохион байгуулалтыг сайжруулах юм бол яг тэр стандарт тооцооллоороо аваад үзэхээр тэр зорчигчид нэвтрүүлэх бололцоо нь байгаа юм байна лээ.

 Тэгэхээр энийг тэр ажлын зохион байгуулалтын хийх шаардлага бол байгаа юм байна гэж ингэж ойлгож байгаа юм. Мэдээж хэрэг цаашаа энэ Хөшигтийн хөндийн ажил тодорхой яваад энэ дээр хөдөлгөөнүүд нэмэгдээд ингээд бий болох үед бол энэ улам их энэ нисэх онгоцны буудлын үйл ажиллагааг маш нарийн, зөв зохион байгуулах шаардлага бол үүснэ. Магадгүй цаашдаа энэ чөлөөт бүсийн ажил үнэхээр сайн яваад эхлэх юм бол энэ нисэх буудлыг өргөтгөх, барих ийм ажил бол явагдахыг бол үгүйсгэхгүй. Одоохондоо бол яг харагдахгүй байгаа.

Тэр бусад орны туршлагын хувьд бол бид бас нэлээдгүй олон улсын туршлагыг бол судалж үзсэн. Өмнө нь бас энэ хариуцаж байсан улсууд нь бол бас Инчионы эдийн засгийн чөлөөт бүстэй хамтарч ажиллах, туршлага солилцох ийм бас саналыг хүргүүлсэн. Бас судлагдаж байгаа юм байна лээ. Зүгээр Японы ЖАЙКА байгууллагаас бол ер нь Хөшигтийн хөндийтэй холбоотой судалгаа юмыг бол бид нарт бас нэлээн дэлгэрэнгүй хийж өгсөн. Цаашид бас хөгжүүлэх төлөвлөцгөөн дээр болон ийм туслах хамтарч ажиллах ийм төлөвлөгөөтэй байгаа. Японд бол бас ийм жижиг онгоцны буудлыг түшиглэж бас чөлөөт бүс, экспортоо ч гэсэн үйлдвэрлэлийн бүс байгуулсан туршлагууд байгаа юм байна лээ.

Бид бол энэ чөлөөт бүсүүдийн дэлхийн байгууллагаас хамгийн их хөрөнгө оруулалт татсан хамгийн шилдэг чөлөөт бүсүүдийн жагсаалтыг жил болгон гаргадаг. Энэ жагсаалтуудаас эхний аравт орсон энэ чөлөөт бүсүүдийг авч үзээд бас судалж үзэж байгаа юм. Энэ дотор бол манай дээр сонирхолтой case бол ойрхон гэж таны хэлсэн Казахстан, Турк гээд ийм чөлөөт бүсүүд нэлээн дээгүүр үзүүлэлт, хөрөнгө оруулалтыг бол нэлээн сайн татсан. Саяны бас хэлсэн таны Эмират чөлөөт бүс орчихсон байгаа. Тэгээд мэдээж хэрэг тэрний тухайн улс орны тухайн байршлын, тухайн давуу талуудыг нь түшиглэж, мэдээж тэр давуу талаа ашигласан байгаа. Тэгэхээр энэ бүх судалгаанууд бол судалгааны түвшинд явж байгаа. Энэ дээрээ бид нэлээн нухацтай анализ хийж байгаад Хөшигтийн хөндийнхөө хувьд бол хийнэ.

Хөрөнгө оруулалтын хувьд бол бас таны хэлж байгаа дотоодын болоод гадаадын хөрөнгө оруулалтын хувьд эхлээд бид нар энэ ерөнхий төлөвлөгөөгөө танилцуулаад…/минут дуусав./

**Г.Занданшатар:** Дашдондогийн Ганбат гишүүн тодруулъя. Нэг минут.

**Д.Ганбат:** Баярлалаа. Энэ чөлөөт бүс чинь тэгээд цаашдаа Монгол хүн ямаршуухан байдалтай байх юм бэ? Монгол улсын иргэд энэ талаар яаж төсөөлж байна? Өнөөдөр гаднын улсуудад, гаднын иргэд бол жоохон үнэтэй үйлчлэх нь зөв байх. Тийм амьдралын түвшин ч өндөр байх, өөр ч зорилгоор ирж байгаа байх. Манай Монголчуудын хувьд бол энэ агаарын гарц бол аягүй чухал. Сая энэ КОВИД-ын үед ч гэсэн, саяын дайнтай үед ч гэсэн ингээд харж байхад хоёр талаасаа ингээд битүү болчихсон, усад улс орон руу чөлөөтэй нисэх ийм боломж гарчихлаа. Энэ чинь агаарынхаа гарцаар явдаг. Гэтэл өнөөдрийн байдлаар гэхэд л аягүй их үнэтэй байна шүү дээ. Улаан-Үдээс бусад газар луу нисэх, Эрхүүгээс, Эрээнээс юм уу, Хөх хотоос, Бээжингээс нисэх, эхлэн авч нисэж байгаа нислэг бол…/минут дуусав./

**Г.Занданшатар:** Наранцогт дор хариулъя, 80. Чөлөөт бүсийн хувьд бол таны хэлж байгаа шиг Монгол аж ахуйн нэгжүүдийн хувьд бид нарын гол зорилго бол экспортын үйлдвэрлэлийг бий болгох ийм зорилт тавьж байгаа. Тэгээд энэ Хөшигтийн хөндийн чөлөөт бүсэд бол ялангуяа энэ мэдээллийн технологийн start-up-ууд энэ өндөр технологийн бүтээгдэхүүнүүдийн импортыг орлох, экспортыг нэмэгдэх өгөх чиглэл дээр нэлээн боломж гарна гэж харж байгаа. Мэдээж гадаад, дотоод гэж ялгаварлах нь бол зохимжгүй. Аль болох л хөрөнгө оруулалтыг татах нь чухал байгаа.

Энэ боомт, энэ агаарын боомтуудын энэ хоорондын холбоо, ер нь энэ тээвэр ложистик болоод аялал жуулчлалын hub болоход хамгийн гол юм бол энэ агаарын тээврийн леберальчлал байгаа юм. Энэ бол үнэ өндөр байгаагийн нэг шалтгаан бол энэ л бас либералчлалтай холбоотой. Тэгэхээр Шинэ сэргэлтийн бодлогын хүрээнд бол би маш тодорхой оруулж ирж байгаа. Бид нар энэ боомт, энэ чөлөөт…/минут дуусав./

**Г.Занданшатар:** Зочид танилцуулъя. Баянхонгор аймгийн бүх сумдын болон аймгийн хэмжээний ерөнхий боловсролын сургуулиудын сургалтын менежерүүд, Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс эрүүл энх, аз жаргал, сургалтын өндөр амжилт, гэгээрлийн өндөр амжилтыг хүсэн ерөөгөөд, Монгол улсад орчин цагийн боловсролын тогтолцоо үүсэж хөгжсөний 100 жилийн ойн баярын мэндчилгээг бас дахин дэвшүүлье.

Эрхэм гишүүн Ням-Осорын Учрал гишүүн асуулт асууна.

**Н.Учрал:** Дэлхий дахин өөр болж байна. Тэгээд энэ аж үйлдвэрийн хувьсгалтай эн зэрэгцэж явахгүй бол бид бол бас хоцорч магадгүй ийм эрсдэлд учирч байгаа юм. Тэгэхээр энэ манай энэ технологийн салбарынхан бол бүхэлдээ нэг их зүйлийг хүсэхгүй байна. Зөвхөн боломжийг нь нээчих юм бол өөрсдөө урагшаагаа явъя л гэж байгаа юм. Тийм учраас яах вэ чөлөөт бүсийн энэ хууль орж ирж байгааг бол дэмжиж байгаа. Гэхдээ бол өнгөрсөнд бид бол чөлөөт бүсүүд байгуулаад алдсан олон тохиолдлууд бий. Тэгэхээр би бол зарим гишүүдтэй маш их санал нэгдэж байна. Энэ сая Доржханд гишүүн бол бодитой санаачилга хэлж байна. Энэ чөлөөт бүсийг амилуулъя гэх юм бол энэ оюун санааны бизнесүүдийг л дэмжихээс өөр гарцгүй байна.

Жишээ нь энэ Forbes-ын жагсаалтад орж байгаа компаниуд бол үйлдвэрлэгч компаниудаас илүүтэйгээр энэ технологийн компаниуд эхний арван байранд ороод ирлээ шүү дээ. Тэгээд бид мэдэж байгаа, энэ Apple, Amazon, Microsoft, Alibaba гээд энэ компаниудыг бид нар үйлдвэрлэгч компани гэж бодлоод байдаг. Энэ компаниуд бол технологи үйлдвэрлэж байгаа компаниуд. Нэг ёсондоо бол тэр Apple-ийн ч байна, Amazon-ийн ч байна. Тэр үйлдвэрлэлийг нь бол өөрөө тэр Хятадад Foxconn үйлдвэрлэдэг. Нэг ёсондоо бол RNT хийдэг, угсралт үйлдвэрлэл хийдэг, энэ бизнесийн хоёр үйл ажиллагаа бол тусдаа болчихсон нэг ойлголт ерөөсөө биш. Тэгэхээр яг энэ хоёр хөршийн дунд оршдог хоёр ийм том хөрштэй, далайд гарцгүй орны хувьд бол технологи үйлдвэрлэдэг орон байх ёстой. Made in Mongolia биш, технологийг үйлдвэрлэдэг ийм орон байх ёстой. Тэгэхээр технологийн компаниудаа дэмжиж байж цаашдаа энэ Хөшигтийн хөндийн чөлөөт бүс илүү амь орно гэдэгт бол бид ерөөсөө эргэлзэх хэрэггүй.

Чөлөөт бүс байгуулна гэж хэлээд нөгөө чөлөөт бүсүүд дээр төлөвлөлтгүй баахан орон сууцууд баригдаад эхлэх юм бол гэдэг айдас бол хэн хүнгүй байгаа байхгүй юу. Тэгэхээр үүнийг амилуулахын тулд бол хүссэн, хүсээгүй энэ технологийн салбараа дэмжээд, дээрээс нь энэ дээр бол ерөнхий төлөвлөлт дээрээ бас анхаараад, ингээд урагшаа явмаар байна.

Тэгээд би бас Эдийн засгийн яамныхан байгаа учраас тодорхой асуулт асуумаар байгаа юм. Цогтбаатар гишүүн бид хоёр хууль санаачилсан. Энэ санаачилга бол технологийн салбарын залуучуудын зөвлөл болгоод тэдгээр залуучуудын саналуудыг нь тусгаад, дээрээс нь өөрсдөө санаачлаад байж байгаа. Олон ийм төслүүд байна шүү дээ. Энэ төслүүдтэй нь танилцсан. Ер нь бүхэлд нь харахад бол энэ технологийн start up -уудыг л Монгол улс татвараас чөлөөлчих ёстой юм байна лээ. Бид нар чинь бас нэг өөрсдийн ондоошил гэдэг зүйл баймаар байна шүү дээ. Гадаад, дотоод хурал зөвлөгөөнд очдог, зээл тусламж хүсдэг. Нэг ярих сэдэв байхгүй. Манай сайд дарга нар чинь сэдэвгүй болчихлоо шүү дээ. Юугаа ярих вэ дээ. Монголд орж ирээд хөрөнгө оруулах шалтгаан нь юу юм бэ? Тэр шалтгаан нь тодорхойгүй. Хөшигтийн хөндийн чөлөөт бүс байгуулагдсан та нар эр гэж энэ бол бид шууд тэгээд хэлээд уриад авчихна гэдэг хэцүү байхгүй юу.

Тийм учраас ерөөсөө Монгол улсыг бүхэлд нь мэдээлэл технологийн start up-уудын чөлөөт бүс болгочихмоор байна. Тэгээд тэр хөрөнгө оруулалт хийж байгаа компаниуд нь тэр Хөшигтийн хөндийдөө ажилладаг болчих боломжтой байхгүй юу. Тэгэхээр энэ чинь нөгөө борлуулалт хийж байгаа компаниуд гэхээсээ илүүтэйгээр зүгээр start up гэдэг чинь бол оюуны өмчтэй л байх ёстой шүү дээ. Программ хангамж хөгжүүлээд оюуны өмчөө авчихсан start up-ыг бойжих хугацаанд нь татвараас чөлөөлчих өө. Монгол улс бол start up-ын free economy zone гээд зарлая. Тэгвэл энэ дарга нь сайд нар чинь бас нэг сэдэвтэй болохгүй бол манай улс ямар улс гэж ер нь хэлэх юм. Хүнтэй яриад онцлог ч байхгүй болчихлоо шүү дээ. Тэгэхээр ерөөсөө ийм боломж байгаа юм уу? Хоёр, гурвуулаа суугаад программ хөгжүүлээд, хөгжүүлэлт хийж байгаа. Татвар төлөөд угаасаа шалихгүй байгаа шүү дээ. …/минут дуусав./

**Г.Занданшатар:** Наранцогт дарга асуултад хариулаад дараа нь санал хураалт явуулна. Гишүүд санал хураалтад бэлдээрэй.

**С.Наранцогт:** Учрал гишүүний асуултад хариулъя. Яах вэ таны мэдээлэл технологийн салбарыг бол Монгол улс их хөгжүүлж дэмжих ёстой гэдэг дээр бол Эдийн засгийн яамны хувьд бол санал нэг байна. Чөлөөт бүсийн хөрөнгө оруулалтын дэлхийн хандлагыг ч гэсэн харах юм бол яах вэ энэ чөлөөт бүсийн дэлхийн байгууллагаас гаргасан эхний арван жагсаалтын бол эхнийхэд нь электроникийн бүтээгдэхүүн. Энд яах вэ үйлдвэрлэл байгаа юм. Чипс, дио, хагас дамжуулагч үйлдвэрлэл ингээд сэргээгдэх эрчим хүч, химийн бүтээгдэхүүн, нүүрс, газ, байгалийн хий, хоол хүнс, тээвэр агуулах гээд санхүүгийн үйлчилгээ, IT программ хангамж бол жишээлбэл есдүгээрт орж байгаа. Энэ салбар бол манай бас залуучуудын хувьд нэлээн сайн хөгжиж байгаа салбар.

Мэдээж чөлөөт бүсийнхээ бид нар шинэчилсэн хууль, яг энэ чөлөөт бүс дээр үйл ажиллагаа явуулахад бол эдгээр бүх чиглэлээр ажиллах компаниуд бол энэ татварын хөнгөлөлт, чөлөөлөлтийг бол бүрэн эдлэх ийм боломж бүрдэнэ. Энийгээ мэдээж байна. Яг зүгээр байршил хамаарахгүйгээр татварын хөнгөлөлт, чөлөөлөлтөд дээрээ тодорхой салбарыг оруулна гэвэл та бүгд бүгдээрээ мэдэж байгаа. Энэ бол ингээд татварын асуудал бол Монгол улс бол нэлээдгүй бас тодорхой салбаруудын гаалийн татвараас чөлөөлдөг. НӨАТ чөлөөлдөг ийм зохицуулалт бол хийгдэж байгаа, боловсролын салбар энэ тэр гээд. Энэ бол Их Хурлын бүрэн эрхийн асуудал байгаа. Энийг бол энэ тодорхой салбарын татварын асуудлыг бол энэ татварын хуулийн зохицуулалтын хүрээнд бол хийгдэж болох ийм асуудал. Тэрнээс бол чөлөөт бүсийнхээ хувьд бол энэ чөлөөт байршил дээрээ, чөлөөт бүс дээр үйл ажиллагаа явуулахад бол бүрэн чөлөөлөгдөөд явна.

**Г.Занданшатар:** Гишүүд асуулт асууж, хариулт авч дууслаа. Одоо санал хураалт явуулна. Байнгын хороо Хөшигийн хөндий эдийн засгийн чөлөөт бүс байгуулах тухай Улсын Их Хурлын тогтоолын төслийг анхны хэлэлцүүлгээр нь батлах горимын санал гаргасныг дэмжье гэсэн саналын томьёоллоор санал хураалт явуулна. Энэ анхны хэлэлцүүлэг, зарчмын зөрүүтэй санал гараагүй юм байна. Тэгээд зарчмын зөрүүтэй санал дээр бол дэмжсэн, дэмжээгүй үг хэлж болдог. Пүрэвдорж гишүүн дүрмээ сайн унш. Ингээд санал хураалт явуулна.

Санал хураалт. 37 гишүүн дэмжиж, 66.1 хувийн саналаар санал дэмжигдлээ. Байнгын хорооноос гаргасан горимын саналыг нэгдсэн хуралдаанд оролцсон гишүүдийн олонх дэмжсэн тул Хөшигийн хөндийн эдийн засгийн чөлөөт бүс байгуулах тухай Улсын Их Хурлын тогтоолын төслийг баталъя гэсэн саналын томьёоллоор санал хураалт. Мөнхбат гишүүн саналаа өгөөрэй. Сая горим батлагдаад сая анхны хэлэлцүүлгээр нь баталъя гэсэн горимын санал явж байна. 36 гишүүн дэмжиж 66.7 хувийн саналаар санал дэмжигдэж тогтоолын төсөл батлагдлаа. Гишүүд, ажлын хэсэгт баярлалаа. Тэгээд энэ Тогмидын Доржханд гишүүн, Цэндийн Мөнх-Оргил гишүүн, Ням-Осорын Учрал гишүүн энэний хэлээд байгаа саналуудыг та бүхэн сайн анхаараарай.

Орчин үед нано, био технологи гэж шинэ технологи, хоёр технологи хавсарсан шинэ шинжлэх ухаан чинь хог, хаягдалгүй үйлдвэрлэл. шинэ, тэгээд Инчон бол зургаан кластерт хуваагаад технологийн, IT-ийн их дээд сургуулиудын, аялал жуулчлалын гээд ийм зургаан кластертай хөгжүүлсэн. Тэр туршлага энэ тэрийг яг тэр дизайнерыг нь авчирч, архитекторыг нь авчирч Барилга, хот байгуулалтын яам энэ тэртэй би уулзуулж байсан шүү дээ. Тэгээд тэд нар хийгээд өгье гэж байсан шүү дээ. Тэгээд л хаягдаад л яваад байгаа юм. Тэгээд тэр юмнуудаа бол сайн эргэж үзээд, Магнайсүрэн дарга мэдэж байх ёстой. Тэр дээрээ та сайн ажиллаарай. Одоо ажиллах л хэрэгтэй байна, ажил болгож. Тогтоолын төсөл батлагдлаа, гишүүд, ажлын хэсэгт баярлалаа.

Дараагийн асуудалд орно. Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг явуулна. ***Хаалттай горимд шилжүүлье.***

***Нээлттэй горимд шилжсэн байна.*** Дараагийн асуудалд оръё. ***Ойн тухай хуульд нэмэлт, өөрчлөлт оруулах тухай хуулийн төслийн хэлэлцэх эсэхийг хэлэлцэнэ.*** Хууль санаачлагчийн илтгэлийг Байгаль орчин, аялал жуулчлалын сайд Бат-Өлзийн Бат-Эрдэнэ танилцуулна.

Эрхэм Улсын Их Хурлын дарга, Улсын Их Хурлын гишүүд ээ,

**Б.Бат-Эрдэнэ:** Монгол Улсын Ерөнхийлөгч 2021 оны аравдугаар сарын 4-ний өдөр Засгийн газарт чиглэл өгөх тухай 58 дугаар зарлиг гарган ойн салбарын бодлого, үйл ажиллагааг уялдуулан зохицуулахыг Засгийн газар чиглэл болгосны дагуу Ойн тухай хуульд нэмэлт, өөрчлөлт оруулах тухай хуулийн төслийг боловсруулав.

Ойн тухайн хууль 2012 оны тавдугаар сарын арван долооны өдөр шинэчилсэн найруулгаар батлагдсанаас хойш есөн жилийн хугацаанд 7 удаа нэмэлт, өөрчлөлт оржээ.

Ойн тухай хуульд нэмэлт, өөрчлөлт оруулах тухай хуулийн төслийг Монгол Улсын Ерөнхийлөгчийн санаачилгаар зохион байгуулагдаж байгаа “Тэрбум мод” үндэсний хөдөлгөөнийг хэрэгжүүлэх, эрх зүйн орчныг сайжруулах, төрийн захиргааны байгууллагын ажил үүрэг оновчтой уялдаатай байх, иргэн, хуулийн этгээдийн ойн аж ахуйн үйл ажиллагаа эрхлэх боломжийг нэмэгдүүлэх, төрийн байгууллагаас олгох эрх, зөвшөөрлийн тоог бууруулах, шинэчлэл хийх зорилгоор боловсруулсан.

Хуулийн төсөлд байгаль орчны асуудал эрхэлсэн төрийн захиргааны төв байгууллагын бүрэн эрх яамны эрхлэх нийтлэг асуудалд нийцүүлэх, “Тэрбум мод” үндэсний хөдөлгөөнийг улсын хэмжээнд удирдан зохион байгуулах, ойн талаарх бодлого, шийдвэрийн хэрэгжилтийг хангах, ойн асуудал хариуцсан төрийн захиргааны байгууллагын эрх зүйн үндсийг тогтоох, ойн үр, үрийн нөөцийн сан бий болгох зэрэг зохицуулалтыг тусгасан.

 Ойн тухай хуульд нэмэлт, өөрчлөлт оруулах тухай хуулийн төсөл нь дараах ач холбогдлоо гэж үзэж байна.

Ойн асуудал хариуцсан төрийн захиргааны байгууллага байгуулагдсанаар ойн анги, ойн нөхөрлөл, ой, мэргэжлийн байгууллагын үйл ажиллагаанд арга зүйн зөвлөгөө, дэмжлэг үзүүлэх, үйл ажиллагаанд нь хяналт тавих ажил сайжирна.

Манай орны ойгоор бүрхэгдсэн талбайн хэмжээ нэмэгдэж, 2030 он гэхэд нийт газар нутгийн 9 хувьд хүргэх ногоон хөгжлийн зорилго хангагдана. Ойгоор бүрхэгдсэн талбайн хэмжээ нэмэгдсэнээр нүүрс хүчлийн хийн шингэлт нэмэгдэж, цөлжилтийг сааруулах, уур амьсгалын өөрчлөлтийг бууруулахад эерэг нөлөө үлэмж их юм.

Ойн үрийн аж ахуйг судалгаа, шинжилгээнд тулгуурлан бодлого чиглэлтэй хөгжүүлснээр, шилмэл сортын ойн үрийн сан бүрдүүлэх, улмаар ойжуулах, ойг нөхөн сэргээх ажилд мэдэгдэхүйц эерэг нөлөө үзүүлнэ.

Төрийн захиргааны төв байгууллагаас эрх олгодог тогтолцоог өөрчилж, магадлан итгэмжлэлд хамрагдан, зохих шаардлага хангасан аж ахуйн нэгж, байгууллага нь ойн аж ахуйн үйл ажиллагаа эрхлэх зохицуулалт хийсэн. Энэ нь иргэн, хуулийн этгээдэд учрах хүндрэл бэрхшээлийг арилгаж, төрийн албан тушаалтны авлига, ашиг сонирхлын зөрчлийг бууруулж, төрд итгэх олон нийтийн итгэлийг нэмэгдүүлнэ.

Түүнчлэн хилийн асуудлаар байгуулсан Монгол улсын олон улсын гэрээнд заасны дагуу улсын хилийн шугам дайран гарсан ойд улсын хилийн зурвас гаргах, сэргээхтэй холбоотой үйл ажиллагааны эрх зүйн зохицуулалтыг тусгасан.

2007онд батлагдсан Ойн тухай хуулийн ойн асуудал эрхэлсэн Засгийн газрын эрх бүхий байгууллага болох Ойн газар нь Засгийн газрын агентлагийн статустай байгуулагдан 2012 оны наймдугаар сар хүртэл үйл ажиллагаагаа явуулжээ.

Монгол улс Нэгдсэн Үндэстний Байгууллагын уур амьсгалын өөрчлөлтийн суурь конвенц, цөлжилттэй тэмцэх конвенц, биологийн төрөл зүйлийн конвенцоор хүлээсэн үүргээ биелүүлэх “Алсын хараа-2050” хөгжлийн бодлогод тусгасан зорилтод хүрэхийн тулд ойг хамгаалах, зохистой ашиглах, нөхөн сэргээх асуудал хариуцсан төрийн захиргааны байгууллагын бүрэн эрхийг хуульчлах шаардлагатай.

Иймд ойн асуудал хариуцсан төрийн захиргааны байгууллагын хэрэгжүүлэх бүрэн эрхийг хуулийн төсөлд тусгасан. Мөн төр, хувийн хэвшлийн түншлэлд тулгуурласан бүсийн ойн аж ахуйг хөгжүүлэх зохицуулалтыг орууллаа.

Модлог ургамлын үр, үржлийн материалын асуудлыг хуульд тусгайлан заасан бөгөөд ойн үрийн гарал үүсэл, чанар, үрийн улсын нөөцийн сан, үрийн удмын сангийн хадгаламж байгуулах судалгаа, туршилтын лаборатори ажиллуулах эрх хэмжээг ойн асуудал хариуцсан төрийн захиргааны байгууллага хэрэгжүүлнэ.

Нэгдсэн Үндэстний Байгууллагын конвенцын дагуу ойн мэргэжлийн байгууллагын магадлан итгэмжлэлийг үе шаттайгаар нэвтрүүлэх ажлын зохицуулалтыг тусгасан. Ойн магадлан итгэмжлэлдээ тавигдах шаардлага, журмыг байгаль орчны асуудал эрхэлсэн төрийн захиргааны төв байгууллага батлан мөрдүүлнэ.

Oйн тухай хуулийн хэрэгжилтийн үр дагаварт үнэлгээ хийлгэж, ойн салбарын ажилтан, албан хаагчдаас судалгаа авсан болно. 2021 оны арван нэгэн сарын н8-ны өдрөөс 15-ны өдрүүдэд зохион байгуулагдсан ойн салбарын үндэсний чуулганаас гаргасан зөвлөмжийн дагуу зарим хууль, асуудлыг хуулийн төсөлд тусгалаа. Баярлалаа.

**Г.Занданшатар:** Төслийн талаарх Байгаль орчин, хүнс, хөдөө аж ахуйн байнгын хорооны санал, дүгнэлтийг Улсын Их Хурлын гишүүн, Агаарын бохирдлыг бууруулах асуудлын дэд хорооны дарга Батсүхийн Саранчимэг танилцуулна. Индэрт урьж байна.

**Б.Саранчимэг:** Улсын Их Хурлын дарга, эрхэм гишүүд ээ,

Монгол улсын Засгийн газраас 2022 гуравдугаар сарын 28-ны өдөр Улсын Их Хуралд өргөн мэдүүлсэн Ойн тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх асуудлыг Байгаль орчин, хүнс, хөдөө аж ахуйн байнгын хороо 2022 дөрөвдүгээр сарын 6-ны өдрийн хуралдаанаараа хэлэлцлээ.

Төсөл санаачлагч нь Монгол Улсын Ерөнхийлөгчийн санаачилгаар зохион байгуулагдаж байгаа “Тэрбум мод” үндэсний хөдөлгөөнийг хэрэгжүүлэхэд ойн асуудал хариуцсан төрийн захиргааны байгууллагын үйл ажиллагааны эрх зүйн орчныг бүрдүүлэх, ойг хамгаалах, ашиглах, нөхөн сэргээх, үржүүлэх талаар хууль тогтоомжийг сайжруулах, төр, хувийн хэвшлийн уялдаа холбоог хангах, иргэн, хуулийн этгээдийн ойн үйл ажиллагаа эрхлэх боломжийг нэмэгдүүлэх, урамшуулах, ойн аж ахуй бүсчлэн хөгжүүлэх, модлог ургамлын үр, үржлийн материал бэлтгэх, сайн чанарын үрээр ой үрийн нөөц сан бүрдүүлэх, орчин үеийн техник технологийг нэвтрүүлэх, төсөв, санхүү, хандивын хөрөнгийг төвлөрүүлэх, зарцуулахтай холбоотой эрх зүйн зохицуулалтыг тодорхой болгох зорилгоор Ойн тухай хуульд нэмэлт, өөрчлөлт оруулах тухай хуулийн төслийг боловсруулжээ.

Байнгын хорооны хуралдааны үеэр Улсын Их Хурлын гишүүн Ж.Бат-Эрдэнэойг хамгаалах, ашиглах, нөхөн сэргээхэд ойн асуудал хариуцсан орон нутгийн байгууллагууд, нөхөрлөл, хоршоо хэрхэн ажиллаж байгаа, ойн цэвэрлэгээнээс гарах модыг эргэж ашиглах боломж байгаа талаар, Улсын Их Хурлын гишүүн Туваан шинээр байгуулагдах Ойн газрын бүтэц, зохион байгуулалтын талаар ойг ашиглах, нөхөн сэргээх, эдийн засгийн эргэлтэд оруулахад хөрөнгө санхүүгийн асуудлыг хэрхэн шийдвэрлэх, хүний нөөц, мэргэжилтэй боловсон хүчнийг бэлтгэх талаар, Улсын Их Хурлын гишүүн Цэрэнпунцаг “Тэрбум мод” тарих арга хэмжээний хөтөлбөртэй холбоотойгоор иргэн, аж ахуйн нэгжийг урамшуулахад ямар арга хэмжээ авах, хортон шавжтай тэмцэх тооцоо, судалгааны талаар, Улсын Их Хурлын гишүүн, Саранчимэг Байгаль орчин, аялал жуулчлалын сайдын төсөвт ойн газар байгуулагдах санхүүжилтийн талаар, ойн сангийн талбайг нэмэгдүүлэх талаар хуулийн төсөлд хангалттай тусгагдсан эсэх, иргэн, аж ахуйн нэгжийг урамшуулах арга хэмжээний талаар, Улсын Их Хурлын гишүүн Энхтүвшин Монгол Улсын засаг захиргаа, нутаг дэвсгэрийн нэгж, түүний удирдлагын тухай хуультай хэрхэн нийцүүлсэн талаар, мод үржүүлгийн тарьц, суулгацын нөөц усалгааны асуудлаар, Улсын Их Хурлын гишүүн Өнөрболор “Тэрбум мод” тарих үндэсний хөдөлгөөн нь газар тариалангийн нэгдсэн бодлоготой хэрхэн уялдсан талаар, Улсын Их Хурлын гишүүн Цогтгэрэл тэрбум мод тарихад эдийн засгийн үр өгөөжийн талаар, Улсын Их Хурлын гишүүн Ганболд хуулийн төсөлд тусгагдсан ойн газрын бүтэц, зохион байгуулалт, хэрэгжүүлэх арга хэмжээ хангалтгүй тул хуулийн төслийг буцаах, бүсийн ойн аж ахуйг байгуулах талаар асуулт асууж, хариулт авсан болно.

Байнгын хорооны хуралдаанаар Ойн тухай хуульд нэмэлт, өөрчлөлт оруулах тухай хуулийн төслийг хэлэлцэх үед Улсын Их Хурлын гишүүн Болорчулуун хуулийн төслийг чуулганы хуралдаанаараа хэлэлцүүлэгтэй холбогдуулан Байнгын хорооны тогтоолоор ажлын хэсэг байгуулж ажиллах, мод тарих арга хэмжээний хүрээнд урамшууллын тогтолцоог тодорхой болгох, тарьсан модоо хаягжуулан арчилж хамгаалах, Улсын Их Хурлын гишүүн Батжаргал бүсийн ойн менежментийн асуудлыг ойн менежментийн төлөвлөгөөг тодорхой тусгах, ойн газрын бүтэц, орон тооны асуудал, Монгол Улсын Засаг Захиргаа, нутаг дэвсгэрийн нэгж түүний удирдлагын тухай хуультай нийцээгүй, мод үржүүлэх тарьц, суулгацын ажлыг хувийн хэвшлээр мэргэжлийн удирдлагыг агентлаг хариуцах, мод тарих байршилд орчин нөхцөлийг тодорхой болгох, иргэдийн амьжиргааг сайжруулахад жимсний модыг түлхүү тариалах, эдийн засгийн эргэлтэд оруулах, ажлын байр бий болгох, ой модыг нөхөн сэргээхтэй холбогдуулан мод бэлтгэлийн ажлыг дараа жилийн мод бэлтгэх ажилтай уялдуулах, Улсын Их Хурлын гишүүн Ж.Бат-Эрдэнэ төрийн байгууллагыг өргөжүүлэхээс илүү мэргэжлийн боловсон хүчин бэлтгэхэд анхаарах, менежментийн төлөвлөгөөг сайжруулах, аймаг орон нутгийн иргэд ойн нөхөрлөлтэй хамтарч ажиллах, ойг ашиглах, хамгаалах, нөхөн сэргээхэд, ялангуяа хуш модоо хамгаалахад түлхүү анхаарах, Улсын Их Хурлын гишүүн Бейсен нь мод тарихад усжуулалтын асуудалд анхаарах, хуулийн төсөлд тусгагдсан бүсийн ойн аж ахуйг байгуулах гэсэн зохицуулалтыг анхаарах, Улсын Их Хурлын гишүүн Мөнхцэцэг хуулийн төслийн зүйл, заалтад анхаарч ажиллах, бүсийн аж ахуй байгуулах асуудалд анхаарах, ойн газар нь усны газартай хамтарч ажиллах талаар бодлогын асуудлыг хуулийн төсөлд тусгах, Улсын Их Хурлын гишүүн Саранчимэг хуулийн төсөлд тусгагдсан ойн сан, ойн талбайг нэмэгдүүлэхэд эрдэмтэн, судлаачдын эдийн засгийн тооцоолол, судалгааг шинжлэх ухааны үндэслэлтэй гаргах, хортон шавжтай тэмцэхэд орчин үеийн техник, технологийг нэвтрүүлэх нь зүйтэй гэсэн саналуудыг хэлсэн болно.

Ойн тухай хуульд нэмэлт, өөрчлөлт оруулах тухай хуулийн төслийг төслийн үзэл баримтлалын хүрээнд хэлэлцэхийг Байнгын хорооны хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Ойн тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх талаарх Байгаль орчин, хүнс, хөдөө аж ахуйн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар:** Баярлалаа. Ажлын хэсгийн гишүүдийг танилцуулъя. Байгаль орчин, аялал жуулчлалын сайд Бат-Өлзийн Бат-Эрдэнэ, Байгаль орчин, аялал жуулчлалын яамны Төрийн нарийн бичгийн дарга Эрхэмбаярын Баттулга, Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын дарга Алтангэрэлийн Энхбат, Ойн бодлого, зохицуулалтын газрын дарга Бямбасүрэнгийн Оюунсанаа, Усны газрын дарга Шарын Мягмар. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд. Гомпилдоогийн Мөнхцэцэг гишүүнээр тасаллаа. Цагаанхүүгийн Идэрбат гишүүн, Цагаанхүүгийн Идэрбат гишүүн.

**Ц.Идэрбат:** Минут яваад байна.Та бүхэнд энэ өдрийн мэндийг хүргэе. Монгол Улсын Ерөнхийлөгчөөс санаачилсан “Тэрбум мод” хөтөлбөр бол бас үндэсний хэмжээний хөтөлбөр болж, олон хүнд ой мод тарих ач холбогдлыг ойлгуулсан ийм сайхан арга хэмжээ болж байгаа юм. Засгийн газар дээр ойн агентлагтай болж байгаа. Энэ бол маш зөв, зүйтэй санал гэж харж байгаа. Тэгээд энэ ойн эрх зүйн асуудал яригдаж байгаа энэ үед бас хэлэх зүйлүүд байгаа.

Нэгдүгээрт манай Хэнтий аймгийн хувьд бол бас ойн сангийнхаа нөөцөөр улсын хэмжээнд дөрөвт ордог. 1.7 сая га ойн сантай ийм аймаг. Тэгээд ойтой сумуудад бас зарим нэг асуудлууд байгаад байдаг юм. Энэ маань бас энэ хууль, эрх зүйн орчин шинэчлэгдэх энэ хүрээнд бас шийдэгдээсэй билээ гэж ингэж бодож байгаа юм.

Нэгдүгээрт бид ингээд мод тарина гэж ингэж бодож байгаа. Одоо байгаа ойгоо бид энэ хортон мэргэчдээс хамгаалах ажил дээр яах вэ? Энэ Сибирийн хүр хорхой манай ойд бас нэлээн голомтолдог, энийг устгадаг, тэр онгоцоор хор цацдаг. Энэ ажлууд бол бас санхүүгийн хувьд бол бас нэлээн суудал дагуулдаг учраас гүйцэд бол бас хийгддэггүй явж ирдэг юм билээ. Яах вэ хуурайшилттай энэ тэрээ гээд бас цаг агаарын үзэгдлүүд бас нөлөөлдөг бололтой юм байна лээ. Тэгэхээр байгаа жоохон ой дээрээ жишээ нь 2018 онд 36 мянган га-д энэ хүр хорхой устгал хийх ёстой гэхэд бас хийж чадахгүй л явж байх жишээтэй явж байгаа юм. Тэгэхээр ойн газар, яам маань энэ байгаа ойгоо хамгаалах тал дээр нэлээн анхаараач гэж нэгдүгээрт хэлэх гэж байгаа юм.

Хоёрдугаарт энэ мэргэжлийн боловсон хүчний асуудал. Өнөөдөр мэргэжил сургалт үйлдвэрлэлийн төв дээр ойн анги нээгдэхэд огт хүн суралцахгүй байна. Энд бас нэг тодорхой хөшүүрэг, дэмжлэг хэрэгтэй байгаа юм байна. Яг амьдрал дээрээ, огт суралцахгүй байна. Тэр ойн анги удахгүй хаагдаж байна. Тэгэхээр бид нар ойн асуудлыг ийм хурцаар тавьж байгаа энэ цаг үед энэ боловсон хүчнийг дэс дараатай бэлдэхгүй бол мод зүгээр суулгах, тарих хоёрын хооронд бол бас нэлээн мэргэжлийн ялгаа бас байдаг юм байна лээ. Тэгэхээр энэ боловсон хүчний асуудал дээр энэ ойн эрх зүй, хууль, зохицуулалт дээр юу орох юм бэ гэж бас суух гэж байгаа юм.

Дараагийнх нь нэг хүндрэлтэй зүйлүүд, үнэхээр энэ орон нутагт мод чулуу тарьдаг мод үржүүлдэг олон хүмүүс байна. Энэ хүмүүс бол ёстой зүрх сэтгэлээ зориулдаг, амьдралаа зориулсан ийм олон хүн байдаг юм байна лээ.Тэгээд энийгээ ингээд цаашаа үргэлжлүүлээд ингээд аваад явъя гэхээр газрын асуудал туйлын хүнд байдаг. Газрын тухай хуулиараа энэ яамны зүгээс энэ дээр бас санаачилгатай ажиллаач ээ гэж ингэж хүсэж байгаа юм. Юу гэхээр энэ газрын хуулийн өөрчлөлт ороход энэ мод үржүүлгийн чиглэлээр тухайн мэргэжлээрээ олон жил ажилласан энэ туршлагатай хүмүүст газрыг нь олгох тал дээр зөвхөн дуудлага худалдаа гэдэг энэ хатуу зарчмыг бас нэг зөөлрүүлээд өгөх ийм бололцоо бас байна уу? Тэгвэл нөгөө бид ойгоос мод шилжүүлэх биш, өөрсдөө үржүүлээд хоёр жил тэрийг арчилж хамгаалаад дараа нь шаардлагатай газраа суулгахад бас нэлээн том дэмжлэг болох юм. Энийг бол бас олон хүн бас ярьж хэлж байгаа. Энэ тал дээр бас та бүхэн минь ямар анхаарал хандуулж байгаа зүйлүүд байгаа вэ гэдгээр, бас.

Дараагийнх нь бол сая бас Байнгын хорооны дүгнэлт дээр гарч байна. Энэ нь хуш модыг хамгаалах гэдэг асуудал бас яригдаж байгаа. Үнэхээр ч манай Хэнтий аймгийн хойд талын сумдаар бол бас хуштай, самрын бизнес маш их цэцэглэдэг. Тэр хэрээрээ байгаль орчинд маш их сөрөг нөлөө үзүүлдэг. Ийм зүйлүүд бас байгаа юу гэвэл байгаа. Нөгөө талдаа Монголчууд зөвхөн самрыг цөмөөд эсвэл түүхийгээр нь шуудайлаад гаргахаа бас больж байгаа юм билээ. Одоо энэ гадуур энэ супермаркетуудаар зарагдаад байгаа самрыг боловсруулаад зарж байгаа ийм хүмүүс байна. Эд нар бас цаашдаа юу судлаад байгаа юм бэ гэхээр энэ хуш модыг өөрсдөө тарьж ургуулаад тэндээсээ самраа авдаг ийм тогтолцоог бас бүрдүүлэхийн төлөө бас мэргэжилтнүүд, эрдэмтдийг цуглуулаад ажиллаж байгаа юм билээ. Тэгэхээр бид нар энэ самраар дамжуулаад самрын энэ тос…/минут дуусав./

**Г.Занданшатар:** Бат-Эрдэнэ, 85. Бат-Өлзийн Бат-Эрдэнэ Байгаль орчин, аялал жуулчлалын сайд.

**Б.Бат-Эрдэнэ:** Идэрбат гишүүний асуултад хариулъя. Одоо байгаа ойгоо хамгаалах асуудал бол хамгийн чухал асуудал байгаа бас маш чухал асуудал хөндсөн танд баярлалаа. Яагаад гэхлээр сая манай ойн судалгаа хөгжлийн төвөөс гаргасан тооцоо судалгаагаар 60 мянга 800 га газар дээр сая уур амьсгалын өөрчлөлт, цөлжилтийг бууруулах үндэсний хороон дээр бас энэ дээр тогтоол гарсан. Энэ бол 2 орчим тэрбум төгрөгийн хортон шавжаас урьдчилан сэргийлэхтэй холбоо бүхий ажил дээр 60.8 мянган га дээр 2 тэрбум төгрөгийн асуудлыг шийдэж өөрийн багцын хэмжээнд зохицуулалтаа хий гэдэг үүрэг даалгаврыг бол өгсөн.

Ер нь бол яг өнөөдрийн байгаа нөхцөл байдал ямар байгаа вэ гэхээр 175 мянган га газар дээр бол хэрвээ хамгаалж чадах юм бол 500 сая модыг бид нар хамгаалах боломжтой байгаа юм. 297000 га газрыг хамгаалж чадах юм бол энэ бол 1.1 тэрбум модыг хамгаалах ийм боломжтой. Тэгээд 297000 га газар дээр хамгаалалт хийхийн тулд бид нарт өнөөдөр 19.6 тэрбум төгрөгийн санхүүжилт хэрэгтэй байгаа. 175 орчим мянган га газрыг хамгаалахын тулд бид нарт өнөөдөр 9.6 орчим тэрбум төгрөг хэрэгтэй байгаа. Тэгээд энэ дээр бол бид нар бас нэмэлт санхүүжилтийн асуудлуудыг хайж байгаа.

2022 улсын төсөвт Байгаль орчин, аялал жуулчлалын сайдын багц дээр бол яг албан ёсоор хортон шавжтай тэмцэх дээр бол 1 тэрбум, саяны уур амьсгалын өөрчлөлт, цөлжилттэй тэмцэх үндэсний хорооны хуралдаанаас гарснаар бол ингээд 2 тэрбум гээд ингээд бид нар бол 2022 онд нийтдээ 3 орчим тэрбумын төгрөгийн зохицуулалтаар, дунджаар 70 орчим мянган га газрын урьдчилан сэргийлэх ажлыг бол хийхээр төлөвлөж байна. Энэ бол хуулийн хүрээнд бол 14.2.13 дээр бол бас энэ ой хээрийг түймэр, хөнөөлт шавжийн тархалт, ойн нөөцийн хомсдол, газрын доройтол, бохирдлоос урьдчилан сэргийлэх, хамгаалах ба ашиглалттай холбоотой гарсан зөрчлийг таслан зогсоох, үйл ажиллагааг төлөвлөн зохион байгуулах, хэрэгжилтэд хяналт тавих гэдэг байдлаар бол тусгагдсан байгаа.

Хоёрдугаар асуудал бол МСҮТ-тэй холбоотой асуудал дээр бид нар энэ асуудлыг хөндөөд явж байгаа. Боловсрол, шинжлэх ухааны яам, Хөдөлмөр, нийгмийн хамгааллын яам, Байгаль орчин, аялал жуулчлалын яамны хамтарсан ажлын хэсэг гараад ялангуяа энэ өмнө МСҮТ-үүд дээр байгаа ойн анги, ойтой холбоо бүхий ойжуулагч, мод үржүүлэгч, цэцэрлэгжүүлэгч, техникийн мэргэжилтнүүдийг бид нар хэрхэн цаашдаа бэлдэх вэ гэдэг. Боловсрол, шинжлэх ухааны яаман дээр бол мянган сурагч багшийг бэлдэхээр 500 орчим сая төгрөгийн төсөв бол батлагдаад ингээд Боловсрол, шинжлэх ухааны яам, Хөдөлмөр, нийгэм хамгааллын яам бол хамтын ажиллагааны хүрээнд энийг аваад хэрэгжүүлэхээр явж байгаа . Яг энэ хуулийн заалт дээр бол 14.2.8, 14.2.7 гэдэг заалтаар бас тусгагдаж өгсөн байгаа.

Дээрээс нь сүүлийн, таны нөгөө ахмадууд буюу урд нь ажиллаж байсан хүмүүстэй холбоо бүхий 14.2.8 буюу энэ таримал ой ургуулах төрийн бодлогыг хэрэгжүүлэх мэргэжил арга зүй, удирдлага, зохион байгуулалтаар хангах, талуудын уялдаа холбоог зохицуулах, хяналт шинжилгээ, үнэлгээ хийх, 14.2.7 ойн аж ахуйн арга хэмжээг хэрэгжүүлэх, шинэ техник технологийг судлах, шинэ бүтээгдэхүүн хөгжүүлэх, бүтээмжийг нэмэгдүүлэх, техник технологийн дэвшлийг дамжуулах, нутагшуулах, шинжлэх ухаан, технологийн судалгааны үр дүн, инновацын бүтээгдэхүүн, үйлчилгээ, үйлдвэрлэл нэвтрүүлэхэд дэмжлэг үзүүлэх гэдэг байдлаар тусгагдсан. Энэний хүрээнд бол бид нар ахмадууд буюу ялангуяа энэ чиглэлд ажиллаж байсан хүмүүсээр саяын судалгаа хийлгэх инновацтай холбоо бүхий асуудлуудыг оруулаад явж байгаа.

Цаг байгаа учраас гуравдугаар асуулт бол хуштай холбоо бүхий асуудал дээр бол бид нар судалгаа гаргасан. Судалгаан дээр бол нийтдээ 16520 хушин ойн талбайн 11560 га буюу 70 хувь нь бол механик гэмтэлд өртсөн гэдэг ийм харамсалтай дүн гарсан. Энэ хэрвээ одоо бид нар засварлаж яаралтай арга хэмжээ авахгүй бол цаашдаа хушин ой гэдэг зүйл бол Монгол улсад байхгүй болох, энэ бол цэвэр самбартай холбоо бүхий асуудал дээр явж байгаа. Улсын Их Хурлын гишүүн Саранчимэг гишүүнээс, өчигдөр Байнгын хороон дээр Бат-Эрдэнэ гишүүн бас хэлсэн. Бас гишүүд маань хэлснээр бол…/минут дуусав./

**Г.Занданшатар:** Цагаанхүүгийн Идэрбат гишүүн тодруулж асууя.

**Ц.Идэрбат:** 2022 оны төсөв дээр бол 3 тэрбум гаран төгрөг байгаа юм байна. Тэгээд 23 оны төсөв одоо ингээд л энэ чинь яригдаж эхэлж байгаа юм. Эндээс эхлээд энэ байгаа жоохон ойн нөөцөө хамгаалах тал дээр төсөв хөрөнгийнхөө асуудлыг хурдхан эцэслээд ороод ирвэл үнэхээр мод тарина гэхээсээ илүү нөгөө талд ургаж байгаа модоо хамгаалах гэсэн нь туйлын чухал юм байна лээ шүү гэдгийг бас хэлье.

Тэр Газрын тухай хууль дээр яам бас нээрээ бодлогоор орж ирээрэй. Үнэхээр сургууль төгссөн сургагч багшаар бэлтгэгдсэн хүнээр мод тариулахаас илүүтэйгээр олон жил энэ хашаа хороондоо мод тарьчихсан тэр хүмүүсээр мод тариулахад амьдрах чанарын хувьд, чадварын хувьд бол харьцангуй өөр байдаг юм байна лээ. Би сумын дарга байхдаа хотын дарга байхдаа тэр хүмүүстэй хамтарч хийсэн. Тэгээд тэр хүмүүс бол цаашаа үржүүлгээ хийе гэхээр харамсалтай нь Газрын тухай хууль дээр алга дарам газрыг ч гэсэн дуудлага худалдаа гэдэг юм ороод ирчихсэн учраас үржүүлж чаддаггүй юм билээ. Тэгэхээр энэ дээр сайн санаачилгатай ажиллаарай л гэж би сайдаас яамны зүгээс хүсэж байгаа юм баярлалаа.

**Г.Занданшатар:** Үг хэллээ, тийм ээ. Жамъянхорлоогийн Сүхбаатар гишүүн асуулт асууна.

 **Ж.Сүхбаатар:** Энэ хуулийн төсөл бол Ерөнхийлөгчийн гэж, санаачилсан гэж байгаа боловч Ерөнхийлөгчийн тэр санаачилсан бодлого маань бол төрийн бодлого болж дэмжигдээд ажилдаа ороод явж байгаа. Араас нь ингээд хууль орж ирж байгаа, энийг бол хэлэлцэх эсэхийг нь бол бодлогын хувьд бол дэмжиж байгаа.

Зүгээр энэ дотор бол маш тийм, юутай байх юм. Детальчлаад биччихсэн байх юм. Нэг ажлын чиг үүргүүд, хийгдэх, төлөвлөгдөх ажлуудыг бүр деталийн ингээд л. Хууль боловсруулах тэр дээрээ арай л тийм техник дээрээ та хэд маань тийм ажлынхаа чиг үүргүүдийг илүү биччихсэн байх юм. Бүрэн эрх энэ тэр гээд. Энэ чинь бүрэн эрх гэхээрээ бас эрх үүрэг гээд явахаараа. Энэ чинь ерөнхий үндсэн тэр гол юмнуудаа яахаас биш, ингэж. Жишээлбэл ингэж байгаа байхгүй юу. Таримал ойг улсын ойн санд хүлээж авах. Энэ нь ярьдаг юмаа гэхэд ой экологи эдийн засгийн үнэлгээ боловсруулах ч гэдэг юм уу. Ингээд маш их задлаад биччихсэн ийм техникийн ийм юм байна. Энийгээ бас бодоорой. Тэгээд дээр нь ойн мэргэжлийн байгууллага эрх олгох, сунгах, хүчингүй болгох гээд л зөвшөөрөл олгодог ийм юмнууд гэдэг ч юм уу, ингээд биччихсэн. Ийм техникийн талаас нь зүгээр хэлье.

Хоёр дахь юм бол энэ бүсийн ойн аж ахуй гэдгийг нь би анхаарал татаад байна. Энэ ойн захиргааны байгууллагын тогтолцоог бий болгох гэж байгаа юм байна энэ хуулиараа, зөв байх. Гэхдээ энд хэдий хэмжээний хүмүүс орон тоогоор ажиллах юм бэ гэж тооцож байна? Хууль хийж байх явцад тооцоо хийсэн байгаа шүү дээ. Тэгээд бүсийн ойн аж ахуй гэдэг нь ойн мужлалаараа бүсчилж авч үзэж байна уу? Бүсийн ойн аж ахуй гэж би бол өмнө нь ийм байсныг, би энэ чиглэлийн хүн биш л дээ, мэдэхгүй байна. Бүсийн аж ахуй гэдэг шинэ ойлголт, шинэ тогтолцооны ийм зохион байгуулалт гарч ирж байгаа юм.

Тэгэхээр энэ маань ямар ач холбогдолтой, энд бол эрх хэмжээг нь биччихсэн. Эрх хэмжээ гэдэг бол чиг үүрэг, бүрэн эрх хоёрыг нийлүүлснийг хэлдэг байхгүй юу. Та хэд тэр өмнөх юман дээрээ болохоор бүрэн эрх гэчхээд, чиг үүргүүдийг оруулаад биччихсэн байгаа байхгүй юу. Гэтэл энэ дөрөв дээрээ болохоор бүсийн аж ахуйн бүрэн эрх гэчхээд дотор нь эрх хэмжээ гээд биччихэж байгаа юм. Хууль зүйн нэр томьёонууд чинь буруу байгаа байхгүй юу. Дээд талд нь бүрэн эрх гэж бичсэн бол доор нь эрх хэмжээгээ бичихгүй байхгүй юу даа. Бүсийн ойн аж ахуйн эрх хэмжээ гэж биччихээд доор нь бүрэн эрх гэж. Эрх хэмжээ дотор чинь чиг үүрэг дээр нэмэх нь бүрэн эрх гэж ордог гэдэг ч юм уу. Ингээд энэ дээр ингээд харахад энэ юунууд дээр хууль зүйн нэр томьёо, эд нарыг буруу хэрэглэсэн юмнууд бол ингээд байж байгаа юм харагдаж байна.

Би гол сонирхож байгаа юм нь бүсийн ойн аж ахуйн асуудал энэ хуулийн төсөл дээр их анхаарал татаж байна. Энэ дээр төсөв мөнгө маань юу болж байна. Бид том зорилт тавьчихсан. Сарангэрэл гишүүн бол сайдаар ажиллаж байхад бол хамгаална, ашиглана, нөхөн сэргээнэ гэсэн ийм “Хан” гээд бодлого дэвшүүлж байсан. Энэ бодлогын хүрээнд та бүхэн бас ажиллаж байгаа байх гэж бодож байна. Энэ ойг чинь бол бид бас нөхөн сэргээнэ, тэгэхдээ ашиглана, тэгэхдээ бас хамгаална.

Тэгэхээр энэ бодлого бол бид нарын энэ Ойн хуульд ч гэсэн нэлээн гол туссан байх ёстой. Ой бол нэг талдаа байгаль экологийн асуудал, нөгөө талдаа бизнесийн асуудал. Тэгээд яах вэ энэ дээр бол бид нарын хамгийн гол анхаарал хандуулах юм дотор бол тэр модлог ургамлууд байгаа байхгүй юу. Тэр бургас байдаг, би тэрийг бодоод байгаа юм. Ганцхан мод тарина гэхээс гадна тэр модлог ургамлуудын асуудал дээр анхаарал хандуулах шаардлагатай байгаа. Тэгээд энэ тооцоо, Ойн хуулийг оруулж ирж дагалдаж байгаа энэ тооцоонуудаас ингээд харахад энд бас бид сонсох хэрэгтэй байгаад байгаа юм. Бүсийн ойн аж ахуйн асуудал дээр би тодруулж тодорхой асуучихлаа. Миний байр суурь бол хэлэлцэх эсэхийг нь дэмжиж байна. Энийг ажилдаа оруулах ёстой, үр дүнтэй байх ёстой, тархи биш ургуулдаг байх ёстой, хамгаалдаг байх ёстой, ашигладаг байх ёстой. Тэгээд бас нөхөн сэргээдэг байх ёстой.

Канадад бол нэг модыг алга болговол арван модыг тарьж ургуулна гэж байгаа шүү дээ. Тарихгүй, ургуулна гэж эсвэл нөхөн төлбөр төлдөг. Тэнцэхүйц хэмжээний. Энэ бодлогууд энэ дээр суу…/минут дуусав./

**Г.Занданшатар:** Бат-Өлзийн Бат-Эрдэнэ сайд асуултад хариулъя.

**Б.Бат-Эрдэнэ:** Сүхбаатар гишүүний асуултад хариулъя. Ойн тухай хуулийн нэмэлт, өөрчлөлттэй холбоотой бас хэлэлцүүлгийн шатанд оруулбал бид нар бас нэлээн засварлах зүйлүүд байгаа гэж харж байгаа. Яг саяын таны хэлсэн асуудлууд, ялангуяа энэ асуусан 3.1.31 буюу бүсийн ойн аж ахуй гэж ойн ургамалжилтын мужлал, ойн нөөцөд тулгуурлан зохион байгуулагдсан ойн нөөцийг хамгаалах, ашиглах, нөхөн сэргээх, үржүүлэх үйл ажиллагааг хэрэгжүүлэх үүрэг бүхий үндсэн нэгж гээд ингээд оруулчихсан байгаа юм байна. Тэгээд энэ дээр бол ний нуугүй хэлэхэд бас ойн ангиуд, процессыг нь яаж тооцсон бэ гэхээр ойн ангиуд, ойн ангиуд дээр, дээд талд нь бүсийн хэлбэрээр аваад дахиад ийм бүсийн ойн аж ахуй гэдэг нэг бүтцийн хэлбэрийг нэгжээр оруулж ирсэн юм байна лээ.

Тэгээд ойн ангиасаа яг ялгаатай юм нь юу юм бэ гэхээр зүгээр хэд хэдэн ойн ангийг л нэгтгэж үзэх ийм л зүйл байгаад байгаа юм. Тэгээд энэ дээр бол эдийн засгийн тооцоолол ямарваа нэг зүйл одоогоор бол хийгдээгүй. Энийг бол бид нар хэлэлцүүлгийн шатанд оруулаад өгвөл бид нар зарим тодорхой заалтуудыг бас хасах, ийм зүйлүүд бол бас гарч байгаа. Өчигдөр Байнгын хороон дээр бас нэлээн хэд хэдэн саналтай холбоотой асуудлууд бас яригдсан. Энийг бол бид нар бас хэлэлцүүлгийн түвшинд засаад явчих бүрэн боломжтой гэж үзэж байгаа. Баярлалаа.

**Г.Занданшатар:** Баярлалаа, Бадарчийн Жаргалмаа гишүүн.

**Б.Жаргалмаа:** Та бүхнийхээ өдрийн амгаланг айлтгая. Энэ хуулийн төслийг бол дэмжиж байгаа. Монгол Улсын Ерөнхийлөгчийн гаргасан “Тэрбум мод” хөтөлбөрийн хүрээнд бас ойн үйл ажиллагааг идэвхжүүлэх, ойжуулах энэ ажил идэвхжиж бүр бие даасан энх хууль нь бас шинэчлэгдэж байгаад бас талархалтай байна. Энэ дээр бас хэд хэдэн асуулт байна. Сая бас Сүхбаатар гишүүн асуугаад энэ бүсийн ойн аж ахуй гэж яг юу юм бэ гээд. Энэ хууль дээр бүсийн ойн аж ахуй гэж ойн ургамалжилтын мужлал, ойн нөөцөд тулгуурлан зохион байгуулагдсан ойн нөөцийг хамгаалах, ашиглах, нөхөн сэргээх, үржүүлэх үйл ажиллагааг хэрэгжүүлэх үүрэг бүхий үндсэн нэгж гэсэн байна л даа. Би энэ дээр энэ асуулт байна. Ойжуулах ер нь төлөвлөлтийг хэр хийж байгаа вэ? Дэлхийн цаг уурын өөрчлөлт, тийм ээ цөлжилт гээд маш олон өөрчлөлтүүд байгаа. Дулаарал энэ цаг мөчид бас Монгол улсын газар нутаг, байгаль орчин ихээр өөрчлөгдөж байгаа. Бид хаана мод тарих вэ? Хаана энэ бүсээ, ойн аж ахуйгаа идэвхжүүлэх үү? Тийм ээ, тэр нутагт Хэнтий, Дорнодод бол ихээр тарихгүй юм гэхэд говь руугаа тэгж модыг ихээр тарина ч гэдэг юм уу. Энэ дээр бүсийн аж ахуй дээр илүү анхаарна гэсэн. Энэ бодлого ер нь хэр байгаа вэ гэдэг асуулт.

Идэрбат гишүүн бас асуучихлаа. Ойн мэргэжилтэн, бид ой тарьснаасаа хойш балаг бараг л 20 жил болж байгаа байх. 10 оноос эхэлсэн билүү? 10 гаруй жил болж байгаа тийм ээ. Ойд мод тариад, жил болгон мод тариад. Тэгвэл яг энэ модоо арчлах, хамгаалах мэргэжилтнүүд ер нь хэр байгаа вэ? Бид ер нь ойгоосоо модоо авчраад л нийслэлийнхээ төв гудамжаараа суулгачихдаг. Тэр нь ургадаггүй, үргүй зардал болдог ийм эрсдэлүүд байдаг. Тэгвэл ойн мэргэжилтэй болсноороо тарьсан модоо тийм ээ, ашиглах, хамгаалах тэр ажлыг ер нь хэр хийх вэ? Та сая МСҮТ дээр гэлээ, бидний мэдэх, миний мэдэхийн л дендерлогич Чимэд гуай гэж ярьдаг байсан. Яг ингээд, энэ ойг, модыг авчраад энд ингэж тариад ийш нь харуулаад суулгах юм бол энэ мод насжилт сайтай байна гэдэг юм уу. Энэ мэргэжилтэн хэр байгаа вэ? Дорнод болон Хэнтий аймаг дээр ойн нөхөрлөлүүд маш ихээр үйл ажиллагаа явуулдаг. Тэдэнд бас улсын, төрийн дэмжлэг маш ихээр эрх хэрэгтэй байдаг. Эргээд ойн сангаас ашиглах, хамгаалах тэр боломжийг нь нэмж өгөх шаардлага байдаг. Энэ дээр, хууль дээр ер нь ямар заалт байгаа болоо?

Мөн Улаанбаатар хот мод үржүүлгийн газрууд байдаг. Тэгвэл тэдгээр аж ахуйн нэгжүүдийг хэрхэн дэмжих вэ? Ер нь бол Улаанбаатар хотын ихэнх нь манай тойргийн бол 80 хувь нь гэр хороолол байдаг. Гэр хороололд амьдарч байгаа иргэд маань хашаандаа мод тарья гэдэг зүйл ярьдаг. Тэгвэл бид хашаандаа мод тарьснаараа бидэнд ямар нэгэн дэмжлэг байгаа юу? Энэ “Тэрбум мод” хөтөлбөр гарлаа, ойн хуультай боллоо. Энэ дээр бид нар ямар нэгэн дэмжлэг байгаа юу гэдэг зүйл асуудаг. Нийслэлийн удирдлагуудын зүгээс нэг айл нэг хашаандаа нэг мод тарья гэдэг ийм уриалгыг гаргаад явахад бол бас иргэд аж ахуйн нэгж маань иргэд маань идэвхтэй оролцож байсан. Тэгвэл яг энэ дээр иргэдээ дэмжсэн ийм бодлого байгаа юу гэдэг ийм асуултыг асуух гэсэн юм. Баярлалаа.

**Г.Занданшатар:** Бат- Өлзийн Бат-Эрдэнэ, Байгаль орчин, аялал жуулчлалын сайд.

**Б.Бат-Эрдэнэ:** Жаргалмаа гишүүний асуултад хариулъя. 2022 оны хувьд бол нийтдээ 1517 га талбайд ойн зурвас байгуулах ажлыг бол 210 га талбайд хэрэгжүүлэхээр төлөвлөсөн байгаа. Ойжуулалтын ажлын хувьд бол Архангай аймаг, Баян-Өлгий, Булган, Говь-Алтай, Дархан, Дорнод, Дорноговь, Завхан, Орхон, Сэлэнгэ, Сүхбаатар, Төв, Увс, Хэнтий, Хөвсгөл, Улаанбаатар гээд. Улаанбаатарт бол жишээлбэл 100 орчим ойн зурвас байгуулах гээд ингээд тусдаа ороод дээрээс нь “Тэрбум мод”-ны үндэсний хөдөлгөөний хүрээнд бол ойн сан бүхий газар нутгийн доройтсон ойг нөхөн сэргээх буюу ойт хээрийн бүс нутаг дээр бол бид нар 54 хувийн тарих, ургуулах, цөлжилттэй тэмцэх, хөрсний элэгдэл, эвдрэлээс хамгаалах, авто зам, төмөр зам, тариалангийн талбай, төв суурин газруудад хамгаалалтын ойн зурвас байгуулж агро ойн аж ахуйн чиглэлээр буюу хээр, ой хээрийн бүс нутагт бол 34 хувь тарих ийм ажлуудыг бол төлөвлөсөн байгаа. Ялангуяа өнөөдөр Монгол Улсын хэмжээнд бол 1650 га газар, талбайгаас бол ногоон байгууламж эзэлж байгаа, нэг хүнд бол 5 метр квадрат ногоон байгууламж ноогддог. 2030 он гэхэд бол бид нарт нэг хүнд ноогдох ногоон байгууламжийн хэмжээг бол дэлхийн стандартад нийцүүлж 9 метр квадратад хүргэх, нийт ногоон байгууламжийн хэмжээг бол 3300 га талбайд хүргэхээр төлөвлөсөн байгаа.

Таны асуусан асуулттай холбоотойгоор хуулийн заалтууд бол орсон. Жишээлбэл 14.2.8 дээр таримал ой ургуулах, төрийн бодлогыг хэрэгжүүлэх, мэргэжил арга зүйн удирдлага, зохион байгуулалтаар хангах, талуудын уялдаа холбоог зохицуулах, хяналт шинжилгээ, үнэлгээ хийх гэдэг заалтыг бид нар оруулж өгсөн. 14.2.22 дээр тарьсан ойгоо бид нар улсын санд хүлээж авах буюу таримал ойг улсын ойн санд хүлээн авах энэ заалтыг бид нар оруулж өгсөн байгаа. Мөн 14.2.27 дээр мод тарьж ургуулах үйл ажиллагаа эрхэлж буй ойн нөхөрлөл, мэргэжлийн байгууллага, иргэн, аж ахуйн нэгж байгууллагад газар эзэмших санхүүгийн цогц дэмжлэг үзүүлэх, мөнгөн урамшуулал олгох тогтолцоог хөгжүүлнэ гэдэг энэ заалтыг оруулж өгсөн байгаа. Энийг бол сая Монгол Улсын Ерөнхийлөгч Ухнаагийн Хүрэлсүхийн санаачилсан Ногоон санхүүжилт бүс нутгийн чуулган дээр бол энэ санхүүжилт, дээрээс нь бол ойн стратеги дээр бид нар нийт амласан аж ахуйн нэгжүүдтэй гэрээ байгуулж, батламж байгуулсан аж ахуйн нэгжүүдийг бол бид нар, тухайлах юм бол “Эрдэнэс Оюу Толгой” компани 100 сая байлаа гэхэд 100 сая модных нь нийт төсвийг гаргаад, тодорхой төсвийг дүйцүүлэх хэлбэрээр саяын таны хэлдэг урамшууллын хэлбэр хэлбэр лүү шилжүүлдэг ч юм уу. тодорхой хэмжээгээр жишээлбэл нөхөн сэргээлтийн ажил руу оруулаад мод тарих процесс руугаа оруулдаг ч юм уу гэх мэтчилэнгээр ингээд төлөвлөлтүүдийг бид нар ойн стратеги дээрээ бол хийгээд явж байгаа.

Үүн дээр бол бид нарын хийж байгаа ажил дээр ялангуяа сая эхнээсээ үр дүн гараад Ялбагийн. 334.7 га газар дээр бол нөхөн сэргээлт хийж Ялбагийн голыг буцаан урсгах холбоо бүхий ажлуудыг бол хийгээд эхэлчихсэн явж байгаа гэж би танд хэлэхийг хүсэж байна.

Мөн ашиглалтын 14.2.18 буюу ашиглалтын бүсийн ойн менежментийг сайжруулах, ойн нөөцийг иж бүрэн хаягдалгүй ашиглахтай холбоотой ойн техник технологийг нэвтрүүлэх, хөгжүүлэх гэдэг дээр бол орсон байгаа. Баярлалаа.

**Г.Занданшатар:** Зочин танилцуулъя. Улсын Их Хурлын гишүүн Жаргалтулгын Эрдэнэбат, Чинбатын Ундрам, Дамдинсүрэнгийн Өнөрболор нарын урилгаар Сэлэнгэ аймгийн Сүхбаатар сумын ерөнхий боловсролын 4 дүгээр сургуулийн 11Б ангийн багш, сурагчид, Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийнхээ нэрийн өмнөөс сурлагын өндөр амжилтыг хүсэн ерөөе.

84, Гантулга дарга хариулна. Эрхэмбаярын Баттулга, Байгаль орчин, аялал жуулчлалын яамны Төрийн нарийн бичгийн дарга.

**Э.Баттулга:** Жаргалмаа гишүүний асуусан асуултад нэмэлт хариулт өгье. Иргэдийг яаж дэмжих вэ гэж байгаа.2021 онд 1 га талбайн ойжуулалтын норматив зардлыг бол үлэмж хэмжээгээр нэмэгдүүлсэн байгаа. Өмнө нь бол 1 га талбайг 600-800 зуун мянган төгрөгөөр үнэлдэг байсан бол өнөөдөр хамгийн багадаа сая хоёр зуугаас 8 сая 100 мянга хүртэл нэмэгдэж байгаа.

Нөгөө талаар өөрийн эзэмшил газартаа ойжуулалт хийсэн иргэдийн хувьд өмчлөх эрх нь нээгдэж байгаа. Ойн тухай хуулийн дагуу өмнө нь бас байсан. Энийг бол бид нар иргэддээ бас энэ хүрээнд таниулах, сурталчлах ийм ажлуудыг зохион байгуулж байна. Дараагийн нэг асуудал бол таримал ойг улсын санд хүлээн авах ийм зардал бас өмнө нь 300 мянга байсан. Энэ хоёр жилийн өмнө 1 сая төгрөг болсон. Одоо бол 10 сая төгрөг болж нэмэгдсэн учраас таримал ой улсын ойн санд хүлээлгэн өгөх сонирхолтой иргэд байх юм бол бид нар нийслэлээс эхлээд ойжуулалт хийх боломжтой талбайнуудыг зааж өгөөд байж байна. Эхний ээлжид 17 байршил бол бэлэн болсон байгаа. Энэ талбайнууд дээр ойжуулалт хийх хүсэлтэй иргэд бол дээрх мөнгөн дүнгээр урамшуулал олгох ийм боломжтой байгаа.

**Г.Занданшатар:** Бадарчийн Жаргалмаа гишүүн тодруулж асууна.

**Б.Жаргалмаа:** Баярлалаа. Тэгэхээр ерөнхийдөө мод тарьсан иргэн бүр бас тодорхой хэмжээний дэмжлэг авах юм байна л гэж би ойлголоо, тиймээ? Удахгүй мод тарих өдөр маань болно. Тэгээд нийслэлийн иргэдээ бас Сонгинохайрхан дүүргийн иргэд ээ бас мод тариарай.Хашаандаа мод тариарай. Хашаанд тань тарьсан 1 мод таны цэвэр агаар аар амьсгалахад тодорхой хэмжээний нөлөөлөл үзүүлнэ шүү гэдгийг бас хэлж уриалъя гэж бодож байна.

Тэгээд бас энэ дээр бас хариуцлагын асуудал ярих ёстой. Бид жил болгон нэг мод тарьдаг уламжлалтай. Тэгээд мод тарьчхаад эзэнгүйдүүлээд орхичихдог. Тэгвэл яг эзэнтэй болгох энэ тал дээр бас тодорхой хэмжээний хууль, эрх зүй бас бий болж байгаа учраас иргэн болгон энэ дээр бас анхаарах ёстой байх гэж бодож байна. Яг ер нь хариуцлагын тогтолцоог хэрхэн яаж хийж байгаа вэ? Модоо тариад орхичихдог. Уг нь нэг паспортжуулах аян өрнүүлнэ гэж байсан боловч тэр ажил яваагүй. Тэгвэл энэ ажил дээр ер нь хэрхэн яаж анхаарах вэ гэдэг асуулт байна. Баярлалаа.

**Г.Занданшатар:** Хэн хариулах уу?Бат-Эрдэнэ сайд хариулъя, Бат-Өлзийн Бат-Эрдэнэ сайд 85.

**Б.Бат-Эрдэнэ:** Жаргалмаа гишүүний асуултад хариулъя. Түрүүний миний хэлсэн 14.2.8 буюу таримал ой ургуулахад төрийн бодлогыг хэрэгжүүлэх, мэргэжил арга зүйн удирдлага зохион байгуулалтаар хангах, талуудын уялдаа холбоог зохицуулах, хяналт шинжилгээ, үнэлгээ хийх гэдэг энэ хуульд тусгасан заалтын дагуу бид нар үйл ажиллагаагаа хийгээд явахаар төлөвлөөд ингээд ер нь үйл ажиллагаа яваад эхэлчихсэн явж байгаа. Ялангуяа иргэн бүр буюу олон нийт маань өөрөө оролцох нь их чухал байгаа.

Энэ дээр бол бид нар тодорхой хэмжээний урамшууллын тогтолцоонууд буюу сая Ногоон санхүүжилт бүс нутгийн чуулган дээр жишээлбэл банк зөвхөн хөдлөх, үл хөдлөх хөрөнгийг үнэлж байна. Мод тарьсан хашаанд гэвэл жишээ нь модыг тодорхой хэмжээнд үнэлэх систем рүү оруулъя гэдэг нэг систем явж байгаа. Тэгэхгүй бол гэр хорооллын иргэд маань мод тарьдаг. Дараа нь дахин төлөвлөлт нэрээр модыг үгүй хийдэг. Энэ дээр тарьсан мод болгоны үнэлгээ бий болж байгаа учраас тухайн орж ажиллах барилгажилтын орж ажиллаж байгаа компани маань тухайлах юм бол тодорхой хэмжээний нөхөн төлбөр байдлаар оруулдаг ч юм уу, эргээд зэрэгцээ түвшинд…/минут дуусав./

**Г.Занданшатар:** 1:15 болсон байна. 14 цаг хүртэл чуулган завсарлалаа.

**Г.Занданшатар:** Улсын Их Хурлын эрхэм гишүүд ээ,

2022 оны дөрөвдүгээр сарын 7-ны өдрийн үдээс хойших нэгдсэн хуралдаан нээснийг мэдэгдье.

 Эрхэм гишүүн Дамбын Батлут асуулт асууна.

**Д.Батлут:** Та бүхэндээ өдрийн мэндийг хүргэе. Ойн тухайн хуульд өөрчлөлт оруулах төслийг дэмжиж байгаа. Монгол Улсын Ерөнхийлөгчийн гаргаж тавьсан тэрбум мод тарих хөдөлгөөнт төрийн бодлого болж хэрэгжих боломжийг бас хангаж байгаа нэг хэлбэр гэж ойлгож байна. Хэд хэдэн асуулт байна. Ер нь иргэд гэхээсээ илүүтэй бас мэргэжлийн чиг үүрэг бүхий аж ахуйн нэгж байгууллагуудыг бид нар маш сайн дэмждэг байх ёстой юм. Ер нь урьд нь ч гэсэн бас дэмжиж байсан. Тухайлах юм бол Монгол Улсын Засгийн газрын 2019 оны гуравдугаар сарын 21-ний 101 тоот дугаар тогтоол байна. Энэ тогтоол дээрээс аж ахуйн нэгж, байгууллага, тухайлах юм бол ойжуулалт, цэцэрлэгжүүлэлт, ойн аж ахуй эрхлэх аж ахуйн нэгжүүдийн нэмэгдсэн өртгийн албан татвар, гаалийн албан татвараас чөлөөлж байсан ийм тогтоол байгаа. Тэгэхээр энэ тогтоол 22 оны арван хоёр сарын 31-нд дуусах юм байна. Энд цаашаа үргэлжлэх боломжтой юу? Ер нь энэ дээр ямар бодлого барьж байгаа вэ?

Хоёрдугаарт нь энэ тогтоол хэрэгжсэнээрээ ямар үр дүн гарсан бэ? Хэдий хэмжээний ойжуулалтыг цэцэрлэгжүүлэлтийг ногоон байгууламждаа нэмэгдсэн бэ гэдэг дээр хариулт авъя.

Хоёрдугаарт нь ойн сан бүхий газруудыг ойн нөхөрлөлүүд гэрээгээр эзэмшиж байгаа. Энэ гэрээгээр эзэмшиж байгаа ойн нөхөрлөлүүд өнөөдөр яг өөрсдийн өмнө тавьсан үндсэн чиг үүргээ гүйцэтгэж чадаж байгаа юу? Яг өнөөгийн нөхцөл байдлыг та бүхэн хэлээрэй, надад. Цаашлаад энэ ойн нөхөрлөлүүд дээр ямар шаардлага тавих вэ? Та хэд яг ойн менежменттэй холбоотой асуудлуудыг энэ ойн нөхөрлөл бүрэн дүүрэн хийж чадаж байгаа юу гэж?

Гуравдугаарт нь энэ бүсийн ойн аж ахуй байгуулна гээд тэгчихсэн байгаа юм. Хуулийн төсөл дээр манай Монгол Улсын газар нутгийн 2 орчим хувь нь ойн сан бүхий газар гэж ойлгож байна. Таван аймгийн нутагт тархан тэр мод, ой сан бүхий газар байгаа. Тэгээд энийг бүсчилж зохион байгуулалт оруулах ямар шаардлага байгаа юм бэ? Ямар үр дүн гарах юм, тэрийг яаж хүлээж, үр дүнгээ яаж хүлээж байгаа юм бэ гэдэг талаар хариулт авъя.

Идэрбат гишүүнтэй бас санал нэг байгаа. Өнөөдөр манай Монгол улсад ойн мэргэжлийн ажилтан албан хаагчид тун хомсдолтой болчихсон байгаа. Сум дундын ойн ангиас авхуулаад яг энэ салбарын бүхий л байгууллагууд дээр мэргэжлийн гэх албан хаагчид тун хомс болсон. Цаашлаад мэргэжлийн ажилтан, дээд боловсролын ажилтан албан хаагчдыг бэлтгэх тал дээр ямар бодлого нөхцөлүүдийг бас тавьж байгаа вэ? Хамгийн сүүлд нь энэ мод боловсруулах салбарын үйл ажиллагааг бодлого зохицуулалтаар хангана гээд тусгачихсан байна. Энэ тусахдаа манайхан өнөөдөр яг энэ мод, модон эдлэлийн үйлдвэрлэлүүдийг хийх боломж бололцоо хэр байгаа юм бэ? Яг өнөөгийн нөхцөлд шүү. Тэгэхээр энийг бид зөвхөн цаашдаа хэрхэн хөгжүүлэх бодлого барих гэж байгаа юм бэ гэдэг тал дээр хариулт авъя. Баярлалаа.

Эрхэмбаярын Баттулга. Төрийн нарийн бичгийн дарга, 84.

**Э.Баттулга:** Батлут гишүүний асуултад хариулъя. Ой нөхөрлөлийн асуудлыг хөндлөө. Өнөөдөр хүчин төгөлдөр мөрдөгдөж байгаа Ойн тухай хуулийн дагуу ой бүхий нутгийн байнга оршин сууж байгаа иргэдийн 80-аас доошгүй хувийн бүрэлдэхүүнтэйгээр ойн нөхөрлөлийг баг, хорооны иргэдийн Нийтийн хурлын саналаар, сум, дүүргийн Иргэдийн Төлөөлөгчдийн хурлын шийдвэрээр бол байгуулж байгаа. Ойн нөөцийг тодорхой нөхцөл болзолтойгоор ашиглуулдаг. Одоогийн байдлаар бол ойн нөхөрлөлд 22 мянга орчим хүнтэй, 1235 ойн нөхөрлөл үйл ажиллагаа явуулж байна. Эдгээрийн хуулиар хүлээсэн үүрэгтэй холбоотой биелэлт бол бас харилцан адилгүй байгаа. Өнөөдөр манай гишүүд ойн сангийн доройтол энэ хортон шавжийн тэмцэлтэй холбоотой, устгалтай холбоотой ийм асуудлуудыг хөндөж байна. Хуулийнхаа дагуу бол ойн нөхөрлөлүүд энэ хортон тэмцлийн ажлыг эзэмшлийн ойдоо хийх ийм үүрэгтэй байдаг. Тэгэхээр энэ бас үүргийн биелэлт муу байгаатай холбогдуулж ийм асуудал бас үүсэж байна гэдэг ийм.

Дээрээс нь мөн ойн дагалт баялгийн зохистой ашиглалт, самар, жимс бусад баялгийн ашиглалттай холбоотой асуудлыг бол ойн нөхөрлөлүүд бас хариуцдаг. Хариуцаад төлбөр хураамжийг нь аваад өөрсдийнхөө хэмжээнд ашиглаад явдаг. Тэгэхээр энэ дээр бас ингээд өнөөдөр хуш модны нөөцийн жишээлбэл 70 хувь нь бол доройтсон байна, механик гэмтэлд өртсөн байна гэдэг бол бас ойн нөхөрлөлийн үйл ажиллагаа төгс төгөлдөр явж чадахгүй байгааг харуулж байгаа юм. Нийтдээ бол 3.5 сая га талбайг нөхөрлөлүүд эзэмшиж байгаа. Тэгэхдээ цаашдаа бол бид нар ойг бол илүү нөхөрлөлийн шинж чанар дээр нь орон нутгийн иргэд дээр нь түшиглэж явуулах энэ менежментээ бол хадгална. Хариуцлагынх нь үйл ажиллагаа хариуцлага, мэргэжлийн боловсон хүчнээр хангах гэдэг дээр нь бол илүү ач холбогдол өгч цаашид явна гэж хэлэхээр байна.

Одоогийн манай салбарт үйл ажиллагаагаа явуулж байгаа аж ахуйн нэгжүүд боловсон хүчний хувьд бол, түрүүн би хэлсэн нөхөрлөлийн салбарт лав 22 мянган хүн байгаа. Ой мэргэжлийн байгууллага төрөл бүрийн үйл ажиллагаагаар бол 601 аж ахуйн нэгж ойн мэргэжлийн байгууллагын зөвшөөрөл аваад үйл ажиллагаа явуулж байна. Улсын хэмжээнд 253 мод үржүүлгийн газар байгуулагдсан, одоо үйл ажиллагаа явуулж байгаа. Сая таны хэлдэг тэр техник тоног төхөөрөмжийг тодорхой татварын хөнгөлөлтүүдэд оруулсны үр дүнд бол энэ ойжуулалтын мод үржүүлгийн газруудын тоо бол эрс нэмэгдсэн ийм үзүүлэлттэй байгаа.

Цаашдаа бид нар боловсон хүчнийг нэмэгдүүлэх,тэгээд энэ мэргэжлийн энэ чиглэлээр сурах сонирхолтой ийм хүмүүсийн тоог нэмэгдүүлэхийн тулд юу хийх вэ гэхээр манай энэ ойжуулалтын, ойн аж ахуйн арга хэмжээг илүү дэмжиж, ойг илүү эдийн засгийн агуулгаар нь хөгжүүлэх замаар энэ сурах сонирхолтой мэргэжилтэй боловсон хүчний эрэлтийг бол бий болгоно гэж төлөвлө байна. Баярлалаа.

**Г.Занданшатар:** Батлут гишүүн тодруулъя, нэг минут.

**Д.Батлут:** Би нэг тодорхой л асуулт асуусан л даа. Энэ хуулийн хэрэгжилт ямар үр дүн өгсөн бэ? Зүгээр хэдэн, мод үржүүлгийн аж ахуйн нэгжүүд өссөн гэдгээ л тоо хэлчхээд байна. Хэдэн метр талбай, хэдэн мянган метр талбайн ойжуулалт хийгдсэн ч гэдэг юм уу. Яг энэ тогтоол гарснаараа энэ нь 3 жилийн хугацаанд ямар үр дүн гарсан бэ гэдгийг надад нэг хариулаад өгчихөө чгэж хүсээд байгаа юм шүү.

Хоёрдугаарт нь тэр нөхөрлөлтэй холбоотой асуудал. Энэ дээр бүгдээрээ сайн бодохгүй бол болохгүй байгаа юм. Нөхөрлөл нэртэй уулын аманд амралт, зугаацал цэнгэлийн газрыг л бий болгочихсон дүр төрхүүд их олонх олон байгаа шүү. Ийм зүйл байснаараа юун ой мод хамгаалах вэ. Харин тэр хавьд нь бохирдуулдаг, орчныг нь бохирдуулдаг, модын хулгай цэцэглэдэг, зүй зохисгүй үйл ажиллагаа явуулдаг ийм л дүр төрх энэ. ойн нөхөрлөл нэрийн халхавчинд дотор явж байгаа шүү нөхдөө. Энэ дээр анхаарч өгөөрэй.

**Г.Занданшатар:** Хэн хариулах уу?83.

**Б.Оюунсанаа:** Батлутгишүүний асуултад хариулъя, Оюунсанаа. Хуулийн хэрэгжилтийн талаар танд нарийвчилсан тооцоо тоо бүртгэл мэдээллийг хүргүүлье, ажил хэргийн шугамаар. Яагаад гэвэл бас энэ дотроо олон тоног төхөөрөмжүүд байдаг. Яг хөдөө аж ахуй, ойн аж ахуй гээд бас мод үржүүлгийн газар гээд олон чиглэл рүү ороод ялгагдаж явдаг учраас яг ойтой холбоотойгоор мод үржүүлэг дээр үзүүлсэн хөнгөлөлт, үр ашиг нь, үр дүн нь юу байна гэдэг дээр бас ялгаж гаргах хэрэгтэй болов уу гэж бодож байна. Нөхөрлөлийн хувьд бас зарим нэг, энэ мянга хоёр, гурван зуун нөхөрлөл дотроос бол бас зарим ганц нэг нөхөрлөлүүд дээр бол ийм асуудал байгаа байх. Ер нь бол ерөнхийдөө энэ нөхөрлөлүүдийн үйл ажиллагааг аваад үзэх юм бол бас гайгүй сайн юу гэдэг юм ойн хамгаалах үйл ажиллагаанд бол үр дүнгээ өгч байгаа. Тэгэхдээ бас яг таны ярьсан тэдгээр нөхөрлөлүүд дээр бас бид нар судалж, яг хаана ямар нөхөрлөлүүд дээр ийм үйл ажиллагаа байгаа талаар бас судалж үзье.

**Г.Занданшатар:** Бөхчулууны Пүрэвдорж гишүүн. Алга байна. Төмөртогоогийн Энхтүвшин гишүүн. Төмөртогоогийн Энхтүвшин нэрээ татсан. Бат-Эрдэнэ сайд Батлут гишүүнд саяын санал юуг бичгээр хариу өгөөрэй. Жигжидийн Батжаргал гишүүн, алга байна. Даваажанцангийн Сарангэрэл гишүүн, алга байна. Лхагвын Мөнхбаатар гишүүн алга байна. Гочоогийн Ганболд гишүүн6 дуудъя. Гишүүдийг санал хураалтад дуудаж байна. Одоо санал хураалт явуулна. Гишүүд, чуулганы танхимд цуглана уу. Гочоогийн Ганболд гишүүн. Баатарбилэг гишүүнээ Баярсайхан гишүүн байна уу?

Ёндонпэрэнлэйн Баатарбилэг гишүүн. Санал хураалт явуулах тул гишүүд чуулганы танхимд цуглаарай. Ёндонпэрэнлэйн Баатарбилэг гишүүн. Чимэдийн Хүрэлбаатар гишүүнээр тасаллаа.

**Ё.Баатарбилэг:** Тэгэхээр энэ Ойн тухай хууль нэгэнт орж ирж байгаа юм. Тэгэхээр энэ сүүлийн жилүүдэд энэ ялангуяа түрүүн бас Баярсайхан гишүүн бид санал солилцож байсан. Энэ Хангайн нурууны сав газар, энэ Архангай, Завхан гээд, Хангайн нурууны сав газрын жишээн дээр ярьж байсан юм. Ойн хортон шавжтай тэмцэх, ойг эрүүлжүүлэх, тэгээд ойн хамгаалалтын асуудлууд бол нэлээн бас орхигдчихоод байгаа юм л даа. Тэгээд ялангуяа энэ байгаль орчны байцаагч нарыг энэ чинь ойтой газрынх ч байгаа, ойгүй газрынх ч байгаа. Байгаль орчны байцаагч гээд, дээр нь тусгай хамгаалалттай нутгийн захиргаа гээд бас тусдаа харуул хамгаалалттай газрууд байгаа. Тэгэхээр энэ ойн байцаагч нарынхаа асуудлыг та бүхэн зүгээр зөвхөн хамгаалдаг, тэгээд сануулаад өнгөрдөг маягаар яваад байдаг. Нэг хэсэг нь болохоор яг нөгөө байцаагч гэсэн мөртөө тэр торгох эрх бүхий энэ тэр байгаад байна шүү дээ. Хоёр янз байгаад байна гээд байна шүү дээ.

Тэгэхээр энийгээ та бүхэн зүгээр, яг энэ ойн асуудал хэлэлцэж байгаа дээр танилцуулаад өгөөч. Яагаад гэхээр энэ ойтой холбоотой хэрэг зөрчлүүд, нөгөө нэг модны хулгай энэ тэр гээд манай хөдөө орон нутгуудад их явдаг шүү дээ. Тэгэхээр энэ дээр нөгөө торгох, зөрчил хариуцлага тооцох энэ эрхүүд нь нөгөө байцаагч нарт байдаггүй. Тэгэхэд бусад юуны чиглэлийн нөгөө нэг улсын байцаагч нарт нь тийм эрх нь байгаад байдаг. Тэгээд нөгөө байгаль хамгаалагч гээд нэг хүн байгаад байдаг. Нөгөө шүдгүй арслан гэдэг шиг тэр хүнийг тэр байгаль хамгаалагч ерөөсөө хэрэгсдэггүй. Ингээд нөгөө ойн хулгай явдаг, мод түлээ хулгайлдаг ийм хүмүүс нь ерөөсөө мэддэг. Тэгээд ингээд аргалаад өнгөрдөг. Ийм явдлууд байгаад байна. Тэгэхээр энэнийхээ нөгөө статус юмнуудыг эргэж харж байгаа вэ гэдэг нэг ийм асуудал.

Хоёр дахь нь болохоор ойтой газрууд дээр энэ ирэх жилээс ямар боломж байна? Төсвийн нөөц боломж нь юу байдаг юм? Ойн хортон шавж устгалын асуудлуудыг бас нэлээн түлхүү явуулмаар байна гэдэг юман дээр ямархуу байр суурьтай байна гэдэг нэг ийм асуудал.

Гуравдугаарх нь нөгөө ойн цэвэрлэгээ гэж нэг яриад байгаа шүү дээ. Одоо манай Хангайн нуруунд бол ерөөсөө маш их газрууд түлэгдсэн, шатсан ойнууд гээд, ингээд аваад хэрэглэх гэхээр бас баахан дүрэм, журам нь болохгүй байгаад байдаг гээд байх юм. Тэр нь ямар учиртай юм байгаа юм? Тэр нэг унааг болчихсон, өмхөрчихсөн угаасаа эргэж ургахгүй болчихсон тэр моднуудыг аваад тэр түлш хэрэглээндээ зарцуулаад явах гэхээр дүрэм, журам юмнууд нь болохгүй байна гээд сум, орон нутгаар явахаар ийм юм яриад байдаг. Тэгэхээр энэ дээр энэ ямар учиртай юм байгаад байдаг. Энэ дээр та бүхэн ямархуу зохицуулалтууд хийдэг юм гэсэн ийм гурван асуулт байна. Сайдаас.

**Г.Занданшатар:** Хэнньхариулах уу? 83.

**Б.Оюунсанаа:** Баатарбилэг гишүүний асуултад хариулъя. 2020, 21 онд нийт 8.9 мянган га талбай доройтсон ойг нөхөн сэргээх ажлуудыг хийсэн байгаа. Мөн зурвас байгуулахад бас энэ ажил хийгдсэн байж байгаа. Ойжуулалт дээр 6000 га, байгалийн сэргэн ургалтыг дэмжих дээр 2200 га, ойн зурвас байгуулах дээр 681 га талбай тус тус хийсэн байгаа. Жилд дунджаар бол 3000 га талбайд нөхөн сэргээлт ойжуулалт, хамгаалалттай холбоотойгоор ярьж байгаа шүү. Тэгээд байгалийн сэргэн ургалтыг дэмжих ажил дээр бол 1100 га, зурвас байгуулахад 341 га талбайг бол тус тус нөхөн сэргээсэн байж байгаа. Ойд арчилгаа, цэвэрлэгээ, огтлолт хийх дээр бол ойн сан бүхийн аймгууд жил бүр улсын төсвөөр насны нэг, хоёрдугаар анги дээр ойн арчилгааг тогтмол хийж ирсэн. 2021 оны хувьд бол бас онцлог байсан л даа. Цар тахалтай холбоотойгоор 60 га талбайд хийсэн байж байгаа. Нийт 500 га-д хийхээр төлөвлөсөн байсан боловч төсөвт тодотгол хийсэнтэй холбоотойгоор энэ тоо маань багасаад явсан байгаа.

Ер нь бол ойн цэвэрлэгээний хувьд ер нь бид нар юу гэж авч үзэж байгаа вэ гэхээр жилдээ бол бид нарт 2-3 сая шоо метр бол мод гарах бололцоотой гэж Германы олон улсын хамтын ажиллагааны байгууллагын хамтарсан төсөл дээр бол бид нар тооцоолол гаргасан байж байгаа. Яг өнөөдөр Монгол улсын хэрэгцээ бол нэг сая орчим метр куб байж байгаа, энэ юу шоо метр мод байж байгаа. Тэгэхээр бид бол энд нөөц бол бололцоо байгаа. Ямар асуудал тулгараад байна вэ гэхээр хүн хүрч болохоор, машин техник явж болохоор ойролцоо газрууд дээр бол үндсэндээ цэвэрлэгээний ажил хийгддэг. Алслагдсан газрууд дээр болохоор замын нөхцөл байдалтай холбоотойгоор энэ маань ингээд удаашралтай байдаг. Зам тавих гэхээр бас нэлээд өндөр өртөгтэй, төсөвтэй ажил гардаг учраас алслагдсан зайдаа бол хүрч чадахгүй юм байгаа.

**Г.Занданшатар:** Хариултаа дараа нэмсэн хариулчих. Эхлээд зочид танилцуулъя, тэгээд. Улсын Их Хурлын гишүүн Гочоогийн Ганболд, Дуламдоржийн Тогтохсүрэн, Содномын Чинзориг нарын урилгаар Өвөрхангай аймгийн Арвайхээр сумын ерөнхий боловсролын 1 дүгээр сургуулийн багш нар Улсын Их Хурлын үйл ажиллагаа, Төрийн ордонтой танилцаж байна.Та бүхэнд Улсын Их Хурлын гишүүдийн нэрийн өмнөөс сурган хүмүүжүүлэх ариун үйлст чинь өндрөөс өндөр амжилтыг хүсэн ерөөе.

Одоо эрхэм гишүүн Гочоогийн Ганболд асуулт асууна.

**Г.Ганболд:** Юуны өмнө бид нарын урилгыг хүлээж авч хүрэлцэн ирсэн ерөнхий боловсролын 1 дүгээр сургуулийн багш, хамт олонд нь Их Хурлын гишүүдийнхээ өмнөөс ажилд нь амжилт, сайн сайхныг хүсье.

Хэлэлцэж байгаа хуультай холбогдуулаад би өчигдөр Байнгын хороон дээр асуулт асууж саналаа хэлсэн. “Тэрбум мод” үндэсний хөтөлбөртэй холбоотой энэ ажлыг гол удирдаж явах ойн агентлаг байгуулагдсан. Тэгэхээр энэ хуулиар бол ойн агентлагийн бүтэц, тэрний чиг үүрэг, хийх ажлыг л гол нь тусгаж байгаа хууль явж байгаа. Тэгэхээр зэрэг энэ ойн агентлагийн гол орон нутагт хийх ажил бол бүсийн ойн анги байгуулна гээд байгаа юм. Тэгэхээр бид нар бол энэ Байгаль орчны яамтай холбоотой, өмнө нь энэ сав газрын захиргаа гээд л гурав, дөрвөн аймаг дамжсан сав газрын захиргаатай байсан. Ер нь бол бүсчлээд юм явна гэдэг бол их төвөгтэй байгаа юм.

Сав газрын захиргаатай холбоотой манай Баян-Өлгийн гишүүд, Ховдын гишүүд хоорондоо манай нутагт байна гээд маргаантай байдаг.Өвөрхангай, Архангайнхан, Орхон, Чулуутын сав газрын захиргаа гээд л нэг аймагт нь байгуулчихаар нөгөө аймгийнхан нь хэл ам хийгээд байдаг юм. Тэгэхээр би бол энэ хуулийн төсөл дээрээс чинь ойн, бүсийн ойн анги байгуулах гэдгийгээ бол би больчих ёстой гэж бодоод байгаа юм.

Бүсийн ойн анги байгуулаад 6-8 бүс байгуулахаар эхнээсээ энийг байгуулахаас нь эхлээд л Өвөрхангайнхан Өвөрхангайд байгуулна гээд л, Архангайнхан Архангайд байгуулна, Сэлэнгийнх нь Сэлэнгэд байгуулна гээд л. Тэгээд л эхнээсээ энийгээ байгуулж чадахгүйд хүрнэ. Нөгөө талаар бол энэ бүсийн өөр аймгийн газар нутаг дээр байгуулагдсан энэ нэгжид нөгөө аймгийнхан нь бол удирдагдаад тэгээд энэ тэрбум модыг явуулна гэхэд бол маш удирдлага, зохион байгуулалт бол их боломжгүй.

Тухайн аймгийн удирдлагууд нь аймгийн Засаг дарга нь, тэрний дэргэдэх Байгаль орчин, аялал жуулчлалын газрынхан нь энэ аймгийнхаа модны асуудлыг шийдээд явах нь бол оновчтой гэж үзээд байгаа юм. Тэгэхээр би хуулийн төслийг хэлэлцэх явдал энэ бүсийн гэдэг бүсийн ойн анги байгуулахыг бол дэмжихгүй ээ. Харин өөр бүтцээр Байгаль орчин, аялал жуулчлалын газрын хажууд нэгж байгуулаад юм уу тэр нь зүгээр яах вэ хариуцах чиг үүргийг нь өгөөд явах юм бол илүү оновчтой болно. Тийм учраас би бол энэ яг хуулийн орж ирж байгаа гол зүйл нь л ерөөсөө ийм байгаа шүү дээ. Энэ хуулийн орж ирж байгаагийн ойн агентлаг байгуулсан. Доор нь бүсийн ойн нэгж байгуулна л гэж байгаа юм. Ерөөсөө л энэ хуулийн орж ирж байгаа гол зорилго нь. Тэгэхээр зэрэг ийм байдлаар явах юм бол удирдлага зохион байгуулалтын хувьд энэ тэрбум модыг явуулах боломж бол их багасна. Та бүхэн мэдэж байгаа шүү дээ. Ер нь бол.

Тэгээд томилгоотой холбоотой асуудал нь бид нар чинь энэ жил Засаг Захиргаа нутаг дэвсгэрийн нэгжийн хуулиар бол томилгооны эрх мэдлийг, төсвийн эрх мэдлийг орон нутаг руу өгнө гээд л байдаг. Гэтэл энэ хуулиар болохоор зэрэг зүгээр суманд байгаа гурав, дөрөвхөн хүнтэй ойн нэгжийг байгуулахын тулд тэр бүсийн дарга нь сайд руу санал явуулаад тэр аймаг, аймаг байхгүй, тэгээд босоо томилгоотой болоод явчих дээр зэрэг, босоо томилгооны үр дагавар ямар байгааг орон нутгийнхан бол сайн мэдэж байгаа шүү дээ. Танай яамтай холбоотой энэ тусгай хамгаалалтын газар нутгийн захиргаа байна.

Энэ сав газрын захиргаад чинь үндсэндээ аймаг орон нутагт удирдагддаггүй тусдаа үйл ажиллагаа явуулдаг учраас нэгдсэн бодлого, удирдлагаар хангаж орон нутгууд юм явуулахад их төвөгтэй байгаа. Тэгэхээр энийг бол сайд бол өөрөө өчигдөр би хүлээн зөвшөөрсөн. Ер нь бол хэлэлцэх явцад энэ бүтцээ өөрчлөөд явъя гэж Байнгын хороон дээр хэлсэн. Тийм учраас энүүгээрээ байгаа биз дээ? Ер нь бол цаашдаа та энэ бүтэц өөрчлөх юм бол яг ямар бүтэц рүү оруулъя гэсэн ийм бодолтой байгаа вэ? Өчигдрийн өөрийн чинь хариултаас.

**Г.Занданшатар:** 85, Бат-Өлзийн Бат-Эрдэнэ. Байгаль орчин, аялал жуулчлалын сайд.

**Б.Бат-Эрдэнэ:** Ганболд гишүүний асуултад хариулъя. 3.1.31 бүсийн ойн аж ахуй гэж ойн ургамалжилтын мужлал, ойн нөөцөд тулгуурлан зохион байгуулагдсан ойн нууцыг хамгаалах, ашиглах, нөхөн сэргээх, үржүүлэх үйл ажиллагааг хэрэгжүүлэх үүрэг бүхий үндсэн нэгжийг гэж заалт оруулсан байна. Өчигдөр Байнгын хорооны дараагаар яг энэ бүсийн ойн аж ахуй, ойн анги хоёрын ялгаа юу юм бэ, эдийн засгийн тооцоолол хийгдсэн юм уу, нэгж байгуулах гэж байгаа бол төсөв мөнгө тавигдсан юм уу гэдэг асуудлыг яаман дээрээ очоод хөндсөн. Энэ дээр бол урьд нь энэ хуулийн нэмэлт, өөрчлөлт дээр ажиллаж байсан баг болон бусад холбоо бүхий холбогдох албан тушаалтнуудаас мэдүүлснээр бол ямарваа нэгэн өөрчлөлт харагдахгүй байгаа. Тэгэхээр энэ ойн бүсийн, бүсийн ойн аж ахуй бол энэ хуулийн заалтаас хасагдахад дэмжинэ. Энэ бол ямар ч асуудал байхгүй дэмжинэ.

Одоо байгаа бүтэц маань өөрөө Байгаль орчин, аялал жуулчлалын яам, аймаг дахь Байгаль орчин, аялал жуулчлалын газар, ойн анги, сум дундын ойн анги, нөхөрлөл гээд ингээд байж байгаа. Тэгээд өчигдөр Байнгын хороон дээр яригдсанаар. Ер нь энэ Байгаль орчин, аялал жуулчлалын яамны дэргэдэх бүтцүүдийг жишээлбэл давхардлыг арилгах, цэгцлэх ёстой гэдэг байр суурин дээрээ бол хэвээрээ байгаа. Энийг бол бид нар цаашдаа жигдлээд, цэгцлээд явна. Ус гэхэд дөрвөн газар, жишээлбэл дөрвөн устай нэртэй газар байх жишээтэй байгаа.

4.2.24-тэй холбоотой асуудлыг та бас хөндсөн. Энийг бол би өчигдөр бас хэлсэн, нөгөө Төрийн албаны тухай хуулийн 22, 23 дугаар зүйлд заасан шаардлага хангасан иргэнийг бүсийн ойн аж ахуйн даргаар шууд ойн ангийн даргаар аймгийн нийслэлийн Засаг даргатай зөвшилцөн томилох, чөлөөлөх гээд ойн агентлагийн даргын эрх үүрэгт орсон. энэ заалтыг бол та бүхний хэлсэн саналаар бол хасахад бүрэн дүүрэн боломжтой гэж үзэж байгаа.

 Цаашдаа бол “Тэрбум мод” үндэсний хөдөлгөөний хүрээнд, Ойн тухай хууль дээр тодорхой ороод явах нэмэлт өөрчлөлтүүдийн хүрээнд ч гэсэн байгаа. Бүтцээ бид нар зөв зохистой болгох тухай л ярих ёстой болохоос биш бүтцийг данхайлгаж нэгж нэмэх тухай бид нар огт ярихгүй гэдэг ийм зарчимтай байгаа. Баярлалаа.

**Г.Занданшатар:** Чимэдийн Хүрэлбаатар гишүүн асуулт асууна.

**Ч.Хүрэлбаатар:** Би нээх байгаль орчинтой холбоотой нээх их асуулт асуугаад байдаггүй. Гэхдээ би энэ дээр нэг асуумаар байх юм. Яг Монгол улсын ойн бодлого нь яг юу юм бэ? Байгаа ойгоо хамгаална гэж байгаа юм уу, шинээр ойтой болно гэж байгаа юм уу, эсвэл моднуудаа эдийн засгийн эргэлтэд оруулах тухай юм ярих юм уу? Яг бодлого нь юу юм? Тэгэхгүй бол танай бүтцийг харахаар сая ойн анги гэж яригдаж байгаа. Ойн анги бол голдуу мод ашиглахтай холбоотой ойн ангиуд байсан болов уу гэж бодож байгаа юм. Бас тэ янз бүрийн хамгаалалтын төвүүд, байгууллагууд байгаад байгаа.

Байгаль орчны, тэр хамгаалах ч юм шиг, ашиглах ч юм шиг ийм зүйлүүд байгаад байгаа юм. Яг бодлого чинь юу юм бэ? Дэлхий нийтийн бодлого нь юу юм? Зарим газар бол ашиглах гээд үйлдвэрлэлийн зорилго руу оруулаад явдаг. Манай бодлого юу юм? Хэзээнээс манайх ер нь модоо ашигладаг болох юм? Ер нь ашиглах юм уу, ашиглахгүй юм уу?эхний асуулт.

Хоёрдугаарт нь зүгээр хүүхэд байхад үед бол нийт Монгол улсын нутаг дэвсгэрийн 10 хувь дээр нь бол ой модтой гэж ярьдаг байсан. Одоо энэ нь багассан л байх. Тэгээд сая Ерөнхийлөгч нэг тэрбум мод тарина гээд хөтөлбөр дэвшүүлчихсэн явж байгаа. Тэгэхээр та бүгдээс би энэ Монгол улс яг нийтдээ яг хэдэн ширхэг модтой юм бэ? Малаа бол бид нар мэдэж байгаа. Ойн бодлого гаргахад мэдээж тэр модныхоо тоог, хэмжээг мэддэг байх. Тийм ээ, тоолчихсон байгаа байх.

Дараагийн асуулт мод дотроо их олон янз байж байгаа. Тэгэхээр ер нь ямар мод цаашдаа Монгол улсад тарьж явах ёстой гэж бодож байгаа юм ер нь? Ямар мод, бид нар одоо мод тарих гээд байна шүү дээ. Улиасыг нь тарих ёстой юм уу? тэр улиас, гачуур гэх мэтийн ийм моднууд, шинэс эд нарыг нь тарих юм уу? Яг та бүгдийн зүгээс, та нар ийм бүс нутагт ийм ийм мод тарих ёстой гэсэн бодлого байна уу, үгүй юу? Би бол өнөөдрийг хүртэл сонсоогүй. Гэхдээ бол мод нэлээд тарьдаг. Тэгэхээр та бүгд ер нь яг энэ чиглэл дээр ямар бодлого барьж байгаа юм? Ямар модууд нь хаана таривал оновчтой байдаг юм, ус бага зарцуулдаг юм.

Яг энэ чиглэлээр та бүгдийн бодоод гаргачихсан зүйл нь юу байдаг юм? Тэгээд модны төрлүүд байна шүү дээ. Энийг та бүгд яг ангилж, тогтоож, тоо хэмжээг нь ингээд олчихсон зүйл байдаг уу, үгүй юу. Зүгээр ийм мод, ой мод, нийт нутаг дэвсгэрийн төдөн хувь нь гэсэн тийм ерөнхий нэр дотор бөөн дунд нь манаргаж явна уу? Хэрвээ та бүгд энийгээ сайн мэдэхгүй бол энэ чинь бодлого яриад дэмий шүү дээ. Ийм л асуулт асууя. Яг асуултууддаа яг тодорхой хариултууд авна шүү. Ерөнхий юм ерөөсөө авахгүй.

**Г.Занданшатар:** 83.

**Б.Оюунсанаа:** Хүрэлбаатар гишүүний асуултад хариулъя. Монгол улсын ойн ер нь бодлого юу юм бэ гэж? Тэгэхээр Монгол улсын хувьд бол нэгдүгээрт бол одоо байгаа ойгоо хамгаална, ашиглана, нөхөн сэргээнэ гэсэн ийм, бодлоготой байгаа. Тэгээд ер нь цаашдаа ашиглах юм уу гэж. Ер нь бол ашиглана. Ой бол нөхөн сэргээгддэг баялаг. Ер нь бол зөв зохистой ашиглаад явах юм бол үр өгөөжөө өгч байдаг ийм баялаг, хамгийн гол нь бид нар Монголчуудын хувьд яагаад байна вэ гэхээр ашиглаад байдаг. Арчилгаа дээрээ анхаарахгүй явж ирсэн учраас ийм нөхцөл байдал үүсчхээд байгаа юм. Яг арчлаад тордоод байх юм бол услаад, арчлаад байх юм бол улам ургаад, сэргээд байдаг ийм баялаг юм. Тэгэхээр бид нар ардчилна, хамгаална, нөхөн сэргээнэ гэсэн ийм бодлоготой явж байгаа.

Ойн сангийн хувьд бас танд тоо хэлье. Ер нь бол 10 хувь гэж ойлгож явж ирсэн гэж байна. Тэгэхээр танд би яг тоог нь хэлээд өгье. Монгол орны ойн нөөц бол 1.2 тэрбум шоо метр, нийт нөөцийн 79.3 хувь нь шинэс буюу зарим газар харгаа гэж нэрлэдэг, 5 хувийг нь нарс эзэлдэг, 8.9 хувийг нь хуш, 0.2 хувийг нь гацуур, 0.01 хувийг нь жодоо, 6 хувийг нь хулс, 0.17 хувийг нь улиас, 0.05 хувийг нь улиангар, 0.01 хувийг нь хайлаас, 0.3 хувийг нь бургас, 0.003 хувийг нь торой, 0.16 хувийг нь заган ойн нөөц эзэлдэг. Ойн сангийн талбай нь 18.6 сая га буюу нийт нутаг дэвсгэрийн 11.9 хувийг эзэлдэг. Үүнээс 12.6 сая га талбай нь ойгоор бүрхэгдсэн талтай гэж үздэг. Тэгээд 5.5 сая га нь ойгоор бүрхэгдээгүй, ойн сангийн талбай гээд өнөөдөр бид нар 7.9 хувь гэж яриад байгаа нь болохоор яг цэвэр ой модоор бүрхэгдсэн талбайг хэлж байгаа. Ойн сан гэхээрээ тэгээд 12.6 сая га болж байгаа юм.

Тэгээд энэ бидний нэмэлт, өөрчлөлт оруулж ирж байгаа хуулийн заалтад 14.2.2-т энэ хуулийн 7.2-т заасны дагуу ойн тооллогоо, ойн зохион байгуулалт хийх, ой мониторингийн системийг хөгжүүлэх, ойн сангийн өөрчлөлт, хяналт шинжилгээ хийх гээд ингээд оруулчихсан байж байгаа. 10 жил тутам тухайн нэг аймагт бол Ойн тухай хуулиар ойн тооллого, бүртгэлийг хийдэг. Модны тооны хувьд бол яг шууд ширхгээр тооцоолох боломжгүй. Нэг наснаасаа авхуулаад бид нарт 800 настай Увс аймгийн Хархираа Түргэний уулсаар ургадаг 800 настай мод байж байгаа. Тэгэхээр энд нарийг бол шууд нэг утгаар нь ингээд тоолоод гаргах бололцоо бол байдаггүй. Бид нар 1 га-д хэдэн ширхэг мод байдаг вэ гэдгээр нь тооцоолж гаргаж явдаг байж байгаа. Тэгээд дээрээс нь өөр, олон зүй,л төрөл байдаг учраас бид шууд ингээд тоог нэг бүрчлэн хийх бололцоогүй байдаг.

Ямар модыг тарьж ургуулах хэрэгтэй гэж? Бид бүрэн гаргасан байдаг, бүсчлээд нарийвчлан тогтоосон байдаг. Жишээ нь говь хээр, цөлийн бүсэд бол хайлаас, жигд, заг, харгана гэх мэтчилэн түгээмэл тархацтай ургадаг, тэр орчиндоо дасан зохицсон модлог ургамлууд болоод бут сөөг байдаг бол Хангайн бүсэд бол жодоо, гацуур, хуш, хар мод буюу шинэс, нарс гэх мэтчилэн мод, зүйлүүд ургадаг. Тэгээд эд нарын ургах орчин нөхцөлд нь харилцан адилгүй байдаг учраас тэр нөхцөлд нь таарсан нөхөн сэргээх, арчлах, хамгаалах энэ ажлуудыг төлөвлөж явдаг байгаа.

**Г.Занданшатар:** Чимэдийн Хүрэлбаатар гишүүн тодруулж асууна. Нэг минут.

**Ч.Хүрэлбаатар:** Тэгэхээр яг Монгол улс яг нийтдээ хэчнээн модтой гэсэн үг юм ер нь? Тэгэхээр тоогоо мэдэхгүй гэдэг чинь бид нар бол саяын яриад байгаа бодлогууд чинь тэгээд л баримжаагаар л явдаг юм байна шүү дээ. Тэрбум мод тарьж байна, тарина гэдэг ийм хөтөлбөр явагдаж байна. Ер нь Монгол улсад байгаа модныхоо хэдэн хувь нь юм? Үүнээс голлож байгаа мод нь яг ямар мод юм? Тэгээд бид нар ер нь цаашдаа яг юун дээр нь анхаарч явах ёстой юм? Мод гэхээр хамгаална гэж байна, ардчилна гэж байна, ойд очоод мод арчилна ч гэж байхгүй л байх л даа. Тэгэхээр яг энэ энгийн иргэдийн хувьд ийм бодлого барих ёстой, хүүхдүүдийн хувьд бол ийм юм ойлгуулах ёстой гэдэг ийм энгийн танин мэдэх зүйлүүдээс чинь л их олон юм явна л даа. Тэгэхээр бид тоогоо…/минут дуусав./

**Г.Занданшатар:** Эрхэмбаярын Баттулга, Төрийн нарийн бичгийн дарга.

**Г.Занданшатар:** Ойн сангийн талбайг, тийм сая манай Оюунсанаа дарга бас хэллээ. Модны тоогоор биш эзэлж байгаа талбайгаар нь хэлж байгаа. Ойн сангийн талбай бол 18.6 сая га талбай, ойжуулалт. Модны төрлөөр бол сая бас хэлсэн 79.3 хувийг бол шинэс эзэлж байгаа, 5 хувийг нь нарс эзэлж байгаа, 8.9 хувийг бол хуш эзэлж байгаа. 0.2 хувийг гацуур эзэлж байгаа юм. Ойн сангийн талбай бол.

**Г.Занданшатар:** Тэрбум мод хэдэн хувь нь болох юм бэ гэж асуусан.

**Б.Бат-Эрдэнэ:** 1.3 тэрбум мод, “Тэрбум мод” үндэсний хөтөлбөрийн хүрээнд бол 1.3 тэрбум мод тарихаар төлөвлөлт хийсэн байгаа.

**Г.Занданшатар:** Сая хэн протоколын алдаа гарсан бэ тэр юун дээр? Хариуцлага тооцоорой. Улсын Их Хурлын гишүүн, зочид танилцуулъя.

Улсын Их Хурлын гишүүн Балжиннямын Баярсайхан, Цэдэндамбын Цэрэнпунцаг нарын урилгаар Завхан аймгийн Сонгино, Тосонцэнгэл сумын төрийн албан хаагчдын төлөөлөл Улсын Их Хурлын үйл ажиллагаа, Төрийн ордонтой танилцаж байна.Та бүхэнд Улсын Их Хурлын гишүүдийнхээ нэрийн өмнөөс төр түмнээ төлөөлөх их ажилд чинь өндөр амжилт хүсэн ерөөе. Сум, орон нутгаа сайн хөгжүүлээрэй.

Одоо санал хураалт явуулна. Дэмжсэн, дэмжээгүй гурав хүртэл гишүүн үг хэлнэ. Түрүүн хасагдсан дөрвөн эмэгтэй гишүүдийг орууллаа. Ингээд Даваажанцангийн Сарангэрэл гишүүн, Балжиннямын Баярсайхан гишүүн, сонгогчид нь ирчихсэн байгаа учраас. Гомпилдоогийн Мөнхцэцэг гишүүн, Батсүхийн Саранчимэг гишүүн. Ингээд энэ дэмжсэн, дэмжээгүй гурав, гурван гишүүн үг хэлнэ. Саяын хэлсэн дарааллаар. Саяын хэлсэн дарааллаар оруулаарай. Даваажанцангийн Сарангэрэл гишүүн. Сая асуултыг нь хасчихсан юм.

**Д.Сарангэрэл:** Баярлалаа. Өнөөдөр оруулж ирж байгаа хуулийн төслийг бол дэмжиж байна. Байгаль, орчин аялал жуулчлалын яам ойн асуудлыг бие дааж зохион байгуулах агентлаг байгуулъя гэж ийм санал гаргаж орж ирж байгааг бүрэн дүүрэн дэмжиж байна. Ер нь ой бол манай улсын 1 сая 565 мянган хавтгай дөрвөлжин километр газар нутгийн 7.9-хөн хувь нь байгаа. Тийм учраас бол ойн яамтай байсан ч үе бий. Тэгээд өнөөдөр бол ингээд агентлаг гаргаад ойн асуудлаа бол тусад нь авч үзэж анхаарлын төвд оруулъя гэж байгааг бол бүрэн дүүрэн дэмжиж байна.

Тэгэхээр ойн ашиг тусыг бол өнөөдөр бараг хүүхэд ч мэднэ дээ. Энэ гол, мөрөн нь усыг чинь ой тэтгэнэ, цэвэр агаар, бидний амьсгалж байгаа хүчилтөрөгч, эдийн засгийн ач холбогдлоор нь аваад үзэх юм бол бидний урд байгаа энэ цаасыг хүртэл ойгоор модоор хийдэг учраас бид нар эдийн засгийн ач холбогдол талаас нь бас харах учиртай. Тэгэхээр мэдээж хэрэг бид бол энэ байгаль орчноо хамгаална, зөв зохистой ашиглана, нөхөн сэргээнэ гэдэг ийм том бодлого явж байгаа. Тэгэхээр манай гишүүд бас мэдээж хэрэг хамгаалах ёстой. Энэ бол хамгийн чухал гол үүрэг. Тэгэхдээ зохистой хэрэглээ, зохистой ашиглах тал нь бол бас давхар явж байх ёстой л доо. Би бас энэ олон улсын байгууллагуудтай хамтарч бас энэ хангай нутаг ойгоор, газар дээр нь явсан юм. Энэ ойн цэвэрлэгээ гэдэг их чухал ажил байдаг юм билээ. Манайхан тэрийг бол ой модоо устгаж байна гээд л. Нөгөө их, нэг талаас нь ингээд шүүмжлээд байгаа.

Тэгэхдээ бас энэ ой цэвэрлэж байна гэдэг далимаар залуу мод унагаагаад байгаа юм бас давхар явж байгаа л даа. Тийм учраас энэ агентлагийн, яамны гол үүрэг бол зохистой хэрэглээний хяналт гэж нэг маш чухал юм байх юм. Тэгэхээр энэ агентлаг маань, яам маань энэ хяналт дээрээ маш сайн анхаарал тавиарай гэдгийг л би та бүхэндээ хэлэхийг хүсэж байна. Хэрвээ энэ ойн цэвэрлэгээ явагдахгүй бол энэ унанга, гишүү, энэ мөчир чинь шинээр ургах модонд бол саад тотгор болдог юм байна лээ. Дарчихдаг, ургах боломжгүй болдог, шигүү болдог. Энийг бол бас мэргэжлийн улсууд хэлээд байгаа учраас ойгоо цэвэрлэх, тэгэхдээ цэвэрлэж байна гэдэг нэрийн дор залуу модонд унагах, хулгай мод бэлдэх асуудалтай бол хатуу тэмцэх ёстой, хяналтаа маш сайн сайжруулах ёстой гэдэг зүйлийг хэлмээр байна.

Манай улсын бас л энэ байгаль орчны тайлан үнэлгээ дээр нийт газар нутгийн маань 76.9 хувь нь ямар нэгэн хэмжээгээр цөлжилтөд өртсөн гэдэг ийм тоо байдаг юм байна лээ. Одоо би Бат-Эрдэнэ сайдыг энэ үнэлгээг хийх цаг болсон байх гэж бодож байгаа. Хоёр жилд нэг удаа хийдэг. Цэрэнбат сайд бол маш сайн тийм үнэлгээний тайланг хийсэн байсан. Тэгээд КОВИД-ын улмаас бол энэ хийж чадаагүй, одоо бол энийг хийх учиртай. Тэгэхээр энийг хийхийн ач холбогдол гэх юм бол бид нар энэ байгаль орчинтой, экологийн тэнцвэрт байдлыг хадгалахын тулд төрийн бодлого ямар байх вэ гэдгийг тодорхойлох тийм судалгааны материал болдог учраас энэ тайлан маш чухал гэдгийг би та бүхэндээ бас хэлэхийг хүсэж байна.

Энэ уур амьсгалын өөрчлөлтөд энэ мод тарих асуудал бол маш чухал. Тийм ч учраас би Ерөнхийлөгчид тэрбум мод тарих энэ сайхан санаачилгыг өрнүүлсэн гэж ингэж бодож байгаа. Тэгээд энэ дэлхийн дулаарал чинь сүүлийн 100 жилд 1 градусаар нэмэгдсэн байхад манайх 2.25 градусаар нэмэгдсэн. Тэгээд 1 градусаар, 1-ээс дээш болох юм бол гамшиг гэж дэлхий нийтэд үздэг юм байна лээ. Тэгэхээр Монгол улс бол тэртээ тэргүй гамшиг руу алхаад орчихсон. Тийм учраас энэ ойтой холбоотой асуудал, энэ цаг агаарын дулаарал, уур амьсгалын өөрчлөлт, цөлжилттэй тэмцэхэд бол энэ модны ач холбогдол бол асар их ээ. Тэгээд цаашдаа бол би энэ бас Хүрэлбаатар сайдыг бас ажил хэрэгч байдлаар асууж байна гэж бодож байгаа.

Энэ дэлхийн улс орнуудаас модоо тоолдог юм байна лээ шүү. Энэ бол тоглоом, шоглоомын асуудал биш. Тэгээд бид нар өнөөдөр ой мод маань хэд байгаа юм, мод маань. Тэгээд энийг бид нар хэдийг нөхөж ургуулах ёстой вэ? Тийм ээ, энэ ялангуяа тэр шинээс, улиас, хар мод юу гэдэг юм тээ. Энэ моднуудын энэ төрлүүд чинь өөрөө экологийн тэнцвэртэй байдлыг хадгалахад бас чухал байдаг юм байна лээ. Би бас Байгаль орчны сайдаар томилогдохынхоо өмнө нэлээн юм уншиж, судалж байсан юм. Тэгээд би бас модоо тоолдог юм байна шүү. Хүнээ тоолдог, малаа тоолдог, орон сууцаа тоолдог, тэгэхдээ бас модоо тоолдог юм байна. Мод тоолохын ач холбогдол нь цаанаа бас асар их бас үндэслэлтэй юм билээ. Тийм, тийм асуудлууд байгаа учраас миний хэлэх гэж байгаа зүйл бол та бүхэн маань энэ ойн бодлогоо ингээд тусад нь авч явж байгааг бүрэн дүүрэн дэмжиж байна. Энэ дээрээ хамгийн гол нь ой модыг ашиглах, хамгаалах тал дээр хяналт дээрээ онцгойлон анхаараарай.

Дээр нь хүний нөөцийн асуудал бий. Бид нар чинь ингээд хуулиа өөрчилчихнө, агентлаг байгуулчихна ингээд бүгдийг нь өөрчилчихмөөр юм яриад байгаа юм. Тэгэхдээ энэ бол хүний хүчин зүйлгүйгээр бол явахгүй. Тийм учраас байгаль орчны салбар өөрөө хүний хүчин зүйлийн хомсдолтой нэгдүгээрт.

Хоёрдугаарт бол бас нийгмийн асуудал, цалин мөнгөний асуудал бас байгаа. Тийм учраас цогцоор нь шийдэж байж өмнөө тавьсан зорилтоо шийдвэрлэх тийм боломж бүрдэх учраас асуудалдаа цогцоор хандаарай гэж та бүхэндээ хэлэхийг хүсэж байна. Ингээд амжилт хүсье. Бүрэн дүүрэн дэмжиж байна. Баярлалаа.

**Г.Занданшатар:** Дэмжсэн үг хэллээ**.** Балжиннямын Баярсайхан гишүүн.

**Б.Баярсайхан:** Баярлалаа. Энэ хуулийн төслийг бол бүрэн дэмжиж байна. Тэгээд хэлэх хоёр, гурван санал байна. Монгол Улсын Ерөнхийлөгч “Тэрбум мод” хөдөлгөөнийг зарлаж, маш олон байгууллагууд, орон нутгууд үүнийг дэмжиж байгаа. Завхан аймаг бол улсын хэмжээнд дөрөв, тавхан ойтой аймгуудын нэг байж байгаа. Тэгэхлээр миний хэлэх санаа бол бид шинээр мод тарихаас гадна байгаа модоо хамгаалах, тэрбум модыг шинээр тарихад ямар төсөв зарцуулагдах юм? Одоо байгаа ой модоо хамгаалахад ямар төсөв зарцуулагдаж байгаа, энэ дээр энэ ирэх жилийн улсын төсөв дээр та нар маань энэ харьцуулалтаа хийж байгаа ой модоо хамгаалах тал дээр бас уриалга гаргаж, энэ олон нийтэд соён гэгээрүүлэх энэ ажлыг хийгээч ээ гэж хүсэж байна.

Хоёрдугаарт анхаарах асуудал бол энэ самбарын асуудал байгаа. Самарын бизнесийг бол маш олон, аж ахуйн нэгж, хувь хүмүүс хийдэг. Гэхдээ энэ дээр сэтгэл эмзэглүүлж байгаа гол асуудал нь самрыг яаж модноос нь авах юм, яаж самар түүх юм гэдэг ямар нэгэн мэдлэггүй эсвэл ямар нэгэн хайргүй, хүндлэлгүй ханддаг учраас Монгол улс цаашдаа самаргүй болох ийм аюул нүүрлээд байгаа. Тэгээд энэ дээр Байгаль орчны яам маань, эрхэм сайд бас тусдаа маш сайн бодлого гаргаж энэ самрыг хамгаалж цаашид энэ ой мод болоод энэ ойн модноос гардаг энэ шим тэжээл, энэ үр нөлөөг нь сайжруулахад яаж анхаарах юм, самрыг яаж хамгаалах юм, яаж бид нарт хамартайгаа үлдэх юм гэдэг дээр бас мэдээллийг нь олон нийтдээ өгмөөр байна. Энэ дээр бас бодлогоо боловсруулмаар байна.

Ноднин жил 2021 оны есдүгээр сард энэ ойн судалгаа хөгжлийн төвөөс цахим хэлэлцүүлэг хийсэн. Тийм ээ, энэ хэлэлцүүлэгт оролцож байгаа энэ орон нутгаас, ойн ангиудаас бол нэг санал бараг 100 хувь дэмжигдэж хэлэлцүүлэгт орж ирээд байсан. Энэ юу юм гэхлээр энэ ойн агентлагаас босоо тогтолцоотой байлгаж өгөөч гэж. Тэгэхлээр сум орон нутагтаа байгаа энэ ой ойн ангиудаа өөрийнхөө дор босоо тогтолцоотой байлгаж, яам болон сайдын гаргаж байгаа салбарынхаа бодлого чиглэлийг орон нутагт шууд хэрэгжүүлэх тогтолцоотой болооч гэсэн ийм саналтай байна. Ингээд амжилт хүсье. Хуулийн төслийг бүрэн дэмжиж байна.

**Г.Занданшатар:** Батсүхийн Саранчимэг гишүүн,баярлалаа.

**Б.Саранчимэг:** Тэгэхээр Засгийн газраас энэ Ойн тухай хуульд нэмэлт, өөрчлөлт оруулж, яг ойн бодлогыг цэгцэлж ойн агентлагтай болох гэж байгаад үнэхээр талархан хүлээж авч байна. Бас энэ шинэ сайд манай Байгаль орчин, аялал жуулчлалын сайд Бат-Эрдэнэ бас эрч хүчтэй ингэж ажиллаж байгаад бас талархаж байна. Хамт олонд нь бас баяр хүргэе. Улам эрч хүчтэй ажиллаарай. Тэгэхээр энэ ойн бодлого ер нь сүүлийн үед маш их алдагдаад өнөөдөр яг энэ төрийн захиргааны төв ба байгууллагатай болоод энийгээ цэгцэд оруулж байгаад үнэхээр сайн байна. Тэгээд цаашдаа бас энэ бодлогоо, энэ байгууллага байгуулагдсанаараа хүнд сурталгүй иргэдийнхээ бас энэ хамтын ажиллагаа, иргэд, төрийн хэвшлийн хамтын ажиллагааг бас дэмжсэн ийм бодлогуудыг явуулаарай гэж хүсэж байна.

 Нөгөө талаар мэдээж энэ ойжуулалтад усны асуудал бол салшгүй холбоотой. Тэгэхээр манай Монгол улсад 20оны усны тооллогын дүнгээр бол 116 гол горхи, 381 булаг шанд, 180 нуур, тойром, 5 рашаан ширгэсэн гэсэн ийм харамсалтай мэдээ байгаа. Тэгэхээр энэ дээр та бүгд маань бас анхаарч, ялангуяа бас саяхан дэлхийн усны өдөр болсон энэ өдрөөр би бас усны менежментийг сайжруулах, гүний усны хэрэглээг бууруулах, бүр цаашилбал цэвэр усны энэ зохистой хэрэглээг нэмэгдүүлэхийн тулд энэ борооны усыг өөрсдийнхөө хэрэгцээнд зориулж мөн хиймэл нуур, цөөрөм байгуулах, ус хуримтлуулах энэ байгууламжуудыг шинээр байгуулж ашиглах санаачилга гаргасан. Энийг бас дэмжиж ажилдаа их нэвтрүүлээсэй гэж хүсэж байна.

Нөгөө талаараа бид нар тэрбум модны хүрээнд маш олон бас арга хэмжээнүүд зохион байгуулагдаад нийтээрээ сайхан энэ мод тарьж ургуулах аянд нэгдээд ингээд ажил болж байгаа. Тэгэхээр энэнээс гадна бид нар өөрсдөө байгаа ойгоо хайрлаж хамгаалах бол хамгийн чухал байгаа. Тэгэхээр олон улсын маш олон туршлагуудыг бас ашиглаарай. Саяхан би дэлхийн байгаль хамгаалах консерваци урилгаар Коста-Рика хотод очиж оролцоод олон мэргэжлийн хүмүүстэй уулзаж байсан. Тэгэхэд бол хортон шавжийг ерөөсөө химийн аргаар устгах цаг нь өнгөрчихсөн. Зөвхөн биологийн аргаар, хэрвээ хортон шавжийг химийн аргаар устгах юм бол эко систем чинь алдагдаад, бүр цаашилбал нөгөө шавж чийн эрүүл модоо идэх энэ үндэслэл болдог юм байна.

Нөгөө талаар энэ ой цэвэрлэх бол үнэхээр шинэ технологи юм байна лээ шүү. Манайх ой цэвэрлэх гээд маш олон тэрбум төгрөг тавьдаг. Эргээд энэ чинь өөрөө сөрөг үр дагавар дагуулдаг юм байна лээ. Тэгэхээр бид нар үнэхээр тэр пластик хогийн сав, хогийн уут тэр зэргийн юмнуудыг цэвэрлэж авах болохоос тэр нөгөө модуудыг малтаад авчихаараа эко систем алдагддаг юм байна лээ. Тэгэхээр энэ дөрвөн сарын 20-23-ны хооронд олон улсын байгаль хамгаалах консерваци нээгдэх гээд. Энэ үеэр яг мэргэжлийн хүмүүс ирнэ, та бүгд маань бас энэ дээр туршлага судлаад ингэж яваасай гэж хүсэж байна.

Нөгөө талаар модоо хайрлана гэдэг бол яах аргагүй энэ самрын асуудал байгаа. Самрыг түүх гээд өнөөдөр зүгээр ашиг олохын тулд тэр хуш модыг яаж устгаж байгаа билээ. Эргээд энэ хуш мод чинь 15-20 жилийн дараагаар эргэж үр шимээ өгдөг ийм модуудыг бид нар эргээд устгаад байдаг. Энийг бодлогоор зохицуулах гэж байгаа гэж манай Бат-Эрдэнэ сайд хэлсэн. Энд бас талархалтай хандаж байна. Энэ дээр бас уриалга гаргаад бас Монгол улсын Ерөнхий сайд болоод Байгаль орчны сайдад саналаа хүргүүлсэн. Тэгээд энийг бас ажил болгоно гэдэгт бас итгэж байна.

Нөгөө талаар манай энэ агро ойн аж ахуй гэсэн энэ нэр томьёоны тодорхойлолт шинээр оруулж ирсэн байгаа. Тэгэхээр энэ “Тэрбум мод”-ны үндэсний хөдөлгөөний хүрээнд нийт модны 40 хувьд агро ойжуулалтыг хөгжүүлэх, 155 сая нь жимс, жимсгэнийн мод тариалах тооцооллыг энэ Хөдөө аж ахуйн их сургууль…/минут дуусав./

**Г.Занданшатар:** Дэмжсэн үг хэллээ. Ширнэнбаньдын Адьшаа гишүүн нэрээ татсан, баярлалаа. Дэмжиж байгаа учраас гурван хүн дэмжсэн үг хэлсэн гээд бүсгүйчүүдээ хүндэтгээд татчихсан байгаа. Тэгээд одоо Гомпилдоогийн Мөнхцэцэг гишүүн.

**Г.Мөнхцэцэг:** Дэмжиж үг хэлнэ. Ойн тухай хууль бол их онцлог хууль. Дээр нь бас хүний өдөр тутмын үйл ажиллагаа, байгалийн давагдашгүй хүчин зүйл мөн ингээд эрсдэл ихтэй ийм салбарын хууль учраас бол бас анхааралтай хандах ёстой. Мөн дээр нь бас ач холбогдол өгч, ер нь нэлээн сайн ажиллах ёстой хууль гэж ингэж ойлгож бас дэмжиж байгаа юм.

Тэгэхээр ер нь бүсчилсэн байдлаар энэ ойжуулах, моджуулах ажлыг хийнэ гэдгийг бол би бас бодлогын хувьд бол зөв гэж ингэж ойлгож байгаа. Тэгэхээр та бүхэн маань говийн бүс нутагт энэ 34 хувийг нь ерөнхийд нь бас тариалалт хийнэ гээд ингэчихсэн байна лээ. Тэгэхээр энэ бол их тийм бага тоо гэж би бас ингэж ойлгож байгаа. Энийг өшөө дахиад нэмэх ёстой. Хамгийн их цөлжилт, хамгийн их хөрсний доройтолтой газар нутаг бол ялт ч үгүй энэ говь хээрийн бүс байгаад байгаа. Ийм учраас бол энэ тариалалт хийх энэ хувь хэмжээг бол нэмэх нь зүйтэй гэж ингэж бас бодож байгаа.

Дээр нь манай гишүүд бас яриад байна. Ер нь бол бид нар энэ бүс нутгийн онцлогт тохирсон мод бутыг үржүүлэх энэ ажлыг бас хийх ёстой гэж. Энэ говийн нөхцөлд бол ялт ч үгүй мэдээж хамгийн их урт настай, хамгийн хатуу мод гэдэг энэ заг, бут сөөгөөс авхуулаад, ийм модны тариалалтууд хийх ёстой гэж ингэж ойлгодог. Өмнөговь аймагт 13 мянган модны бэлдэц ургуулахаар болж байгаа гэж ингэж түрүүн мэдээлэл дотор сонсогдсон. Тэгэхээр энэ Өмнөговьд тарих гэж байгаа энэ үрслэгээний моднууд маань ер нь ямаршуу ангиллын, ямаршуу зэрэглэлийн, ямаршуу насжилттай мод байх юм бэ? Энэ дээрээ та бүхэн маань бас анхаараасай гэж.

Дээр нь бас манай, ер нь бол хүн болгон л бас мод таръя, ер нь байгаль энэ газар нутгаа сэргэе гэсэн ийм санал санаачилгууд гаргаад ингээд явж байгаа. Гэтэл модыг бол бас хүн болгонд тариад байх тийм бололцоо нөхцөлүүд нь бас ховор байгаа. Яагаад гэвэл мод өөрөө бас тийм аргадаж байж. Ялангуяа энэ хөрс гэдэг зүйлээ маш сайн анхаарч байж тарьж бодож суулгуулахгүй бол энэ дасан зохицохоосоо авхуулаад бас эрсдэл ихтэй гэж би бас ингэж ойлгодог. Ийм учраас та бүхэн маань 1000 хүнийг сургагч багшаар сургах гэж байгаа юм байна. Энэ бас харьцангуй энэ тэрбум модтой харьцуулахад энэ бас бага тоо гэж бас ингэж ойлгож байгаа. Тэгэхээр энэ сургагч багш нар энэ ой мод, энэ эм зүйчдийг бас нэмэх нь чухал гэж бас ингэж бодож байгаа юм. Тэгээд энийгээ бас та бүхэн маань бас анхаарна биз гэж ингэж ойлгож байна.

Тэр бүсийн аж ахуйн нэгжийг байгуулна гэж нэлээн маргаантай асуудлуудыг дагуулж байгаа. Түрүүчийн бас манай Байгаль орчны яам энэ тусгай хамгаалалтай газар нутгуудын захиргаад энэ усны ай сав газрын захиргаа гээд ингээд олон захиргаануудыг байгуулсан. Энэ байгуулсан жишгээр бас бид нар бас харах ёстой. Энэ судалгаагаа бас нарийн харах ёстой гэж гишүүдийн ярьж байгаатай бол санал нэг байгаад байгаа юм. Үнэхээр бүсийн энэ аж ахуйн нэгжийг байгуулахын тулд бас тухайн бүс нутгийн онцлогийг эндээ харгалзсан байх ёстой. Бид нар мөн Баян-Өлгий аймагт өнгөрсөн 14 хоногт бас ажиллаад ирсэн. Энэ хугацаанд бол ард иргэдээс төдийгүй тухайн орон нутгийн ард иргэд, удирдлагуудаас нэлээн их, тийм асуудал дагуулсан зүйлүүд бол ялт ч үгүй тусгай хамгаалалтай газар нутгууд дээр байгуулсан энэ явдлыг бол бас дэмжих нь байна, дэмжихгүй нь ч байна.

Тухайн орон нутгуудын нэлээд их хэсэг нь хамарч байгаа газар нутгуудад энэ тусгай хамгаалалтын газрын захиргааг байгуулаагүй хэрнээсээ өөр нэг дөнгөж 20, 30 хувь нь байгаа газарт байгуулж байгаа нь бол бас энэ гишүүдийн санал санаачилга байдаг юм уу? Ер нь бол энийгээ харгалзаж үзээгүй байна. Ялангуяа Байгаль орчны яам бол энэ дээр судалгаа муутай ажилласан юм байна гэдэг ийм шүүмжлэлийг дагуулж байсан. Тийм учраас энэ бүс нутгийн аж ахуйн нэгжүүдийг байгуулах дээр бол нэлээд анхаарах ёстой гэж ингэж ойлгож байгаа. Тэгэхээр энэ хууль бол үндсэндээ бол томилгоотой юм уу, ямар нэгэн байдлаар засаг захиргааны нэгж байгуулах тухай асуудал биш. Үндсэндээ бол энэ Монгол улсад ой, мод, бут тарих, энэ байгаль орчноо сэргээх мөн дээрээс нь энэ бүс нутгийн хэмжээнд энэ тариалалт, модыг хийх, моджуулах, ойжуулах ажлуудыг хийхэд үндсэндээ чиглэгдсэн. Дээр нь бас энэ говийн нөхцөлд бол ялт ч үгүй усны бодлоготойгоо зэрэгцсэн ийм бодлогын хэмжээнд авч явах ийм хэмжээний хуулиа, том хууль гэж ингэж ойлгож байгаа учраас бол дэмжиж байгаа юм. Та бүхэн маань илүүтэй тэр бүсчилсэн гэдэг зүйл дээр илүү их анхаарч, ингэж ажиллаасай гэж ингэж хүсэж байгаа юм. Дэмжиж байгаа.

**Г.Занданшатар:** Дэмжсэн гурван гишүүн үг хэлчихсэн. Дэмжээгүй л үг хэлнэ. Чимэдийн Хүрэлбаатар гишүүн.

**Ч.Хүрэлбаатар:** Би үг хэлэхгүй дарга аа.

**Г.Занданшатар:** Цэрэнпунцаг гишүүн алга байна. Санал хураалтад бэлтгэнэ гишүүдээ. Нанзадын Наранбаатар гишүүн үг хэлнэ. Дараа нь санал хураалттай, санал хураалтад бэлтгээрэй гишүүдээ. Санал хураалттай гишүүд.

**Н.Наранбаатар:** Хэдэн санаа хэлээдэхье. Мод тарьсан энэ иргэд аж ахуйн нэгжүүдийг урамшуулдаг нэг систем бий болгох хэрэгтэй байна. Дараа нь энэ усныхаа төлбөрүүдийг, би өчигдөр бас хэлж байсан энийгээ нэмэгдүүлэх дээр та бүхэн цаашдаа хууль, эрх зүйн орчин дээрээ анхаараарай. Ялангуяа уул уурхайд ашиглаж байгаа улс бол маш их бага хамгийн доод талаар нь явж байгаа шүү. Дараа нь энэ ойжуулахад хамгийн чухал энэ Хөх морь төслөө цааш нь урагшлуулахад та бүхэн санхүүжилтийн асуудал, бусад асуудал дээр нь нэлээд сайн анхаарч ажиллаарай. Төслийнхөө нэгжийг яаралтай байгуулаад цаашаа явах хэрэгтэй байна.

Дараа нь энэ ой сүйтгэсэн, ялангуяа энэ говийн бүс нутагт байгаа, энэ загийг түлээнд ашиглаж байгаа гээд энэ асуудлууд дээр хариуцлагын асуудал дээр нь та бүхэн бас цаашдаа анхаарч ажиллах шаардлагатай байгаа шүү. Дараа нь энэ ашигт малтмалын лиценз олгоход энэ ойн сав бүхий газар, ойтой газар олгодоггүй байх механизмыг нь бүрдүүлж, цаашдаа нөгөө Уул уурхайн яамтайгаа хамтарч ажиллах шаардлагатай байгаа. Дараа нь энэ төмөр замуудыг энэ говийн бүс нутагт тавьж байгаа. Үүнийг дагасан хориг хашаануудыг хийж, энэ ойжуулах, мод тарих ажлууд дээр та бүхэн бас идэвхтэй ажиллах шаардлагатай байгаа.

Дараа нь нэг Тэрбум мод хөтөлбөрийн хүрээнд иргэд мод тарья гэдэг ийм санаачилгууд их гаргаж байна. Тийм учраас энэ хөтөлбөрөө дагуулаад журам, иргэдийг дэмжсэн ямар зүйлүүд байх юм. Энийгээ тодорхой болгох шаардлагатай байгаа. Дараа нь суулгац бэлтгэх дээр онцгой анхаарч цаашдаа ажиллах шаардлагатай байгаа. Дараа нь энэ тусгай хамгаалалттай газрын байцаагч нарын өнөө төрийн албаны шалгалт тэн дээр анхаарахгүй бол дандаа л малчид байгаа учраас төрийн албаны шалгалтад тэнцэхгүй байгаад байгаа шүү. Тэгээд ТҮ болгодог юм уу, нэг бол шалгалтыг нь тусад нь авдаг юм уу? Ийм асуудлууд дээр цаашдаа анхаарч ажиллах шаардлагатай байна. Баярлалаа.

**Г.Занданшатар:** Гишүүд үг хэлж дууслаа. Одоо санал хураалт явуулна. Гишүүд үхэж дууслаа, Байнгын хорооны саналаар Ойн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна. Санал хураалт энэ үдээс хойших анхны санал хураалт учраас энэ бүртгэлийн санал хураалт явуулж байна. Бүртгэлд ороогүй гишүүдийг тасалсанд тооцно. Бүртгэлийн санал хураалт явуулж шалгалаа. Татгалзсан улсууд кноподоо сайн анхааралтай өгөөрэй.

Ингээд Байнгын хорооны саналаар Ойн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна. Санал хураалт, 24 гишүүн дэмжиж 61.5 хувийн саналаар энэ санал дэмжигдлээ.

Төслийг хэлэлцэх нь зүйтэй гэж гишүүдийн олонх үзсэн тул төслийг үзэл баримтлалын хүрээнд хэлэхийг дэмжсэн тооцон анхны хэлэлцүүлэгт бэлтгэл гэхээр Байгаль орчин, хүнс хөдөө аж ахуйн байнгын хороонд шилжүүлж байна.. Бат-Эрдэнэ сайдаа, Байгаль орчин, аялал жуулчлалын яамныхан та хэд энэ Туул голын дээшээ нэг яваад үзээрэй. Би өнгөрсөн хагас сайн өдөр тэрүүгээр нэг явж үзсэн. Цул хог, мод тэр энэ Хүрэл тогоотын тэр лүү, модны ойн зах руу тэр мод зад хугалчихсан. Мод нэг талдаа тариад байдаг. Тэр хугалж байгаа тайрсан тайрдсаа бол тийшээ, хяналт шалгалт хийж хатуу арга хэмжээ авах хэрэгтэй юм байна лээ шүү.

Дараагийн асуудалд орно. **Зөрчлийн тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх асуудлыг хэлэлцэнэ.** Хууль санаачлагчийн илтгэлийг Улсын Их Хурлын гишүүн Гочоогийн Ганболд танилцуулна. Өглөөний ирцээрээ явна.

**Г.Ганболд:** Улсын Их Хурлын дарга, эрхэм гишүүд ээ,

Улсын Их Хурлын нэр бүхий гишүүд Зөрчлийн тухай хуульд нэмэлт, өөрчлөлт оруулах тухай өргөн барьсан. Одоо үйлчилж байгаа Зөрчлийн тухай хууль нь Үндсэн хуулиар баталгаажсан хүний эрх, эрх чөлөө, хувийн өмчийг эрх зүйн хэм хэмжээгээр хамгаалах бодлогыг шинэ түвшинд гарган тавьж, хэрэгжүүлж байгаа боловч дараах асуудлууд урган гарсаар байгаа учир хуулийн төслийг санаачилсан болно.

Нийгэмд хор аюул бага, тэр даруй залруулах боломжтой зөрчилд сануулах арга ашиглахгүйгээр шууд торгох шийтгэлийг урьтал болгосон, торгох шийтгэлийг үр дүнтэй хэрэгжүүлэх арга механизм тусгагдаагүй, зарим тодорхой төрлийн зөрчлүүдэд оногдуулах торгуулийн хэмжээг бодит байдалд нийцээгүй, нийгмийн хор аюултай уялдуулахгүй хэт өндөр, эсвэл хэт бага хэмжээгээр тогтоосон, зарим зөрчлийг тусгаагүй орхигдуулсан тухайн үйлдлийг гэмт хэрэг, зөрчлийн аль нь болохыг шийдвэрлэх боломжгүй асуудлыг бий болгож, хууль ёсны зарчмыг гажуудуулсан.

Иймд иргэдэд учирч буй эдийн засгийн дарамтыг багасгана, хариуцлагаа ухамсарлах боломжийг олгох, заавал хэрэгжих шударга үйлчлэх нөхцөлийг бүрдүүлэх зорилгоор Зөрчлийн тухай хуульд нэмэлт, өөрчлөлт оруулах тухай хуулийн төслийг боловсрууллаа.

Энэхүү хуулийн төсөл нь нийт дөрвөн зүйлтэй, шинээр нэмсэн арван долоон заалт, өөрчлөн найруулсан арван нэгэн заалт, мөн хүчингүй болгосон нэг зүйлтэйгээр дараах байдлаар боловсруулсан. Үүнд

Аливаа хуулийн зорилго нь зөрчил, маргааныг багасгаж, нийгмийн харилцааг хэвийн амгалан байлгахыг зорьдог тул нийгмийн гишүүд өөрсдөө гаргасан алдаагаа залруулах бололцоо олгох нь чухал байдаг.

Иймээс шууд шийтгэл хүлээлгэхээс илүү ийм бололцоо олгохыг иш үндэс болгож сануулах шийтгэлийг үндсэн төрөл болгон оруулж байна. Хуулийн төслийн нэгдүгээр зүйлийн арван долоод сануулж болох зөрчлийн хэргүүдийг тусгасан болно. Зөрчлийн тухай хууль хэрэгжих хугацаанд тухайн жилд бүртгэгдсэн нийт зөрчлийн 90-ээс дээш хувийг цагдаагийн байгууллага харьяалан шалгаж, шийдвэрлэж ирсэн бөгөөд үүнээс нийт зөрчлийн 92.4 хувь нь Замын хөдөлгөөний аюулгүй байдлын тухай хууль зөрчих, 3.3 хувь нь олон нийтийн газарт зүй бусаар биеэ авч явах, 0.3 хувь нь худалдаа, үйлдвэрлэл үйлчилгээ, үйл ажиллагааны журам зөрчих, 0.4 хувь нь Гэр бүлийн хүчирхийлэлтэй тэмцэх тухай хууль зөрчих, 3.6 хувь нь бусад төрлийн зөрчил эзэлж байна. Сануулах шийтгэлийг оногдуулснаар нийгэмд нэгдсэн журмаар бүртгэх боломж байгаа бөгөөд нийт зөрчлийн 90-ээс дээш хувийг шалган шийдвэрлэдэг цагдаагийн байгууллага, тэр дундаа Тээврийн цагдаагийн албанд энэхүү шийтгэл ногдуулах боломж бүхий бүртгэлийн систем бүрдсэн байна.

Сануулах шийтгэлийг зөрчил бүрд оноох боломжгүй бөгөөд нийтийн эрх ашгийг хамгаалах үүднээс Зөрчлийн тухай хуулийн зарим хэсэгт заасан зөрчлийг зохицуулалтад хамруулахгүйгээр байхад тусгав. Тухайлбал Гэр бүлийн хүчирхийлэлтэй тэмцэх тухай хууль зөрчих, Мөрийтэй тоглох, Галт зэвсгийн тухай хууль зөрчих гэх мэт сануулах шийтгэл ноогдуулсан зөрчлүүдэд жишээлэх юм бол замын хөдөлгөөний дүрэмд заасан баримт бичиггүй тээврийн хэрэгсэл жолоодсон, улсын бүртгэлийн дугаар нь арилсан бүдгэрч үзэгдэх байдал нь муудсан үед тээврийн хэрэгсэл жолоодсон, хамгаалах бүс зүүгээгүй, мөн хөдөө орон нутгийн түвшинд хамгаалах малгай үүсээгүй гэх мэт түгээмэл зөрчлүүдийг оруулсан болно.

Үйлчилж байгаа хуулийн гурвын нэгдүгээр зүйлийн дөрөв дэх хэсэгт нэг үйлдэл нь энэ хуулийн тусгай ангийн хоёр эсвэл түүнээс тэр зөрчлийн шинжтэй бол аль хүнд шийтгэл ногдуулахаар заасан зөрчилд шийтгэл ногдуулна гэсэн боловч мөн хуулийн нэгийн гуравдугаар зүйлийн хоёр дахь хэсэг зөрчил тус бүрд шийтгэл оногдуулна гэж заасантай зөрчилдөж, нэг үйлдлийн төлөө давхар давхар шийтгэл оногдуулах боломж байгаа учраас Зөрчлийн тухай хуулийн нэгийн гуравдугаар зүйлийн хоёр дахь хэсгийг хасах саналыг оруулж байна.

Мөн зөрчлийн тухай хуульд заасан зөрчлүүдэд ноогдуулах зарим шийтгэлийн төрөл хэт хүнд, өөрөөр хэлбэл торгох шийтгэл дээр давхар эрх хасах шийтгэлийг нэмэлтээр оногдуулж байгаа нь учир дутагдал тул эрх хасах нэмэгдэл шийтгэлийг үндсэн шийтгэл болгон өөрчилж, зөрчлийн шинж учруулсан хохирол, хувийн чанарыг харгалзан үндсэн гурван төрлийн шийтгэлийн аль тохирохыг оноож байх саналыг орууллаа.

Жишээ нь, хуулийн төслийн хоёрдугаар зүйлийн найм буюу арван дөрвийн, долоодугаар зүйлийн гурвын нэгт, согтууруулах ундаа хэрэглэсэн үедээ тээврийн хэрэгсэл жолоодсон бол тээврийн хэрэгсэл жолоодох эрхийг нэг жилийн хугацаагаар хасах гэх мэт зарим тодорхой зөрчлийн хэргүүдэд оногдуулах торгуулийн хэмжээг бодит байдалд нийцэхгүй, хор аюултай уялдуулахгүй хэт өндөр, эсвэл хэт бага хэмжээгээр тогтоосон байгааг өөрчлөн найрууллаа.

Жишээ нь, хуулийн төслийн хоёрдугаар зүйлийн арав буюу арван дөрвийн долоодугаар зүйл, зүйлийн арван найм, зам тээврийн осолд холбогдсон жолооч ослын газрыг орхин зугтаасан нь эрүүгийн хариуцлага хүлээхээргүй бол хүнийг таван зуун нэгжтэй тэнцэх хэмжээний төгрөгөөр торгоно гэж өөрчлөн найруулсан болно.

Одоо үйлчилж буй хуульд нэг зуун нэгжтэй тэнцэх хэм хэмжээний төгрөгөөр торгох шийтгэл ногдуулж байгаа юм. Сүүлийн үед зогсоолд байгаа машиныг мөргөн зугтах хэрэг элбэг болсон бөгөөд хэрэг үйлдсэн этгээдийг олох нь ховор бөгөөд хүний эд хөрөнгөд ихээр хохир учирч үлддэг болсон байна. Мөн хуулийн хоёрдугаар зүйлийн арван нэгийн буюу арван долоогийн нэгдүгээр зүйлд тусгасан сонгуулийн хуулийг зөрчих, зөрчлийн хувьд санкц хэт хүнд байсныг хоёр дахин хөнгөрүүлэхээр тусгасан болно.

Оногдуулсан торгуулиа хугацаанд нь төлөх зөрчил гаргагчийн үүрэг гэдгийг иш үндэс болгож учруулсан хохирлоо өөрөө арилгасан, торгуулиа хугацаанаас нь өмнө төлсөн зэргийг үндэслэн шийтгэлийг хөнгөрүүлж болох. Харин давтан зөрчил гаргасан, торгуулиа хугацаанд нь төлөөгүй, хугацаа хэтрүүлсэн бол шийдэл оногдуулсан эрх бүхий албан тушаалтны шийдвэрийг торгуулийг нэмэх аливаа хөнгөлөлт эдлүүлэхгүй байхаар мөн тусгасан болно.

Нийгэмд үүсэж буй хуулиар зохицуулагдаагүй шинэ төрлийн харилцаануудыг зохицуулах зайлшгүй шаардлага байгаа тул дараах зөрчлийн төрлүүдийг хуульд шинээр нэмлээ. Үүнд үйлдвэрлэл, уул уурхайн чиглэлээр ус ашиглан үйл ажиллагаа явуулдаг аж ахуйн нэгж усны хэрэглээгээ тоолууржуулаагүй, явган хүний зорчих зам гаргаагүй барилгын гадна талбайн зорчих хэсгийг өвлийн нөхцөлд халтирч, гулгах материалаар хийсэн, явган хүн зорчих тэмдэглэгээтэй газраар зорчигчийг өнгөрүүлэлгүй хөдөлгөөнөө үргэлжлүүлэх гэх мэт зүйлүүдийг нэмж тусгасан болно.

Зөрчлийн тухай хуулийн талаар олон нийтээс шүүмжлэлтэй хандаад байгаа дээрх асуудлуудыг шийдвэрлэх зорилгоор хуулийн төслийг өргөн барьсан болно.

Төслийг хэлэлцэх эсэхийг дэмжиж өгөхийг хүсье.

Анхаарал тавьсанд баярлалаа.

**Г.Занданшатар:** Төслийн талаарх Хууль зүйн байнгын хорооны санал, дүгнэлтийг Улсын Их Хурлын гишүүн Бямбасүрэнгийн Энх-Амгалан танилцуулна. Энх-Амгалан гишүүн түр байж байгаараа, зочид танилцуулъя.

Улсын Их Хурлын гишүүн Чимэдийн Хүрэлбаатарын урилгаар Увс аймгийн Ховд, Бөхмөрөн сумын төрийн албан хаагчдын төлөөлөл Улсын Их Хурлын үйл ажиллагаа, Төрийн ордонтой танилцаж байна.Та бүхэнд Улсын Их Хурлын гишүүдийн нэрийн өмнөөс ажлын өндөр амжилт, сайн сайхныг хүсэн ерөөе.

Энх-Амгалан гишүүнийг индэрт урж байна. Төслөө танилцуулна уу.

**Б.Энх-Амгалан:** Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн Ж.Батжаргал, Д.Батлут, С.Бямбацогт, Г.Ганболд, Ц.Идэрбат, Н.Наранбаатар, Ц.Сандаг-Очир, Т.Энхтүвшин нараас 2022 гуравдугаар сарын 24-ний өдөр Улсын Их Хуралд өргөн мэдүүлсэн Зөрчлийн тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх асуудлыг Хууль зүйн байнгын хороо 2022 дөрөвдүгээр сарын 5-ны өдрийн хуралдаанаараа хэлэлцлээ.

Хууль санаачлагчид зөрчил оногдуулах шийтгэлийн үндсэн төрөлд сануулах шийтгэлийг шинээр хуульчлах, зөрчил гаргасан этгээдэд давхар шийтгэл оногдуулж байгаа зохицуулалтыг өөрчлөх, торгуулиа хугацаанд нь төлөх хөшүүрэг бий болгох зэрэг зорилгоор Зөрчлийн тухай хуульд нэмэлт, өөрчлөлт оруулах тухай хуулийн төслийг боловсруулсан байна.

Байнгын хорооны хуралдаанаар төслийн хуулийн төслийг хэлэлцэх үед Улсын Их Хурлын гишүүн Ш.Адьшаа сануулах шийтгэлийг шинжээчид оногдуулах зохицуулалт хуулийн төсөлд байгаа эсэх талаар Улсын Их Хурлын гишүүн Б.Энхбаяр хуулийн төслийн зарим зохицуулалтыг хэрэгжүүлэх явцад хүндрэл гарах эсэх талаар асуулт асууж, хариулт авсан болно.

Улсын Их Хурлын гишүүн Л.Мөнхбаатар зөрчилд тооцох шаардлагагүй зарим үйлдэлд Зөрчлийн тухай хуулиар хариуцлага хүлээлгэж, энэ нь нийгэмд бухимдал үүсгэж байгааг шийдвэрлэх, мөн Зөрчил шалган шийдвэрлэх тухай хуулийг хамтад нь өөрчлөх талаар, Улсын Их Хурлын гишүүн Б.Энхбаяр Зөрчлийн тухай хууль нь нийгмийн дэг журмыг зохицуулж байгаа бөгөөд цаашид хуулийн хэрэгжилтийг нэг мөр хангаж, иргэдэд зөрчил гаргадаггүй байх соёлыг төлөвшүүлэх, түүнчлэн төсөлд заасан сануулах шийтгэлийг зөрчлийн шинж шинжээс хамаарч ялгамжтай зохицуулах талаар, Улсын Их Хурлын гишүүн Б.Пүрэвдорж сануулах шийтгэлийг хуулийн төсөлд оруулсныг дэмжиж Зөрчлийн хуулиас гүтгэх заалтыг хасаж, эрүүгийн хуулиар зохицуулах болсноор иргэдийн үг хэлэх, үзэл бодлоо илэрхийлэх эрх чөлөөг хязгаарлах үндэслэл болсон талаар, Улсын Их Хурлын гишүүн С.Амарсайхан нийт гарч байгаа зөрчлийн 95 хувийг замын хөдөлгөөний зөрчил эзэлж байгаа бөгөөд цаашид Зөрчлийн тухай хуулийн үйлчлэх хүрээ, хязгаарыг нарийвчлан тогтоох, хариуцлагын тогтолцоо, хуулийн хэрэгжилтэд анхаарах талаар, Улсын Их Хурлын гишүүн Б.Дэлгэрсайхан зөрчлийн торгуулийн эргэн төлөлт хангалтгүй байгаа бөгөөд олон улсын сайн жишигт нэвтрүүлж, хуулийн хэрэгжилтийг хангах талаар, Улсын Их Хурлын гишүүн С.Бямбацогт Зөрчлийн тухай хууль батлагдсанаар олон төрлийн хяналт шалгалтын давхардлыг арилгаж, зөрчлийг хянан шийдвэрлэх эрх бүхий албан тушаалтныг авлига, ашиг сонирхлын зөрчлөөс ангид байх эрх зүйн зохицол бий болсныг онцолж, зарим төрлийн зөрчил эхлээд сануулдаг, зөрчлийг давтан гаргасан бол торгодог байх нь ач холбогдолтой талаар, Улсын Их Хурлын гишүүн Ш.Адьшаа Зөрчлийн тухай хуулийг бүхэлд нь шинэчлэх шаардлага үүссэн бөгөөд сануулах шийтгэлийг дэмжиж байгаа талаар санал хэлсэн болно.

Зөрчлийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэхийг Байнгын хорооны хуралдаанд оролцсон гишүүдийн олонх буюу 60 хувь дэмжиж, Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Улсын Их Хурлын эрхэм гишүүд ээ,

Зөрчлийн тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх талаарх Хууль зүйн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар:** Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд Аюурсайхан гишүүнээр тасаллаа. Даваажанцангийн Сарангэрэл гишүүнээр тасаллаа. Балжиннямын Баярсайхан гишүүн.

**Б.Баярсайхан:** Баярлалаа. Зөрчлийн тухай хуульд нэмэлт, өөрчлөлт оруулах тухай хуулийн төслийг хэлэлцэж байна. Тэгээд би юуны өмнө 2022 дөрвөн сарын 5-нд архидалттай тэмцэх асуудлаар зарлиг гаргасан, Монгол Улсын Ерөнхийлөгч Хүрэлсүхэд Монголын мянга мянган ээжүүд, хүүхдүүд, гэр бүлийн өмнөөс талархлаа илэрхийлж байна. Би яагаад ингээд талархаж байгаа юм бэ гэхээр өнөөдөр энэ хэлэлцэх гэж байгаа, хэлэлцэж байгаа энэ Зөрчлийн тухай хуульд, Замын хөдөлгөөний аюулгүй байдлын тухай хууль зөрчихийн гуравны нэг дэх хэсэгт согтууруулах ундаа хэрэглэсэн үедээ тээврийн хэрэгсэл жолоодсон бол тээврийн хэрэгсэл жолоодох эрхийг 1 жил хасаж 400 нэгжтэй тэнцэх төгрөгөөр буюу 4000 мянган төгрөгөөр торгодог. Энэ хуулийг өөрчлөх, 400 нэгжээр торгодог шийтгэлийг хасаж, зөвхөн 1 жилийн хугацаатайгаар тээврийн хэрэгсэл жолоодох эрхийг харна гэж оруулсан байна.

Тэгээд яагаад энэ санкцыг ингэж бууруулж оруулж ирж байгаа юм бэ? Жилдээ өнөөдөр улсын хэмжээнд зам тээврийн ослын тоо гарч байгаа даа. 21 оныг харахад 22482 удаагийн тохиолдолд байна, зам тээврийн осол. Энэ зам тээврийн ослоор жилдээ 383 хүн нас барсан байна. 21 онд. Гэмтсэн хүн 2475 байна, зам тээврийн ослоор 159 хүүхэд нас барсан байна. Ингэж байхад энэ санкцыг ингэж хөнгөлж оруулж ирж байгаад бол сэтгэл дундуур байна. Солонгос улсад яадаг юм бэ гэхээр спиртийн хэмжээ нь 0.2 хувиас илүү байх юм бол 20 мянган доллароор торгоод, жолоодох эрхийг тодорхойгүй хугацаагаар хасдаг. Хятад улсад бол цусан дахь спиртийн хэмжээ нь 0.8 хувиас бага байх юм бол 1000-2000 юаниар торгоод, жолоодох эрхийг 6 сараар түдгэлзүүлдэг байна. Харин 0.8 хувиас их байх юм бол 3 жил хүртэл хугацаагаар хорих ял шийтгэж, жолоодох эрхийг 5 жил, эсвэл хүн нас барсан, гэмтсэн бол бүх насаар нь эрхийг нь хасдаг ийм санкцтай байна.

Одоо манай улсад болохоор цусан дахь спиртийн хэмжээ 0.19 хувиас их бол согтуугаар тээврийн хэрэгсэл жолоодсон гэж үздэг. Монгол улсад 1 сая 350 мянга орчим бүртгэлтэй жолооч байгаагаас сүүлийн арван жилийн хугацаанд 375 мянга буюу нийт жолоочийн 26 хувь нь, энийг жолоочийнхоо тоонд хуваах юм бол 4 жолоочийн тутмын 1 нь согтуугаар тээврийн хэрэгсэл жолоодсон гэдэг. Ийм статистик байна. Тийм учраас энэ Зөрчлийн тухай хууль доторх байгаа энэ согтуугаар зам тээврийн аюулгүй байдлын хөдөлгөөнд энэ оролцож байгаа, согтуугаар тээврийн хэрэгсэл жолоодож байгаа энэ хүмүүс дээр санкцыг хасах, хөнгөлөх биш харин илүү чангатгах. Энэ зам тээврийн ослоор нас барж байгаа хүүхэд, энэ гэмтэж бэртэж байгаа энэ хүмүүсээ энэ ослоос хамгаалахад бас анхаараач гэсэн ийм саналыг хэлж байна. Баярлалаа.

**Г.Занданшатар:** Санал асуулт.Ганболд гишүүн хариулах уу? Гочоогийн Ганболд гишүүн.

**Г.Ганболд:** Хуулийн төслийг санаачлахад бид нар Тээврийн цагдаагийн алба, нийслэлийн мэргэжлийн хяналтын газар гээд олон байгууллагуудтай хэлэлцүүлэг зохион байгуулсан. Хөдөө орон нутагт тойрогт ажиллаж байхад бол иргэдээс гарч байгаа маш их саналууд байгаа юм. Энэ хууль хэрэгжээд Монгол улсад 5 жил болж байна. Урт хугацаанд энэ зөрчлийн хэрэг бол буурах ёстой бол эсрэгээрээ. Манайд бол энэ зөрчлийн хэрэг нэмэгдээд л байгаа. Зөвхөн өнгөрсөн 2021 он хүртэл бол нийт зөрчлөөр 200 орчим тэрбум төгрөгийн торгууль тавигдсан байгаа юм. Таны хэлснийг бол бид нар ойлгож байна. Ер нь бол манай улсын хувьд бол яг согтуурлын хэмжээ, зэрэг бол дэлхийн улс орнууд бол янз бүр байдаг. Үүнтэй холбоотой Монголчуудын түгээмэл хэрэглээний айраг гэх мэт зүйл дээр согтуурлын зэрэг гардаг, гардаггүй гэдэг асуудал бас зөндөө байгаа. Тэгэхдээ бид нар бол энэ нийт гарч байгаа зөрчлийн 92.5 хувь нь яг энэ тээврийн цагдаагийн байгууллагатай холбоотой зөрчлүүд гарч байгаа. Энэ торгууль байгаа иргэдийн дийлэнх нь бас хөдөө орон нутагт ийм зөрчил дээр давтагдаад байгаа учраас ямар ч гэсэн бид нар бол энэ 1 жилээр эрх хасна гэдэг бол тухайн иргэний хувьд, тээврийн хэрэгсэл жолоодоод амьдрал ахуйгаа авч явдаг хүний хувьд бол эдийн засгийн хувьд болоод хөрөнгө мөнгөний хувьд бол маш том, өөрт нь бол хүнд дарамт ирж байгаа юм. Тийм учраас нэг зөрчил дээр хоёр давхардуулж эрхийг нь хасаад тэртээ тэргүй 1 жилээр эрхийг нь хасаад тэр хүний хувьд бол эдийн засаг, санхүүгийн хувьд бол бол асар их дарамт ирж байгаа.

Дээр нь давхар бас торгуулийн шийтгэлийг давхардуулахгүй байя гэдэг нэг заалт. Ер нь бол хуулийн гол санаа бол бид нар бас зарим төрлийн хөнгөн зөрчлүүд дээр нь сануулах арга хэмжээг авах ийм хуулийн төслийн гол санаа орсон, зүгээр саяын нэг заалт нь бол зөвхөн шийтгэлийг давхардуулахгүй нэг төрлийн шийтгэлийг тухайн гарсан зөрчлөөс нь хамаараад, согтуурлын зэргээс нь хамаараад ингээд шийтгэж байя гэдэг байдлаар л оруулсан юм.

**Г.Занданшатар:** Баярсайхан гишүүн тодруулъя, нэг минут.

**Б.Баярсайхан:** Ямар ч байсан Зөрчлийн тухай хуульд нэмэлт, өөрчлөлт оруулахдаа энэ арван дөрвийн долоодугаар зүйл дээр энэ дээр бол анхаарч өгөөч ээ. Гишүүд маань Улсын Их Хурлын гишүүд маань бас энэ дээр анхаарч өгөөч ээ, энэ санкцыг бууруулахгүй байхыг бас дэмжиж өгөөч гэж би хэлж байна. Яагаад гэвэл согтуугаар тээврийн хэрэгсэл жолоодох нь маш аюултай, яг галзуу хүнд хутга бариулаад явуулж байгаатай адилхан гэж үздэг. Нийгэм бол энэ дээр бол эсрэг байр суурьтай байна гэдэгт итгэлтэй байна. 2015 онд Замын хөдөлгөөний аюулгүй байдлын тухай хууль шинэчлэгдэн батлагдаад согтуугаар тээврийн хэрэгсэл жолоодоход, торгох шийтгэлийн хамтаар эрх хасдаг болсноор зөрчлийн энэ үзүүлэлт бол буурч байсан. Харин 2017 онд энэ Зөрчлийн тухай хууль батлагдаж торгуулийн хэмжээ буурсан үеэс согтуугаар тээврийн хэрэгсэл жолоодох зөрчил бол илт нэмэгдсэн. Тийм учраас энэ жилд нас барж байгаа хүмүүсийн тоо, гэмтэж бэртэж байгаа хүмүүсийн тоо, энэ нас барж байгаа энэ хүүхдүүдийн тоог бодолцож үзээч ээ. Бас Монгол улсынхаа Ерөнхийлөгчийн гарсан гаргаж байгаа

**Г.Занданшатар:** Хуучин чинь Эрүүгийн хуулиар бас давтан бол эрүү үүсдэг байсан юм. Дараа нь тайлбарлая. Сая уриалга хэлсэн, асуугаагүй. Чинбатын Ундрам гишүүн асуулт асууна.

**Ч.Ундрам:** Хуулийн төслийг үзэл баримтлалын хүрээнд бол дэмжиж байгаа юм. Төр иргэнийхээ халаас руу өнгийхөө больё, ялангуяа эдийн засгийн энэ хүндрэлтэй үед ард иргэдийг шууд торгодог, баривчилдаг энэ хуулийн хатуу зохицуулалтаа больё гэсэн ийм үзэл баримтлалыг бол дэмжиж байгаа. Тэгээд хуулийн төслийг харахаар өнөөдөр Зөрчлийн тухай хуулиар ойролцоогоор 220 орчим зөрчилд хариуцлага тооцохоор заасан байгаа. Энэ бол зөвхөн зүйлээр тооцоход шүү, хэсэг тус бүрээр тооцох юм бол илүү их байгаад байгаа юм. Тэгээд Хурлын Гишүүдийн өргөн барьсан хуулийн төсөлд бол нийт 25 зөрчилд сануулах шийтгэл оногдуулж болохоор боловсруулсан байгаад байгаа юм. Тэгэхээр энэ бол нийт 220 орчим зөрчлийн ерөөсөө 10 орчим хувьд л сануулах шийтгэл оногдуулах боломжтойгоор зохицуулагдаж оруулж ирсэн байгаа юм л даа. Тэгэхээр энэ нөгөө үзэл баримтлалтайгаа нийцэхгүй юм биш үү, Өшөө энэ 25-ыг чинь өшөө олон болгох тийм боломж байгаагүй юу? Энэ дээр хариулт авмаар байна.

Хоёрдугаарт хуулийн төсөлд сануулах шийтгэлийг шууд хэрэглэхээр биш сонгож хэрэглэх боломжтойгоор буюу торгох, баривчлах шийтгэл дээр нэмэгдүүлж сануулах гэж оруулсан байгаад байгаа юм. Тэгэхээр зөрчил оногдуулах эрх бүхий албан тушаалтны үзэмжийн асуудал болчихгүй юу? Энэнээс чинь болоод нөгөө хүн маань танил тал, цаашилбал хээл хахуулиар уг асуудлаа шийддэг болчих ийм эрсдэл харагдаад байна л даа. Миний бодлоор бол энэ хуульд сануулах шийтгэлийг хоёрдмол утгагүйгээр шууд зохицуулах байдлаар оруулж ирвэл сая миний ярьсан эрсдэлээс илүү хамгаалах юм болов уу гэж бодоод байна. Хариултаа авъя.

**Т.Аюурсайхан:** Хууль санаачлагч Гочоогийн Ганболд гишүүн хариулна.

**Г.Ганболд:** Мэдээж хууль санаачлагчдын хувьд бол бас яах вэ би түрүүн хэлсэн бас хэлэлцүүлгүүд зохион байгуулсан, мэргэжлийн байгууллагуудтай. Хууль санаачилж, гишүүдийн хувьд бол ямар ч гэсэн зүгээр энэ нийгэмд олон гараад байгаа ер нь бол энэ Зөрчлийн хууль гарснаараа буурахгүй байгаа. Ийм зүйлүүд дээр энэ сануулах арга хэмжээ авах ийм хуулийн төсөл байгаа юм. Гэхдээ нэг заалт дотор бол маш олон зүйлүүд байгаа л даа. Тухайлах юм бол ингээд тавын нэгийн нэг дээр гэхэд бол маш олон заалт дээр маш олон зөрчлүүдийг нэгтгэсэн. Тэр утгаараа бол бас нэлээн олон дотор нь задлаад үзвэл олон байгаа гэж ингэж бодож байгаа юм.

Зүгээр таны асууж байгаа зүйл дээр бол сонгож хэрэглэх зүйл биш л дээ. Энэ бол нөгөө зөрчил гаргасан анхны удаа юу давтана уу гэдгээсээ. Нөгөө талаараа бол яг архи, согтууруулах ундаа хэрэглэсэн дээр бол тийм сонгохооргүй байгаа шүү дээ. Шууд эрхийг нь хасахаар ийм байдлаар оруулсан байх. Тэгэхээр бол та зүгээр юу гэдэг юм яг үзэмжээрээ, таны ойлгосноор бол жишээлэх юм бол нөгөө сонгууль гэх дээр зэрэг эсвэл эрхийг нь хасах эсвэл торгох гэнэ гэж ойлгоод байж магадгүй. Тийм юм байхгүй. Яг согтууруулах ундаа хэрэглэсэн энэ тэр дээр бол шууд эрх хасна гээд бүр тодорхой заалтаар нь заачихсан. Зарим зөрчлүүд дээр давтан шинжтэй байна уу, анхны байна уу гэдгээсээ хамаараад ингээд хэрэглээд явах ийм боломжтойгоор тусгасан байгаа.

**Т.Аюурсайхан:** Бямбацогт Хууль зүйн байнгын хорооны дарга нэмж хариулъя.

**C.Бямбацогт:** Тэгэхээр энэ хуулийн төслийг Энхтүвшин, Батжаргал. Батлут, Бямбацогт, Ганболд, Идэрбат, Наранбаатар, Сандаг-Очир нарын гишүүд санаачилсан юм. Тэгээд амьдрал дээр бас урган гарч байгаа асуудлуудыг бид бас шийдэж тодорхой бас ард иргэдийн амьдралд бас нийцүүлж бас өөрчлөх шаардлагатай гэдэг үүднээс тэгээд Зөрчлийн тухай хуульд оруулж байгаа тэр хориод төрлийн дээр сануулах чинь арай цөөхөн биш арай олон болгож болохгүй юу гэж. Тэгэхээр зөрчлийнх нь нөхцөл байдлаас хамааруулж байгаа. Хөнгөн зөрчлүүдээр эхний ээлжид сануулдаг байя. Юу гэдэг юм.гудамжинд нус цэрээ хаях, машиных нь шил арчигчийн 1 нь ажиллахгүй байх. Гэрэл дохио нь юу гэдэг юм ойрын гэрэл нь ажиллахгүй байх ч гэдэг юм уу, номер нь бүдэг байх ч гэдэг юм уу. Иймэрхүү хөнгөн төрлийн бас нийгэмд гэм хор багатай зөрчлүүдээр сануулдаг байя. Мэдээж архи уусан, аваар, осол гаргасан, танхайрсан зэрэг зөрчлүүд дээр бол тэр шийтгэх тодорхой торгуулийн болон бусад шийтгэлүүдийг хэрэглэнэ. Ийм байдлаар нэг ялгаатай хийж өгсөн.

Нөгөө талаасаа сонголт бол байхгүй эхлээд тийм үү, хөнгөн төрлийн зөрчлүүд дээр бол эхлээд шууд сануулна. Хоёр дахаа давтах юм бол тийм ээ, хоёр дахь удаагаа гудамжинд нус цэрээ хаях юм бол торгоно гэдэг байдлаар тийм уян хатан зохицуулалтын сонголт бол байхгүй. Мэдээж бусад төрлийн зөрчлүүд дээр бол яг л тодорхой баривчлах байдаг юм уу, эсвэл торгох байдаг юм уу, эсвэл эх хасах байдаг юм уу ийм байдлаар зохицуулж, хуулийн төслийг аль болох жоохон зарим хүндрэлтэй, амьдралд одоо баян, ялангуяа хөдөө орон нутагт нэг каск өмсөөгүй явлаа гээд л мотоциклтой хүмүүсийг маш их торгодог, шийтгэдэг. Нэг иймэрхүү асуудлыг л шийдэх гэж уян хатан болгож зохицуулж байгаа. Гэхдээ бол сонголт бол байхгүй. Яг тодорхой төрлийн зөрчилдөө тодорхой л шийтгэл байна. Гэхдээ хөнгөн төрлийн зөрчил дээр бол эхний ээлжид нэг сануулдаг байя гэсэн ийм үзэл баримтлалаар нэмэлт, өөрчлөлт оруулж байгаа юм.

**Т.Аюурсайхан:** Зочин танилцуулъя. Улсын Их Хурлын гишүү Бөхчулууны Пүрэвдорж, Сандагийн Бямбацогт, Ширнэнбаньдын Адьшаа нарын урилгаар Ховд аймгийн Дөргөн, Дуут сумын ерөнхий боловсролын сургуулийн багш, ажилчдын төлөөлөл Улсын Их Хурлын үйл ажиллагаа, Төрийн ордонтой танилцаж байна.Та бүхэнд ажил хөдөлмөрийн өндөр амжилт, сайн сайхан бүхнийг Улсын Их Хурлын нийт гишүүдийнхээ нэрийн өмнөөс хүргэе.

Улсын Их Хурлын гишүүн Ширнэнбаньдын Адьшаа асуулт асууна.

**Ш.Адьшаа:** Зөрчлийн тухай энэ хуульд өөрчлөлт оруулах энэ хуулийн төслийг зарчмын хувьд дэмжиж байгаа юм. Өнөөдрийн Зөрчлийн тухай энэ хууль нийгэмд хэрэгжих явцдаа олон асуудлуудыг дагуулсан, олон шийдлийг эрэлхийлсэн, нийгэмд бас их олон асуудалтай тулгарсан. Ийм хууль байгаа. Энэ Зөрчлийн тухай хуулийг ер нь ерөнхийд нь өөрчлөх ийм асуудлыг бас тавьж оруулж ирэх шаардлагатай байгаа юм. Энэ хуулийг хэлэлцэх Хууль зүйн байнгын хороон дээр би тодорхой саналуудыг бас хэлж, санал бодлоо илэрхийлж байсан. Энэ дотор энэ сануулах, шийтгэлийн тухай асуудал өнөөдөр энэ цаг үеэ олсон, ийм хуулийн зохицуулалт гэсэн ийм ойлголттой байдаг. Энэ сануулах шийтгэл оногдуулснаар энэ гэмт хэрэг, зөрчлийг багасгах, гэмт хэрэг зөрчлөөс урьдчилан сэргийлэх, бас төрд итгэх, хуульд итгэх ийм итгэлийг сэргээх ийм чухал ач холбогдолтой ийм заалт орсныг чухалчлан дэмжихийг хүсэж байгаа.

Түүнчлэн энэ замын хөдөлгөөний дүрэмтэй холбоотой зөрчил маш их хэмжээгээр гардаг. Энэ зөрчил шийдвэрлэлт ихэнх хувийг нь энэ төрлийн зөрчил эзэлдэг. Тэгтэл энэ Албан журмын даатгалын тухай бид бол нэг хуулийн төсөл өргөн бариад дэмжлэг авч чадаагүй. Гэтэл өнөөдөр энэ замын энэ зөрчлийн талаар албан журам, журмын даатгалын байгууллагуудын хийдэг үүргийг өнөөдөр цагдаагийн байгууллага хийж гүйцэтгэж байна. Энэ асуудал дээр бас ер нь цаашдын цагдаагийн байгууллагын хууль тогтоомж, цагдаагийн байгууллагын үүрэг, хариуцлагатай холбоотой асуудлыг энд бас зайлшгүй авч өгөх шаардлагатай байгаа юм.

Өнөөдөр цагдаагийн байгууллагыг бүх л юманд ингээд торгууль, шийтгэл гүйцэтгэдэг, бүх муу юмтай хутгалдуулчхаад. Эцсийн эцэст тэр хүмүүсийг өнөөдөр хамгийн муу байдлыг бий болгодгоор нийгэмд харагдуулдаг энэ асуудлыг ч гэсэн цаашид анхаарах шаардлагатай байгаа. Дээр нь энэ Зөрчлийн тухай хуульд энэ шинжээчийн тухай, шинжээчийн үүрэг хариуцлагын тухай, алдаа гаргасан шинжээчид хариуцлага тооцох тухай энэ асуудлыг энэ хуулиар авч шийдвэрлэх боломжгүй байгаа. Яагаад гэхээр шинжээч гэдэг энэ хүн бол өнөөдөр хэрэг зөрчлийг шийдвэрлэхэд хамгийн их үүрэг гүйцэтгэдэг. Ийм хүн төрийн өмнө, хуулийн өмнө энэ хүн 1-2 удаа алдаа дутагдал гарвал тэр хүний шинжээчийн эрхийг хасна гэсэн ийм байдлаар оруулж ирсэнтэй зарчмын хувьд санал нийлэхгүй байгаа юм. Энэ асуудал дээрээ ямар байдлаар энийг оруулж ирсэн талаар бас хууль санаачлаад бас тайлбар авах ийм бодолтой байна.

Дээр нь энэ ял наймаалчих гээд энэ зөрчил наймаацах тухай энэ асуудал бол өнөөдөр байж болмооргүй юм шиг санагдаж байгаа юм. Түрүүн ч би хэлсэн. Өнөөдөр энэ авлига, албан тушаалын гэмт хэргийг ял наймаалах талаар шийдэж байгаа энэ асуудал нийгэмд маш их хэмжээний хардалт эсэргүүцэлтэй тулгарч байгаа. Гэтэл өнөөдөр зөрчлийг ч гэсэн ийм байдлаар шийдвэрлэх юм бол цаашдаа бас л ийм нийгэмд итгэх итгэл бас буурна шүү. Энэ дээр бас хууль санаачлагч энэ дээрээ бас цаашдаа энд бас анхаарч ажиллахыг хүсье.

**Т.Аюурсайхан:** Гочоогийн Ганболд гишүүн харилъя.

**Г.Ганболд:** Адьшаагишүүний асуугаад байгаа бол шинжээчтэй холбоотой л асуулт байна гэж ойлголоо. Бид нар бас хэлэлцүүлгийн явцад энэ мэргэжлийн байгууллагууд ямар нэгэн зөрчил, маргаантай гэмт хэрэгтэй холбоотой асуудлаар энэ шинжээчийн дүгнэлтүүд гаргаж байгаа юм. Гаргаж байгаа шинжээчдийн дүгнэлтүүд нь өөрсдөө гаргаж байгаа шийдвэр өөрөө их бөөрөнхий, шийдвэр гаргахад их төвөгтэй ийм дүгнэлтүүд их гаргаж байгаа учраас ийм дүгнэлт гаргаж байгаа шинжээч нар дээр бас нэг хариуцлага тооцдог ийм зүйлийг хуульд оруулж өгөөч гэж бас мэргэжлийн хяналтын байгууллагын ч юм уу, хэлэлцүүлэгт оролцсон хүмүүсээс гарсан санал. Тийм учраас бид нар бол энэ шинжээчийн дүгнэлт нь хоёроос дээш удаа ийм байдлаар гарсан тохиолдолд шинжээчийн мэргэжлийнх нь дүгнэлт гаргах эрхийг нь хасах байдлаар л оруулсан. Тэрнээс өөрөөр бол ямар нэгэн заалт ороогүй байгаа гэдгийг.

**Т.Аюурсайхан:**  Адьшаа гишүүнд микрофон өгье.

**Ш.Адьшаа:** Шинжээчийн зөрчил гаргасан хоёрдмол утгаар өнөөдөр дүгнэлт гаргадаг энэ асуудлыг энэ Зөрчлийн хуулиар шийдэж болохгүй. Энийг бол Эрүүгийн хуульд оруулж өгөх ёстой. Яагаад гэвэл өнөөдөр Зөрчлийн хуулиар бид нар эрхээ хасуулчихсан шүү гээд энэ буруу дүгнэлт гаргаад хоёрдмол утгатай, хууль бусаар ийм үйл ажиллагаа явуулж байгаа энэ шинжээч гэдэг энэ хүн бол хуулийн өмнө, төрийн өмнө, нийгмийн өмнө үүрэг хариуцлага хүлээж байгаа шүү дээ. Тэрнээс биш өнөөдөр хоёрдмол утгатай ийм дүгнэлт гаргана, эрхийг нь хасна гээд ингэх юм бол энэ чинь өшөө нийгмийн хор аюултай асуудал шүү. Энийг бол бас энэ талаар нь авч үзэх нь зүйтэй байх гэсэн ийм саналтай байна.

**Т.Аюурсайхан:** Үг хэллээ.Улсын Их Хурлын гишүүн Жамъянхорлоогийн Сүхбаатар асуулт асууна.

**Ж.Сүхбаатар:** Зөрчлийн хуулийг манай нэр бүхий Их Хурлын гишүүд маань, ялангуяа аймгийн Засаг даргаар олон жил ажилласан туршлагатай гишүүд маань бол санаачилсан байна. Тэгээд яг хуульч хүний хувьд бол ингээд үзэхэд бол амьдралд бас нэлээн практик харгалзаж. Гэхдээ энэ дээр бас нэг ийм асуудлууд байна. Яах вэ сайн талын юмнууд, жишээлбэл явган хүний зорчих зам гаргаагүй, барилгын гадна талбайн зорчих хэсгийг өвлийн нөхцөлд халтирч гулгах материалаар хийсэн гээд л яг л амьдрал бичсэн байна л даа. Энийг оруулаад л ингээд торгоно шүү гээд ингээд хийчихсэн байна. Хүн халтирч унаад гулгах материал хийсэн. Энэ чинь амьдрал дээр олон байдаг уу, байдаг.

Гэтэл сануулах шийтгэл гээд л ингээд л үндсэн төрөл гээд явж байсан. Энэ захиргааны зөрчил гэдэг чинь захиргааны эрх зүйн мэргэжлийн бас шинжлэх ухаан байдаг. Би энэ захиргааны эрх зүйн хичээл ном заагаад 24, 25 жил болчихлоо. Энэ чиглэлээр бас хичээл ном орж байсан. Сүүлийн жилүүдэд бол энэ чиглэлээр ажиллаагүй. Гэхдээ энэ сануулна гэдэг нь үндсэн шийтгэлээр оруулна гэхээр энэ захиргааны энэ чинь зөрчил гэдэг ойлголт биш байгаад байгаа юм. Манай энэ өмнөх энэ 17 оны хуулийн чинь энэ бас нэр томьёо нь буруу байгаад байгаа юм. Зөрчил чинь бол юу шүү дээ. Сахилгын зөрчил гэж байна, Иргэний эрх зүйн зөрчил гэж байна, Захиргааны эрх зүйн буюу захиргааны зөрчил гэж байдаг. Тэгээд гэмт хэрэг гээд байдаг. Энэ зөрчлийг ингээд бүгдийг нь оруулдаг юм шиг. Ингээд 17 оныхоосоо буруу явчихсан байгаа байхгүй юу.

Тэгэхээр энэ үг нь юу юм бэ гэхээр нийтийн ашиг сонирхлыг хамгаалах, нийгмийн хэв журмыг сахиулах, захиргааны зөрчлийн эсрэг хууль байхгүй юу. Социализмын үед Захиргааны хариуцлагын тухай хууль гээд хийчихсэн хариуцлага ноогдуулах тухай хууль гээд заачихсан байсан. Тэрийг нь болиод сая 17 онд зөрчлийн гээд хийчихсэн. Тэгэхээр энэ философи талаасаа энд ингээд Засгийн газар дүгнэлт хийгээд ямар ч байсан шинэчилсэн найруулга оруулах гэж байгаа юм байна лээ. Удахгүй Их Хуралд өргөн барина гэж ойлгож байгаа. Тэгээд ирэхээр энэ далбаан дээр бол угаасаа Их Хурал дээр нэг ажлын хэсэг гараад нэгтгээд явах байх л даа. Бид тэр үүднээсээ гишүүдийн дотор байгаа олон юмыг нь дэмжиж байгаа. Гэхдээ сануулах дээр бол дэмжихгүй байгаа. Энэ дотор жишээлбэл Тамхины хяналтын тухай хуулийг сулруулаад сануулна гэж байгаа байхгүй юу. Нөгөө хамгийн сайн хэрэгжиж байгаа хуулийг чинь ингээд л зүгээр сануулна гээд хэлчхэж байгаа юм.

Сая энэ Германд энэ захиргааны чиглэлээр боловсронгуй болгох чиглэлээр бас ажиллалаа л даа. Доктор Хар бэх гуайтай би яг энэ сануулах чиглэлээр ярилцаад сууж байсан. Үгүй торгохгүйгээр сануулна гэж юу байх юм бэ гэж байгаа байхгүй юу. Тийм юм байхгүй, алтернатив байхгүй шүү дээ. Үгүй иргэдэд бас жоохон таалагдахгүй. Тэрийг ойлгуулах ёстой шүү дээ. Тэр зөрчил гаргагчид, тэр зөрчил гаргаад байгаа хүн чинь бусад иргэний эрхийг зөрчөөд байгаа байхгүй юу тээ. Тэрийг өөгшүүлж болохгүй. Харин бага хэмжээний торгууль байж болно. Одоо Германд Баварид бол жишээлбэл тэр сануулгын чинь 55 хүртэл еврогийн шийтгэл дагалдаж байгаа байхгүй юу. Мөнгөн торгууль. Тэгэхээр энд бид бол нэгдүгээрт торгуулиа гүйцэд авдаггүй. Нэг бодол дээр их торгоод байна гээд байгаа боловч торгууль авч чаддаггүй угаасаа тэгээд. Одоо болохоор дэг журам тогтооно гэхээр иргэдээ хатуурхлаа гээд байгаа юм. Хөдөө бол зарим энэ та хэдийн ороод байгаа. Манай хөдөө орон нутгийн амьдралд бол зөв байгаад байгааг сануулна гэдэг нь бас зөв ч юм шиг. Гэхдээ энэ асуудлууд дээр замын хөдөлгөөний зөрчил үндсэндээ 80 хувь байж байна. Бараг торгох шийтгэлийн ерэн тав зургаан хувь чинь хүрэх байгаа.

Тэгэхээр энэ сануулна гээд байдаг асуудал дээр бол бид нар тэр онооны системийг, замын хөдөлгөөний аюулгүй байдал энэ гарч байгаа 2 сая 300 мянган захиргааны зөрчлийг чинь сая 700, 800 мянган нь бараг замын хөдөлгөөний аюулгүй байдал зөрчиж байгаа юм. Тэгэхээр энэ 80 хувийн зөрчил чинь замын хөдөлгөөний аюулгүй байдал, замын хөдөлгөөний дүрэм, онооны системийг хэрэгжүүлэх асуудалтай уялдуулах шаардлагатай юм байна лээ. Германчууд бол хэлж байгаа шүү дээ. Оноог нь хасаад байх хэрэгтэй. Яг хүн мэдэрч байх ёстой. Сануулаад л явчихвал хүн мартана. Тэр дараа нь намайг шийдэх гэж байгаа гэж бодохгүй. Энэ чинь шинжлэх ухаанаар нь тогтоогоод судалгаа хийчихсэн. Монголд өөр, Германд өөр гэж бас бодож болохгүй. Хөдөө бол яах вэ уян хатан сум цөөхөн учраас бас наанатай, цаанатай хандах юм бол байдаг байх. Гэхдээ яг өнөөдрийн Монголын нөхцөлд бид нар орон нутагт эрхийг нь энэ чиглэлээр өгөөгүй учраас Монгол улс нэг хуультай учраас нэг тодорхой кэйсд зориулаад хийж болохгүй байгаад байгаа байхгүй юу. Тэгэхээр би бол яах вэ дэмжиж байгаа. Гэхдээ энийг энд хийхгүй бол тэгэхдээ бас асуудал сануулах дээр…/минут дуусав./

**Т.Аюурсайхан:** Гочоогийн Ганболд, Сандагийн Бямбацогт гишүүн хууль санаачлагч төлөөлж хариулна.

**C.Бямбацогт:** Зөрчлийн тухай хуулийг 2015 онд баталсан байсан юм. Батлах болсон үндэслэл шаардлага, үзэл баримтлал бол бас зөв гэж боддог. Яасан бэ гэхээр тухайн үед бол 220 гаруй хуулиар нэг төрлийн зөрчил дээр маш олон төрийн байгууллага, төрийн албан тушаалтан, байцаагч нар зөрчлийн шийтгэлийг давхардуулж оногдуулдаг байсан. Өөрөөр хэлэх юм бол нэг зөрчил дээр мэргэжлийн хяналтынхан очоод л торгочихдог. Нэг иргэн, аж ахуйн нэгжийг нэг гаалийн байцаагч ирээд торгочихдог. Нэг татварын байцаагч ирээд л торгочихдог, нэг аудит ороод шалгалт хийгээд торгочихдог.

Ийм байдлаар үндсэндээ бол үүний цаад талд юу гэдэг юм, ард иргэд, аж ахуйн нэгж бол маш их дарамт шахалт учруулдаг. Хууль үзэхээр манай хуульд тийм үү, Гаалийн тухай хуульд ийм заалттай, Татварын тухай хууль ийм заалттай, Мэргэжлийн хяналтын хууль ийм заалттай, Төрийн хяналт шалгалтын хууль ийм заалттай. Захиргааны хариуцлагын хууль ийм заалттай, тийм болохоор би хуулиа хэрэгжүүлж байна гэдэг. Тэгэнгүүт ард талд нь нэг иргэн, нэг аж ахуйн нэгж тийм үү, хэдэн давхар шийтгэл аваад байдаг байсан. Үүнийг шийдэх гэж 2015 онд бол өөрчлөлт оруулсан.

Үүнийг бас хэтэрхий хатуу хариуцлагатай байсныг нь бид нар 2017 онд зассан юм. Торгоно, баривчилна, эрх хасна. Торгохтой торгуулийн нэгж нь 2000 төгрөгтэй тэнцэнэ гэсэн ийм барьсан. Үүнийг 2000 бол хэцүү байна, өндөр юм байна. Тэгээд бид нар Эрдэнэбатын Засгийн газрын үед 17 онд бид нар засаад, 2000 төгрөгийн торгуулийн нэгжийг 1000 төгрөг болгож хоёр дахин бууруулсан юм. Хоёр дахин бууруулсан юм. Ингээд бууруулаад байхад л бас л маш их хэмжээний зөрчлөөр торгуулах болдог. Гэтэл энэ дотор дахиад үзэхээр хамгийн их зөрчилтэй асуудал нь замын хөдөлгөөний дүрэм зөрчих 92.3.

Замын хөдөлгөөн, дүрэм дотор юу гэдэг юм, нөгөө гарцгүй газар гарах ч байдаг юм уу, гэрэл дохиогүй газар гэрэл дохио зөрчиж гарах, улаан гэрлээр гарах ч гэдэг юм уу дээрээс нь гудамжинд нус цэрээ хаях, тамхи татах гээд. Ингээд тамхи татах гээд аваад үзэхээр бол хамгийн сайн хэрэгжиж байгаа юм шиг боловч яах аргагүй юу гэдэг юм, бар талбай дотор газраа татахгүй байгаа боловч гудамжинд бол замхруулах хэвээрээ л байж байгаа. Тэр болгон торгоно гэх юм бол бүр торгож дийлэхгүй бид нар. Иймэрхүү юу гэдэг юм хор уршиг багатай зөрчлүүдээ эхний удаад нь сануулъя гэдэг агуулга оруулж ирж байгаа.

Яг онолын үүднээс гээд ярих юм бол бас онолын үүднээс гадна бас практик амьдралыг бас бид нар бодох ёстой. Юу гэдэг юм. Англи-Сагсоны онол, юу гэдэг юм, Ром-Германы онол гээд ингээд бас яривал бас л нэлээн ярих л байх. Тийм болохоор энэ дээр бид нар бас нэг жоохон бодоод яг амьдрал дээрээ бас нэг жоохон нийцүүлэх тал дээр анхаарах үүднээс гишүүд санаачлаад зөрчлийн сануулах шийтгэл байдаг байна гэж Сүхбаатар гишүүний хэлж байгаа бас юу гэдэг юм оноо эрх, тэр оноонууд, оноог нь хасах ийм нэмэлт төрлийн бас асуудал байж болох байх. Энийг хэлэлцэх эсэхийг нь шийдсэний дараа бол Засгийн газар Зөрчлийн тухай хуулийн шинэчилсэн найруулга өргөн барих юм байна лээ. Түүнтэй нь хамт хэлэлцээд явах явцад ажлын хэсэг байгуулаад гарч байгаа саналуудыг нэгтгээд яваад бас алдаатай асуудлууд байхыг үгүйсгэхгүй ээ. Алдаануудаа засъя, дутуу орхигдсон зүйл байхыг үгүйсгэхгүй ээ. Дутуу орхигдсон зүйлүүдээ нэмж оруулъя. Ийм байдлаар ингээд үндсэндээ бол нэлээн томхон ажлын хэсэг байгуулаад энэ асуудлыг шийдээд явчих бололцоотой гэж харж байгаа. Баярлалаа.

**Т.Аюурсайхан:** Зочин танилцуулъя, Улсын Их Хурлын гишүүн Цэдэвийн Сэргэлэнгийн урилгаар Хил хамгаалах ерөнхий газрын Сургалтын албаны дарга нар Улсын Их Хурлын үйл ажиллагаа, Төрийн ордонтой танилцаж байна.Та бүхэнд Улсын Их Хурлын нийт гишүүдийн нэрийн өмнөөс ажлын өндөр амжилт, сайн сайхныг хүсэн ерөөе.

Улсын Их Хурлын гишүүн Жамъянхорлоогийн Сүхбаатар гишүүнд микрофон өгий, асуултаа тодруулъя.

**Ж.Сүхбаатар:** Бямбацогт гишүүний тэр хэлж байгаа нийлүүлээд ингээд нэгтгээд сайжруулаад явах бололцоотой гэж байгааг бол би ч гэсэн бас хүлээж авч байна. Зөрчлийн хууль дээр бас ажиллана гэж бодож байгаа. Нийгэмд тулгамдсан асуудлыг гаргаж тавьсан уу гэвэл тавьсан. Гэхдээ энэ дээр бол хэдүүлээ онолын талаас нь, практикийн талаас нь ч бас ярья. Сануулах шийтгэл бол гол үндсэн төрөл нь юу юм бэ гэхээр сахилгын зөрчил дээр байдаг нь шинжлэх ухааны эрх нь эрх зүйн шинжлэх ухаанаар тогтчихсон зүйл. Энэ захиргааны зөрчил дээр бол гол санкц нь бол ерөөсөө торгууль, торгууль дагалдахгүй юм байж болдог болохгүй. Манайх бол баривчлах шийтгэлийг арай ноогдуулдаг. Бусад оронд бол баривчлах шийтгэлийг бол захиргааны зөрчил дээр нэг их хэрэглэдэггүй юм. Сануулга заавал мөнгөн торгуультайгаа дагалдах ёстой. 5000 төгрөг ч юм уу. Одоо энэ доод тал нь 10000-аар торгож байгаа юмыг та сануулах гээд байгаа байхгүй юу даа. Торгохгүй байя гээд байгаа юм. 5000 төгрөгөөр санууллаа, 5000 төгрөг ч гэсэн төлөх л хэрэгтэй шүү дээ.

Тэгээд энэ бол иргэд рүү эсрэг чиглэсэн биш байхгүй юу. Иргэдийг бусад тэр буруу үйлдлээс, тэр иргэдийн нийтийн эрх ашгийг хамгаалж байгаа л…/минут дуусав./

**Т.Аюурсайхан:** Хууль санаачлагчид хэлэлцүүлгийн явцад бас анхаарч ажиллаарай чухал саналууд хэллээ.Улсын Их Хурлын гишүүн Ёндонпэрэнлэй Баатарбилэг асуулт асууна.

**Ё.Баатарбилэг:** Тэгэхээр мэдээж амьдрал дээр байгаа асуудлуудыг бас нэлээн хуульдаа тусгаж оруулж ирсэн байх гэж би бодож байна л даа. Туршлагатай аймгийн даргаар ажиллаж байсан хүмүүс өргөн барьсан байна. Тэгэхдээ уг нь бол яг энэ яг энэ Зөрчлийн хуулийг амьдрал дээр хэрэгжүүлж байгаа, хуулийн хэрэгжилтэд хяналт тавьж байгаа энэ байгууллагын хүмүүс энд байсан бол бас хэлэлцүүлэг нэлээн үр дүнтэй болох байсан болов уу гэж би бодоод байна л даа.

Жишээлэхэд хэв журмын цагдаа нар тийм ээ, цагдаагийн албан хаагчид төлөөлөөд энд замын цагдаа төлөөлөөд хүмүүс байсан бол. Яг амьдрал дээр энэ хууль санаачлагчдын өргөн барьсан хуулийн энэ энэ заалтууд нь бол яг ингэж хэрэгжиж байгаа юм. Хэрэгжихэд ийм хүндрэл гарч байгаа юм, эсвэл одоогийн энэ шийтгэл нь ингээд болж байгаа юм гэдэг ийм юмнуудыг бид нар бас асууж тодруулаад явахгүй болохоор бид нар, хууль санаачлагчид, Улсын Их Хурлын гишүүд өөрсдөө хууль бичиж оруулж ирээд ингээд шууд батлаад явчхаад байна, тэр нь амьдралд бас хэрэгжихэд төвөгтэй байна гэдэг ийм шүүмжлэл бас олон жил явсан шүү дээ. Тэгэхээр энэ дээр ажлын хэсэг гээд асуух гэхээр юу байхгүй байсан, хууль санаачлагчид маань адилхан зэрэгцээд сууж байгаа Их Хурлын гишүүд байгаад байдаг.Их Хурлын гишүүд мэдээж яг энэ Зөрчлийн хуулийг хэрэгжүүлэх гээд тэр гудамж, зам талбайд зогсож байгаа цагдаа нар шиг ингээд ажиллахгүй байгаа учраас ийм л юм байгаад байна л даа.

Би зүгээр энэ дээр Засгийн газраас өгсөн саналуудыг л харж байна. Нэг үйлдэл эс үйлдэхүйн төлөө хэд хэдэн шийтгэл оногдуулахаар бол учруулсан нийгмийн хор хохирлоор нь аль нэгийг нь сонгон сонгоно гэдэг нь өөрөө энэ нөгөө зөрчлийн одоо хэрэглэж байгаа шийтгэл тус бүрд, зөрчил тус бүрд шийтгэл оногдуулна гэдэгтэй зөрчиж зөрчилдөж байна л гэж. Тэгэхээр жишээлэхэд нэг малын хулгайч нөхөр мал мал хулгайлаад нэг портер дээр ачиж согтуу давхиж байгаад зам тээврийн осол гэмтэл гаргалаа гэхэд бол аль нэгээр нь л яах нь л дээ. Согтуугаар тээврийн хэрэгсэл жолоодсон гэдгээр ч юм уу. Тэгээд малынх нь хор хохирлыг нь барагдуулчихсан гээд ингээд өнгөрөх нь байна шүү дээ. Тэгэхэд бол малын хулгай хийсэн нь бол хохирлыг нь барагдуулчихсан тэгээд би зам тээврийн юугаараа л шийтгэл оногдуулах нээ.

Тэгэхээр энэ энэ мэтчилэн яг амьдрал дээр ийм асуудлууд гараад байвал энэ Зөрчлийн хуулийн анхнаасаа яаж байсан, энэ үзэл баримтлал юмнууд нь хэтэрхий сулруулах тал руугаа бас ингээд яваад байгаа нь зөв үү, буруу юу. Түрүүн бас хууль санаачлагч бас хэлж байна лээ. Тэр хүмүүсийн ахуй амьдралыг нь бас бодох хэрэгтэй гэж. Тэр согтуугаар тээврийн хэрэгсэл жолоодож явахдаа согтуугаар болохгүй гэдгийг л өөрөө мэдэж л байх ёстой л юм бол. Тэр чинь бусдын амь насанд эрсдэл учруулж тэгж давхиж байх ёсгүй байхгүй юу. Тэгэхээр тэр хүнийг талаас бодоод байдаг. Тэгж байтал нийгмийн талаасаа бусдын эрх ашиг гэдэг талаасаа бас харахгүй бол болмооргүй л байна л даа. Тэгээд түрүүн бас Баярсайхан гишүүн хэллээ. Тэр зам тээврийн осолтой холбоотой маш ноцтой тоо баримтууд байгаад байдаг. Энэ дээр гурав, дөрвөн зүйл заалтаар яг тэр согтуугаар тээврийн хэрэгсэл жолоодож байгаа жолооч нарт хариуцуулж байгаа санкцыг гурван ч зүйл заалт дээр бууруулж ингэж оруулж ирж байна гэх мэтчилэн ийм юмнууд байгаад байна.

Энэ малын хулгайтай холбоотой зөрчил дээр ямархуу юмнууд байна. Малын хулгайтай холбоотой юм уу. Яг хөдөө орон нутагт маш их гардаг шүү дээ. Энэ дээр тодорхой санкцыг нь бууруулж байгаа энэ тэр юм байна уу, үгүй юу. Энийг хууль санаачлагчаас асууя. Саяын миний энэ хэлээд байгаа юмнууд бол бас хууль хэрэгжээд бас нэлээн зүг чигээ олоод явж байгаа юман дээр зарим юмнуудыг нь хэтэрхий бууруулаад, тэгээд одоо хэрэгжиж байгаа хуультайгаа нэлээн зөрчилдүүлээд явчихсан байна. Засгийн газраас удахгүй энэ Зөрчлийн хуульд нэмэлт, өөрчлөлт оруулах гэж байгаа гээд ингээд тэмдэглэлдээ заачихсан байна шүү дээ. Тэр дээр уг нь та бүхний энэ саналуудыг тусгаад авчих боломжтой гэсэн ийм санал өгсөн байна л даа. Тэгээд асуултдаа хариулт авъя.

**Т.Аюурсайхан:** Улсын Их Хурлын гишүүн Гочоогийн Ганболд хариулъя.

**Г.Ганболд:** Ер нь бол бид нар хууль санаачлахдаа бол энэ хамгийн гол бид нарын өргөн барьсан зүйл бол энэ сануулах арга хэмжээ. Энэ дээр бол нийт энэ гарч байгаа зөрчлийн 92 хувь нь бол энэ төрлийн зөрчил. Эндээс улбаатай орон нутгийн иргэдээс асар их торгууль тавьдаг. Та бүхэн мэдэж байгаа хөдөө орон нутгийн энэ хот хоорондын зам дээр хурдны хязгаар тавьчхаад л жаран километрийн хурдны хязгаар тавьчхаад л тэнд нь отож байгаа юм шиг. Ингээд л цагдаа нар нь хурд хэмжээд зогсож байгаа шүү дээ.

Гэтэл бид нар энэ хуулийг хэлэлцэх явцдаа тэрийг хүртэл эргэж хармаар байгаа байхгүй юу. Түрүүн Сүхбаатар гишүүний хэлж байгаа зөв л дөө. Ер нь бол зөрчлийн юман дээр тэр тамхины иш хаях ч гэдэг юм уу нэг заалтаар маш олон зүйлүүдийг ингээд нэгтгээд оруулчихсан учраас зарим нь бол бид нар бол сануулчихмаар, зарим дээр нь зайлшгүй торгочихоор юмнууд байгаа юм. Тэгэхээр энэ хуулийг хэлэлцээд явахдаа энэ заалтууд дээр хүртэл ямар ямар зүйлүүдийг нэг дор бичих вэ гэдгээ хүртэл ярих ёстой юм байна лээ. Тамхины асуудал эхлээд бид нар хууль хэрэгжүүлэхийн өмнө энэ тамхины цэгийн асуудлуудаа шийдэж байж энэ зөрчлийн хуулийн асуудлуудаа явуулмаар юм байна лээ л дээ. Одоо иргэдээс ярьж байгаа юм бол тамхины цэг нэг ч шийдээгүй байж байж ийм асуудал яваад байна гэдэг зүйл яриад байгаа юм.

Тэгэхээр яах вэ саяын Баатарбилэг гишүүний асууж байгаа асуулт бол ганцхан зүйл рүү л яриад байна л даа. Бид нар бол согтуугаар тээврийн хэрэгсэл жолоодож байгаа хүмүүсийг өөгшүүлэх гэж байгаа зүйл ерөөсөө байхгүй ээ. Малын хулгайтай холбоотой асуудал нь бол эрүүгийн гэмт хэрэг болоод тусдаа асуудал болоод явна. Тээврийн хэрэгслийн зөрчилтэй холбоотой зүйлүүд дээр бол бид нар согтуугаар тээврийн хэрэгсэл жолоодсон бол эрхийг нь хасъя гэдэг дээр бол ямар нэгэн сонголтгүй. Сонголтгүйгээр шууд эрхийг нь хасаад явъя. Харин нэгэнтээ бүтэн жилээр өөрийнхөө жолоодох эрхээ хасуулаад эдийн засаг, санхүүгийн хувьд ингээд дарамттай байгаа юм дээр давхар 400 мянган төгрөгөөр торгодог бол давхардуулдгаа больё л гэж байгаа юм. Тэрнээс бол бид нар согтуу жолоочийг өөгшүүлээд, тэд нарыг сануулъя барья гэж байгаа зүйл ерөөсөө байхгүй шүү дээ.

Энийг бас манай гишүүд маань ойлгож бид нарын өргөн барьсан энэ хуулийн төслүүд бол ихэнх нь сануулгатай холбоотой саяынх бол зөвхөн нэг зөрчил дээр давхардуулж байгаа асуудлыг л давхардуулалгүй болъё гэдэг нэг заалт байгаа. Энийг тойрч яриад байх юм бол мэдээжийн хэрэг бас нийгэм бол хоёр талцаад л ярина л даа. Гэхдээ манай хотоос сонгогдсон гишүүд, хөдөө орон нутгийн сонгогдсон гишүүдийн хувьд Зөрчлийн хуультай холбоотой бол санал зөрүүтэй асуудал бол зөндөө байгаа. Тэгээд энийг бас харгалзаж үзэх байх гэж ингэж бодож байна.

**Т.Аюурсайхан:** Баатарбилэг гишүүнд микрофон нэмж өгье. Яах вэ хэлэлцэх эсэх нь юм чинь. Мэдээж хэлэлцэх эсэх нь дэмжигдчихвэл Их Хурал дээр ажлын хэсэг энэ тэр Байнгын хороон дээрээ гараад явах байх. Түрүүн Сүхбаатар гишүүн хэлээд байх нь лээ. Сануулах арга хэмжээ бол заавал ч үгүй тэр давхар бас тодорхой хэмжээний мөнгөн торгуультай хамт явдаг тийм юм учиртай л гээд байна л даа. Сануулах гээд тэр чинь Зөрчлийн хууль хэрэгжүүлж байгаа гээд сануулах арга хэмжээ гээд аваад явахаар, зүгээр торгуульгүйгээр ийм олон юмнуудыг сануулах болгоод, явахаар нийгэмд бас цагдаа тэгдэг юм даа, сануулдаг юм даа, яах вэ торгох биш дээ гээд ямар нэгэн байдлаар тэр хариуцлагаас мултрах, хариуцлагыг хөнгөвчилж байгаа л ийм л юм болчих вий. Тэгээд тийм задгай болоод та зүгээр сануулах л ёстой шүү дээ гээд нөгөө хэв журам сахиулж байгаа нөхдүүдэд хүндрэлтэй болоод ингээд явах вий. Хуулийг бас гууль болгочих вий л гэдэг ийм болгоомжлол байна. Ажлын хэсэг дээрээ нэлээн сайн яриарай. Хууль сахиулагч нар

**Т.Аюурсайхан:** Үг хэллээ, санал хэллээ. Улсын Их Хурлын гишүүн Бадмаанямбуугийн Бат-Эрдэнэ асуулт асууна.

**Б.Бат-Эрдэнэ:** Баярлалаа. Гишүүдийн санаачилж орж ирсэн энэ хуулийн төслийг бол үзэл баримтлалын хүрээнд дэмжиж байгаа. Ер нь энэ Зөрчлийн тухай хууль бол харьцангуй шинэ, анх энэ хуулийг боловсруулахдаа тухайн үед хүчин төгөлдөр үйлчилж, зөрчлийг зохицуулж байсан хуулиуд дахь торгуулийн хэмжээг нэгжээр илэрхийлээд нэлээн огцом нэмэгдүүлсэн, өсгөсөн. Зарим оновчгүй зохицуулалтыг хийсэн байж болохоор. Ийм хэлэлцүүлгийн үед бол тухайн үедээ яригдаж байсан л даа.

Олон тусдаа хуулиар зохицуулж байсан харилцааг нэгтгэж нэг хуулиар зохицуулах ийм шийдвэр гаргаж байсан. Энэ хуулийг гаргаснаар ямар үр дагавар бий болох вэ гэдгийг төдийлөн сайн тооцож үзээгүй байж мэдэх ийм зүйл дээ. Яагаад ингэж хэлж байгаа вэ гэхээр энэ чинь бодит амьдрал дээр ийм зүйлүүд тохиолдсон, тухайлах юм бол энэ хуулийг чинь бүр 2015 онд баталсан хууль шүү дээ. Тэгээд энэ 15 онд батлагдаад хэрэгжилтийг нь 16 оноос хэрэгжүүлэхээр зохицуулсан боловчиг, 16 оны 8 сард шиг санаад байна шинэ Засгийн газар энд дахиад бэлтгэлийг нь хангуулах хэрэгтэй байна гэж үзээд 17 оны долоон сарын 1-ээс энэ хуулийг хэрэгжүүлэхээр ийм шийдвэр Их Хурал гаргаж байсан санагдаж байна.

Тэгээд энэ дөрвөн жилийн хугацаанд энэ хуулийн хэрэгжилт ямархуу хэмжээнд явав гээд ингээд үзэх юм бол энэ танилцуулга, судалгаан дээрээс үзэхэд ерөөсөө л нийтдээ бол 5391 мянга 242 зөрчил шийтгэл оногдуулсан.Үүний энэ зөрчлүүдийн 90 хувийг нь бол цагдаагийн байгууллага хариуцсан. Үүний 92.4 хувь нь бол ерөөсөө л замын хөдөлгөөнтэй холбоотой. Ийм зөрчилд бол хариуцлага тооцсон байгаа юм.

Цаашлах юм бол оногдуулсан торгуулийн шийтгэлийн 45 хувийг нь төлж барагдуулсан. 55 хувийг нь бол барагдуулаагүй шүү дээ. Саяхан Улсын Их Хурал шийдвэр гаргаад энэ зөрчлөө төлөөгүй улсуудыг хөнгөлөх ийм шийдвэр хүртэл гаргалаа шүү дээ. Гэтэл энэ сөрж зөрчлийнхөө төлбөр тооцоог хийчихсэн хүмсүүд бол хохироод үлдэх ийм байдал үүсэж байгаа юм. Тэгэхээр би хууль санаачлагчдаас юу гэж асуух гээд байна гэхээр энэ бүхнийг та бүхэн маань тодорхой судалж үзээд энийг давхар зохицуулалт хийх ийм бололцоо харж үзэв үү. Ийм зохицуулалт хийх боломж бий юу? Хуулийн хорооны дарга, түрүүн хэлсэн Засгийн газар энэ Зөрчлийн хуулийг шинэчилсэн найруулгын төслөөр оруулж ирэх юм байна гэхээр энэ дээр бол нэлээн ул суурьтай, амьдралд бодитойгоор хэрэгжих ийм зохицуулалтыг хийх байх гэж би хувьдаа найдаад байгаа юм л даа.

Тухайлах юм бол би энэ дээр нэг жишээ хэлэхэд энэ торгуулиа цаг тухайд нь төлчихсөн хүн байх юм бол тэр торгуулийг нь тодорхой хувийг нь буцааж өгдөг байх юм уу, эсвэл цаг хугацаандаа зөрчлийн торгуулиа төлөөгүй байх юм бол харин үндсэн торгуулийн хэмжээн дээр нэмэгдүүлж торгуулан оногдуулдаг байх юм уу. Ийм уян хатан зохицуулалтуудыг хийх бололцоо байх уу, үгүй юу гэж би ингэж асуух гээд байгаа юм. Би зүгээр нэг жишээ санал хэлээд, тэгээд энэ дээр бодож, тооцож үзэж байгаа ийм зүйлүүд байх уу, үгүй юу.Баярлалаа.

**Т.Аюурсайхан:** Сандагийн Бямбацогт гишүүн харуулъя.

**C.Бямбацогт:** Бат-Эрдэнэ гишүүнтэй санал нэг байна. Бидний бол баталж байгаа хууль бас амьдрал дээр хэрэгждэг байх ёстой. Хэрэгжих, хэрэгжихдээ бас зөв хэрэгжиж ард иргэдэд бас нэг талаасаа өгөөжөө өгдөг. Нөгөө талаас бас хариуцлага алдсан нөхдүүд бас хариуцлага тооцож, бас ухамсарлуулдаг байх ёстой.

Хууль санаачилсан гишүүд бас, бидний баталсан хуулиуд дээр амьдрал дээр бас тохиолдож байгаа алдаа бэрхшээл, зөрчил, дутагдалтай талыг засах, ингэхдээ бас өшөө бас сайжруулах тал дээр бас анхаарсан байгаа. Яг саяын хэлж байгаа таныг тийм үү Зөрчлийн хууль батлаад, торгоод байсан. Маш их хэмжээний хөрөнгөөр, мөнгөөр хүмүүсийг торгодог гэтэл 45 хувь нь л торгууль шийтгэлээ төлж чаддаг. Үлдсэн 55 хувь төлж чадахгүй байна гэж. Үүнтэй холбоотойгоор бид нар хоёр мянга хорин нэгэн онд Ардын хувьсгалын 100 жилийн ойтой холбогдуулаад бас өршөөлийн хууль баталсан шүү дээ. Тэрүүгээр бид нар зөрчлөө, торгуулиа төлж чадахгүй байгаа иргэдэд нэг удаа бас өршөөл үзүүлье. 2021 оны арван сарын 1-ээс өмнө торгуулсан торгуулиа төлчих юм бол 50 хувь нь төлчих юм бол үлдсэн 50 хувь чөлөөлье гэж. Гэсэн мөртөө л энэ бас амжилттай, хангалттай хэрэгжээгүй.

Тийм болохоор Зөрчлийн хууль дээр хууль санаачилсан гишүүд оруулж байгаа санал бол торгуулиа хугацаанд нь шийдэх тийм гарцаа байхгүй, тодорхой үйлдэл, хууль зөрчөөд торгуулах ёстой болсон бол тэр торгууль шийтгэлээ хугацаанд төлөх юм бол тодорхой хөнгөлдөг. Төлөхгүй хугацаа хэтрэх юм бол өшөө торгууль нь нэмэгддэг. Ийм зарчмыг бас хуулийн төслөөс оруулж өгч байгаа. Ийм зарчмаар явж нэг талаасаа хариуцлагатай байгаа иргэдээ урамшуулж хөнгөлдөг, хариуцлагагүй иргэдээ өшөө хариуцлагыг нь чангаруулдаг ийм хуулийг амьдрал дээр бодитой хэрэгжих ийм зохицуулалтыг оруулж өгч байгаа. Өөрөөр хэлэх юм бол нөгөө сануулах гээд тээ, үнэхээр гарцаа байхгүй хөнгөн шийтгэл дээр сануулъя, торгохоо урьтал болгохоо больё гэсэн мөртөө цаад талд нь бол илүү хариуцлагажуулах заалт бас оруулж өгч байгаа гэдгийг бас хэлье.

Улсын Их Хурлын гишүүн Чимэдийн Хүрэлбаатар бол алга байна уу? Алга байна. Хууль санаачлагчаас хууль санаачлагч өөрөө асуух уу? Ойлголоо. Улсын Их Хурлын гишүүн Даваажанцангийн Сарангэрэл асуулт асууя. Өмнөх хоёр нэрийг нь хасчих.

**Д.Сарангэрэл:** Баярлалаа. Манай хөдөө орон нутаг, дүүргийн Засаг дарга нараар ажиллаж байсан амьдралын бас баялаг туршлагатай хүн ардынхаа дунд бас ажиллаж, зовлон жаргалыг нь мэддэг манай энэ залуучууд, энэ Ганболд гишүүн, Батжаргал гишүүн, Идэрбат, гишүүн, Наранбаатар гишүүн, Батлут гишүүн, Сандаг-Очир, Энхтүвшин гишүүд маань бол энэ олон жил шүүмжилж таван жилийн турш шүүмжлэлд өртөж байгаа энэ хуулиас бас ард иргэдийн, Монголын амьдралд нийцсэн ийм заалтуудыг бол оруулж ирсэн байна. Үндсэндээ бол бас зөв байна гэж бодож байна. Тэгэхдээ энэ хуулийн төсөл нэлээн тал талаас нь харж хандах ийм шаардлагатай гэж ингэж бодож байна л даа. Тухайлбал энэ нийт энэ зөрчлийн 90 гаруй хувь нь замын хөдөлгөөний аюулгүй байдалтай холбоотой, тийм санаатай, санаагүй янз бүрийн байдал байна л даа. Энэ бол хүний эрүүл мэнд, амь нас гээд бас ард нь томоохон асуудал байдаг.

Тэгэхдээ бол саяын Бат-Эрдэнэ гишүүний маань хэлээд байгаа торгуулиа бид нар авч чадахгүй байгаа нь л асуудал болоод байгаа юм л даа. Тэгсэн мөртөө ингээд баахан торгууль тавьчихдаг. Тэгэхээр энэ дээр тэр оноо хасах, мөнгөн торгууль хоёр давхардаад яваад байгаа юм билээ. Хамгийн гол нь энэ шийтгэлүүд ээ, бид нар энэ нэгдсэн санд бүртгэж байгаа юм уу? Тэр хүн өөрөө хэр илүү мэдэж, мэдэрч байгаа вэ? Энэ их чухал. Яагаад гэвэл тэр хүн тэрийг ойлгож мэдрэх, би дахиад ингэж болохгүй гэдэг тэр ойлголтыг л энэ хүнд суулгах хамгийн чухал шүү дээ, тийм ээ. Тэгэхээр энэ тал руугаа энэ өөрчлөлт яаж явж байгаа юм бэ гэдэг нэгдүгээр асуулт.

Хоёрдугаар асуултын тухайд энэ сануулга гэдэг маань ер нь та нар маань шийтгэл гэж ойлгож байгаа юу. Хүн хүнээс хэр зэрэг их сургамж авах вэ. Тэгээд энэ сануулах шийтгэлээ бүртгэх үү, дараагийн зөрчилд нь энд хэр тооцогдох вэ? Дараагийн санкц хатуурахад энэ сануулах шийтгэл яаж нөлөөлөхөөр тооцож байгаа гэдэг хоёр дахь асуулт байна.

Гурав дахь асуудлын тухайд бол би нэлээн эргэлзэж байгаа. Гэр бүлийн хүчирхийллийг бол аль ч улсад гэмт хэрэгт тооцдог. Энийг их олон жилийн тэмцлийн үр дүнд бид нар энэ гэр бүлийн хүчирхийллийг гэмт хэрэг болгож хуульд суулгаж өгсөн. Тэгээд энэ Зөрчлийн хуульд энэ гэр бүлийн хүчирхийллийг заримыг нь бас зөрчил болгоод ингээд оруулчихсан. Тэгээд энэ гэр бүлийн хүчирхийллийг хэдүүлээ зөрчил гээд ингээд яваад байх уу? Энэ бол үнэхээр гэр бүлийн хүчирхийллийг өөгшүүлэх би заалт гэж ингэж бодоод байгаа юм. Энэ дээр та нар маань яаж хандаж байгаа вэ? Би та бүхэндээ талархаж байгаа нэг зүйл бол энэ 0-3 насны хүүхэдтэй хөхүүл эмэгтэйчүүд, 14 хүртэлх насны хүүхэдтэй эцэг эх, хөгжлийн бэрхшээлтэй иргэн, жирэмсэн эмэгтэйг баривчлахгүй байх ийм санаачилгыг оруулж ирж байна энэ бол үнэхээр хүмүүнлэг хандлага. Энийг бол ингээд дэмжиж байгаа. Энийг би энэ хуульд орж байгаа дэвшилтэт заалт гэж ингэж үзэж байгаа. Энэ дээр би та бүхэндээ талархал илэрхийлж байна.

Тэгэхээр зэрэг хамгийн сүүлд нь хэлэх гэж байгаа зүйл. Энэ дээр бол дандаа ийм сануулах нь хэрвээ шийтгэл байх юм бол дандаа шийтгэлийн тухай л ярьж байна. Энэ ямар ч хүн би зөрчил үйлдээд, гэмт хэрэг үйлдээд ингээд торгуулъя, Ингээд юу гэдэг юм, шийтгэл хүлээе гэдэг тийм бодолтой ямар ч хүн байхгүй. Тэгэхээр Монгол хүнд энэ иргэний энэ хэм хэмжээний тухай ойлголт, энэ чиглэлийг юу нь бол болохгүй, юу нь болох вэ гэдгийг нь суулгаж өгөх тухай асуудал их байгаад байгаа юм.

Би ихэнх энэ хийгдэж байгаа зөрчлүүд санаандгүй байдлаас шийдэг гэж боддог. Өөрийн нэг өөрт тогтчихсон уламжлалт зан, ялангуяа нөгөө эр хүний давамгайлах байдал, өрхийн тэргүүн гэж өөрийгөө үздэг. Ер нь бас тэгээд нэг эхнэртэй болон хүүхдэдээ гар хүрч болно гэдэг ийм уламжлалт ойлголт нь дэндүү их давамгайлаад ингээд яваад байгаа. Тэгэхээр энийг засаж залруулах ер нь Монгол хүн, эр хүн, ер нь Монгол хүн ямар байх ёстой вэ гэдэг энэ хэм хэмжээний тухай ойлголт давхар явах ёстой юу гэж та нар бодож байгаа юу? Энэ дээр ер нь цаашдаа дэвшил гаргах ийм боломж бий юу гээд үндсэндээ би та…/минут дуусав./

**Т.Аюурсайхан:** Хууль санаачлагч, Улсын Их Хурлын гишүүн Цагаанхүүгийн Идэрбат хариулна.

**Ц.Идэрбат:** Гишүүдтэй бас санал нэг байна. Ялангуяа энэ Баярсайхан гишүүний ярьж байгаа тэр согтуу жолоочтой. Энэ хуулийн өөрчлөлтийг өргөн барьсан гол шалтгаан бол нөгөө шийтгэлийг давхардуулахгүй байх гэсэн үндсэн зарчим л байгаа юм. Энэ дээр ялангуяа зөрчлийн хуулийн хэрэгжилт авто тээврийн зөрчил дээр 90 гаруй хувь нь явж байна гээд. Тэрнээс хамгийн давхардсан заалттай нь бол энэ согтуу жолоочийн асуудал. Согтуу жолооч гэдэг бол галзуу хүнд хутга бариулсантай адилхан гэдэгтэй санал нэг. Яах вэ зүгээр хуулийн төсөл дээр өргөн баригдсан торгууль гэдгийг нь л аваад нэг шийтгэл байя гэсэн агуулгаар л орж ирж байгаа юм. Харин согтуу жолоочид одоо байгаа 1 жилийг 2 жил болгох юм уу, 3 жил болгох юм уу, эсвэл эрхийг нь хасахгүй дан эдийн засгийн аргаар торгох юм уу гэдэг нь бол хэлэлцүүлгийн явцад тодорхой болно, тийм. Тэгэхээр бол энийг зүгээр ингээд хатуу, зөөлрүүлээд оруулаад ирж байгаа юм байхгүй. Дэмжиж байгаа юм бол огт байхгүй гэж байгаа.

Гэтэл согтуу жолоочоос гадна олон асуудлууд тэр авто тээврийн хэрэгсэл дээр яригдаад байна шүү дээ. Гол зөрчлийн хуулийн хэрэгжээд байгаа санкц нь тэр байгаад байгаа юм. Тэр дээр нөгөө бүс зүүгээгүй гэдэг юм уу, гэрэл нь эвдэрхий гэдэг юм уу. Ингээд олон зүйлүүд байна. Энэ болгон бүгд торгуультай байгаад байхаар бас болохгүй байна. Тийм учраас сануулъя гээд. Би сая Хэнтий явах замдаа Багануурын цагдаатай яг зам дээр зогсож байгаа цагдаатай уулзсан. Тэд нарын төхөөрөмж дээр сануулах гэдэг энэ функцийг оруулаад өгчихөд иргэн Идэрбат та зөрчсөн үү, зөрчөөгүй гэдэг гараад ирнэ.

Нэг удаа таныг сануулчихъя хоёр дахиа бол торгочихъё. Бүртгэгдээд явна гэсэн үг. Энэ бол ямар нэгэн хөрөнгө мөнгөтэй огт холбоогүй ийм асуудал. Тэгэхээр амьдрал баян юм болохоор бид нар дээр, суман дээр яригдаад байгаа байхгүй юу. Сумын төв рүүгээ орж чадахаа болилоо гээд тэнд торгуулаад байна. Янз янзын л зовлон байна. Тэгэхээр яах вэ сая бол гишүүд хэлж байна. Бас би бол бас Сүхбаатар гишүүний эд нарын үгийг бол бас үнэлж байна. Онолын хувьд наадах чинь ийм байдаг шүү дээ гээд биднийг бол практик дээрээс үндэслэж барьсан байна гээд. Тэгэхээр энэ онол, практик хоёрын бид нар алтан дунджийг олоод энэ зөрчлийн хуулийг амьдралд хэрэгждэг болгох л ийм л зорилготой байгаад байгаа шүү дээ. Эхлээд сануулъя, нэг тэр сануулга авчихсан хүн бол нэг боломжоо ашиглачихсан л гэсэн үг шүү дээ.

Согтуу жолооч дээр бол сануулах гэдэг юм огт байхгүй. Мэдээж одоо байгааг нь харин чангатгах уу яах уу гээд байгаа юм. Таны хэлсэн гэр бүлийн хүчирхийллийн асуудал бол яг энэ хуулийн төсөл дээр бол тусгагдаагүй байгаа, хөндөгдөөгүй. Ер нь бол таныхтай би санал нэг байна. Гэр бүлийн хүчирхийлэл гэдэг энэ зүйл. Би зүгээр шулуухан хэлчихэд. Аймгийн даргаар ч ажиллаж байхад сумын даргаар ч ажиллаж байхад бүгд архитай л холбоотой. Архийг тодорхой хугацаанд хаахад энэ гэр бүлийн хүчирхийлэл байхгүй болдог, бүр хаачихаар бас далд хэлбэрт ордог тийм. Тэгэхээр энийг бид нар бас нэг их уян хатан. Би бол Ерөнхийлөгчийн энэ саяын гаргасан…/минут дуусав./

**Т.Аюурсайхан:** Улсын Их Хурлын гишүүн Жамбалын Ганбаатар асуулт асууна.

**Ж.Ганбаатар:** Энэ хууль 2017 онд хэлэлцэгдсэн байх. 15 гэж үү? Намайг орсны дараа л гишүүн болсны дараа шүү дээ. Дараа нь шинэчлэн найруулсан. Тийм, энэ асуудал дээр бол тэр дээр бол сануулах заалтууд бас харьцангуй байсан байх шүү. Тэгээд энэ хууль хэлэлцэгдэж байх явцад бол зааланд бол сануулъя гэдэг хүний тоо бол нэг, хоёрхон байсан хүн нь бий. Олон асуудлууд дээрээс сануулаад өгөөч ээ, заримыг нь больё гэхэд надад наад нэг 10, 20 хувьд нь сануулдаг байх ёстой гэдэг зарчмыг гурван хэлэлцүүлэг дээр нь гурвуулан дээр нь хатуу барьсан.

Тэгээд орхичхоогүй л дээ. Би бас хууль санаачлаад өргөн барьсан. Тэгээд Төрийн хяналт шалгалтын хуульд өөрчлөлт оруулъя гээд Хууль зүйн яамтай хамтраад. Тэгээд Нямбаатар сайд хууль өргөн барих гэж байгаа Засгийн газар гээд хуулиа татчихаач ээ гэхлээр нь хуулиа татчихсан юм л даа. Тэгээд шинэ сонгогдсон гишүүд маань энийг санаачлаад оруулж ирж байгаад маш их таатай байна. Зөв байна. Ер нь бол энэ хууль бол ерөөсөө хүн мэдэхгүй байхад л торгочихдог нь л асуудал байгаа байхгүй юу. Шууд торго, торго гэдэг зарчмаар л явчихсан. Тэгэхдээ мэдээж бүгдийг нь зүгээр сануулаад өнгөрнө гэдэг буруу гэдэг дээр санал нэг байгаа. Би угаасаа ч тэр тухайн үед нь тийм байр суурьтай байсан. Сануулахгүйгээр арга хэмжээ авах ёстой гэдэг заалт бол зөндөө байгаа.

Зарим зүйлүүд дээр бол сануулахгүй бол болохгүй гэдгийг тухайн үед бол ажлын хэсэгт би өөрөө орж ажилласан. Байнгын хороон дээр ч, Хууль зүйн байнгын хороонд ч байсан,тэгээд чуулган дээр ч гэсэн маш олон удаа ярьсан л даа. Энийг дахин дахин яриад яах вэ. Би хоёр зүйл байна. Хоёр асуулт байна. Хууль санаачлагчаас.

Энэ торгуулиа хугацаанд нь төлөөгүй бол торгуулийн хэмжээг 50 хувиар нэмэгдүүлж болно гэдэг заалт дээр нэг асуулт байна. Хэн хариулах уу гэж, энийг байна шүү дээ. Энийг ингээд өөрчилж болохгүй юу? Хугацаандаа төлөөгүй бол торгуулийг чинь бүтэн авна. Нэмэгдүүлнэ гэдэг заалт ч арай өөр байна. Хугацаандаа төлчих юм бол таны торгууль, эс үгүй бол нэг хугацаа зааж өгөөд, тэдэн хоногийн дотор төлчих юм бол наад торгууль чинь тэдэн хувиар багасна, тэдэн хоногийн дотор төлчих юм бол та торгууль чинь тэдэн хувиар багасна. Тэгээд эцсийн хугацаа нь энэ шүү гээд нэмэгдүүлнэ энэ тэр гээд байгаа нь бас ямар оновчтой байх вэ гэдгийг хараач гэж.

Хоёрдугаар асуулт нь энэ өмнөх хуульд хүчин төгөлдөр байсан хөрөнгө хураах арга хэмжээг зүгээр нэмэгдүүлэх шийтгэл болгоод өөрчилчихсөн юм байна л даа. Уул нь бол зарим зүйл заалт дээр хөрөнгө хураах нь байвал зүгээр байх гэж ойлгож байгаа. Хэн хариулж байгаа юм бол? Бямбацогт дарга уу? Идэрээ гишүүн хариулаад байна уу? Тэгэхлээр энэ хөрөнгө хураах асуудлыг чинь, бас уул нь бол энэ хуулийн чинь бас гол хүч, гол цэг нь гэж харж байгаа шүү дээ. Хэт бас энэ хуулиа нэг тийм хүчгүй болгочхож бас болохгүй байх. Тэгэхлээр зарим зүйл, заалт дээр нь хөрөнгө хураана гэдэг нь бас цочроо шүү дээ. Энэ чинь тэгээд энийг нь яагаад зүгээр нэмэлт арга хэмжээ болгоод өөрчилчихсөн юм болов уу гэдэг нь энэ хоёр асуултад хариулт авчхаад тодруулъя, баярлалаа.

**Т.Аюурсайхан:** Улсын Их Хурлын гишүүн Гочоогийн Ганболд харилъя.

**Г.Ганболд:** Түрүүн Сарангэрэл гишүүний асуулт дээр нэмэлт зүгээр товчхон хэлчихье зүгээр. Та түрүүн сануулах бол нөгөө шийтгэл үү гээд. Гадаадын улс орнуудад бол сануулах гэдэг бол шал өөрөөр хэрэглэдэг юм байна лээ л дээ. Бүтэн жилийн дараа хуулиа хэрэгжих байдлаар баталчхаад л, тэгээд л жолооч нараа зогсоогоод сануулаад л байдаг. Хэрэв ирэх оноос та энэ зөрчлийг гаргах юм бол хэд хэд торгоно шүү гээд л ингээд л байнга сануулсаар байгаад л хуулиа хэрэгжүүлж эхэлдэг юм байна лээ. Тэр бол их үр дүнтэй байдаг юм байна лээ л дээ. Зүгээр яах вэ манай хувьд бол сая бүртгэлжүүлнэ гээд Идэрбат гишүүн хэлчихлээ. Бүртгэлийн хувьд бол зөвхөн Тээврийн цагдаагийн албанд бүрэн боломж байгаа. Хууль зүйн яамнаас бол зөвхөн Тээврийн цагдаагийн алба гэхгүй бусад энэ зөрчилд шийтгэл ногдуулж болох бүх субъектүүдэд энэ программ нь бэлтгэгдээд ойрын хугацаанд бүх хүмүүс дээр гарт нь оччих юм байна лээ.

Тэгэхээр бол энэ нэг удаа сануулах асуудал бол зөрчил гаргасан иргэн бүр дээр ингээд бүртгэгдээд явах ийм бүрэн боломж нээгдэх юм шүү. Тэгэхээр бол энэ дээр та бол санаа амар байж болно. Ганбаатар гишүүн саяын тэр, бид нар чинь бол энэ хууль хэрэг хэрэгжих хугацаанд бол маш их хэмжээний торгууль тавьчихсан гээд л нийгэм дээр иргэд байнга шүүмжлээд л байгаа. Яг бодит амьдрал дээр бол бараг 55 орчим хувь нь төлөгдөөгүй л байгаа байхгүй юу. Тэгээд тавигдчихаад байгаа л байдаг, төлөхгүй яваад л байна, тэгээд явж явж явж байгаад автомашинаа зарах гээд юм уу, бүртгэл дээр очихоор нь нөгөө торгууль нь гарч ирэхээр нь л төлдөг.

Тийм байдлаар л ингээд явагдаад байгаа байхгүй юу. Ерөөсөө төлөгдөхгүй энэ бол цаашдаа ч гэсэн ингээд л төлөөгүй яваад л, аягүй бол дараагийн өршөөлийн хуулийг ч юм уу хүлээгээд л, тэгээд л тухайн иргэнд нь заавал тэр өр төлбөргүй гэдэг бичиг хэрэгтэй болсон үед л төлдөг ийм механизм яваад байгаа байхгүй юу. Тэгэхээр зэрэг бид нар бол энийг хугацаанд нь төлсөн байх юм бол бас хөнгөлдөг торгуулийн хэмжээг нь хөнгөлдөг, тэгээд цаашдаа бол энэ төлөхгүй яваад байх юм бол бас энэ торгуулийн хэмжээг нь нэмэгдүүлж байж нэгэнт зөрчил гаргаад эхлээд бид нар чинь сануулчих гээд байна шүү дээ. Нэг удаа сануулчих гээд байна. Сануулсны дараа зөрчил гаргаад торгуулчихсан бол энийгээ бас нэг хугацаанд нь төлчихвөл хөнгөлнө, хугацаанд нь төлөхгүй яваад байх юм бол тэр торгуулийн хэмжээг нэмэгдүүлдэг байхгүй бол хий л мөнгөн дүн яваад байгаа болохоос яг орчхоод байгаа зүйл байхгүй байна гэж ийм төсөл санаачилсан юм.

Тэгэхдээ хэлэлцүүлгийн үеэр бол Ганбаатар гишүүний хэлж байгаа зүйлийг бид нар бас хэлэлцээд явах ийм боломжтой гэж ингэж бодож байна. Бид нар бол яах вэ энэ хуулийн төсөл дээр бол нэг хоёр гуравхан зүйл, эрх хасахыг бол нэмэгдэл шийтгэлээр явж байсан бол бид нар үндсэн шийтгэл рүү оруулж өгөх тэгснээрээ бол бид нар бас давхар шийтгэхийг хязгаарлаад явж байгаа. Бид нар бол ингэж л үзээд байгаа юм л даа. Зөрчлийн түрүүн…/минут дуусав./

**Т.Аюурсайхан:** Ганбаатар гишүүнд микрофон өгье. Жамбалын Ганбаатар Улсын Их Хурлын гишүүн.

**Ж.Ганбаатар:** Би зүгээр энэ гишүүд энэ сануулах заалтыг оруулж ирж байгаад нь маш их талархаж байна. Тайлбар ч гэсэн бас Ганболд гишүүн бас их сайн өгч байна л даа. Тэгэхдээ зүгээр би нэг зүйл дээр юу хэлж байгаа юм гэхлээр энэ торгуулийг байна шүү дээ. Явцынхаа дунд засна биз дээ? Торгуулийг хугацаанд нь төлөх юм бол хөнгөлдөг, хугацаанаас нь хэтрэх юм бол шууд нэмэгдээд явчихдаг байдгийг нэг жоохон анхаараад хугацааг нь тэдэн хугацаанд хэтрүүлбэл нэмэгдэнэ. Тэдэн хоногийн дотортоо бол гайгүй байдаг юм уу? Тэр талаа анзаарахгүй бол бас мөнгөтэй байж байж төлөхгүй байгаад байна гэдэг дээр. Би бол бас жоохон эргэлзэж байна л даа. Тэгэхлээр тэрийг бас мөнгөтэй байж байж торгуулиа төлөхгүй байх тийм санаачилга хэр байгаа бол? Тэрийг нь анхаарна биз дээ, тэгэхдээ аль аль талаасаа ярьж байгаад ажлын хэсэг дээр засаад явчих нь зөв байх гэсэн саналтай байна. Баярлалаа.

**Т.Аюурсайхан:** Гишүүний саналыг анхаарч ажиллаарай ажлын хэсэг дээр.

Гишүүд асуулт асууж, хариулт авч дууслаа. Үг хэлэх гишүүн байвал нэрээ өгье. Энхбаяр гишүүнээр тусаллаа. Даваасүрэн гишүүн үг хэлье.

**Ц.Даваасүрэн:** Би гишүүдийн хэлж байгаатай бас санал нэг байна. Ер нь зүгээр ингээд нэг явж байгаа юмандаа байнга байнга өөрчилдөг байх бол их буруу юм байгаа юм шүү. Ер нь бол нэг талаараа бол энэ чинь бид өөрсдийнхөө хийсэн ажлыг өнөөдөр эргээгээд буруутгаад сууж байгаа л гэсэн үг шүү дээ. Нэг талаараа сайн бодож хийгээгүй л гэсэн үг байхгүй юу. Тэгээд өөрсдийнхөө үйлдвэрлэсэн хуулиа буцаадаг. 1. 2 жил болоод эргээд өөрчилдөг энэ байдал бол нийгэмд бол тийм таатай зүйл бол харагдахгүй байгаа шүү дээ. Эд нарын л нөгөө байж байгаа нь энэ гээд л, тэр талаасаа бас бодолцож ингэж хандахгүй бол болохгүй. Их Хурал гэдэг бол өөрөө бас нэг том бүтэц. Энэний нэр хүндийг авч явах асуудал бол бидний бас үйл ажиллагаанаас шууд хамааралтай.

Энэ хуулийг тэгээд хэлэлцэх дээр нэлээн анхааралтай бай. Би бол Эрүүгийн хуульд ийм зөрчлийн ийм хуулиуд дээр маш анхааралтай хандаарай гэж хэлдэг. Яагаад гэвэл хүний эрхийн асуудал, хүний хувь заяаны асуудал энд явж байдаг. Ер нь бол ингээд автомашины зөрчил бол, ялангуяа машины тоо ихэссэнтэй холбогдуулаад үнэхээр хавтгай болчихсон байгаа шүү дээ. Тэгээд л нэг зөөллөсөн, нэг бол хяналт шалгалт хийхгүй гээд л. Ингээд л энэ чинь улс орон байгаа л юм бол бас нэг засагтай, захиргаатай, хариуцлагатай байхаас бол өөр арга байхгүй шүү дээ. Тэгээд юм нэг хэвшээд явж байтал нураадгаа л бид нар болих хэрэгтэй. Болих хэрэгтэй. Нэг бол сайн бодож хийж байх хэрэгтэй. 1 жилийн настай, 2 жилийн настай хууль хийдгийг л болих ёстой юм шүү дээ. Тэгээд өнөөдөр бол бид нар хийсэн ажлаа шүүмжлээд сууж байгаа.

Яах вэ, үнэхээр огт болохгүй байгаа бол, огт болохгүй байгаа бол, түрүүн Баатарбилэг гишүүн хэлээд байх шиг байна лээ. Яг тэр энд хамааралтай улсуудыг суулгаж байгаад бид нар тэднийг сонсох ёстой шүү дээ. Энд алга байна шүү дээ. Хэн ч алга байна шүү дээ. Бид бүхнийг мэдэхгүй. Тийм учраас энэ хуулийг яг гаргахдаа бол маш анхааралтай хийгээрэй. Тэр Зөрчлийн хууль, Эрүүгийн хууль дээр сүүлд нэг өөрчлөлт хийхэд бол бид нар үнэхээр баллаад хаячихсан юм шүү. Маш том асуудлууд үүсгэсэн.

Тэгэхээр энэ иргэний эрх, хүний эрхтэй холбогдолтой ийм зүйл дээр бол анхааралтай хэдүүлээ ёстой найм хэмжиж нэг огтол гэдэг билүү. Тэрэн шиг л байхгүй бол энэ хуулийн хувь заяа ахиад цаашдаа хэдхэн сарын дараа өөрөөр эргэчих юм бол бүр хачин замбараагүй байдал бий болоод л, хавтгайраад л, согтуу давхилдаад л. Тэгээд энийг чинь хөдөө газар зарим газар сануулснаа бүртгээд явах боломж нь хэр байдаг юм. Би тэрийг мэдэхгүй юм зүгээр. Тэгэхдээ гар утсан дээрээ ингээд л тэр аппликэйшнээр бүртгэчихсэн байдаг л юм байна л гэж би ойлгож 4G-гүй газар бол чадахгүй шүү дээ. Энийгээ хэдүүлээ нэлээн сайн хэлэлцүүлгийн явцад анхаараарай.

Ер нь бол хатуу, чанга байсны буруу гэж байдаггүй шүү. Хатуу, чанга айлын хүүхэд бол эцсийн дүндээ баярладаг. Сул задгай айлын хүүхэд бол эцсийн дүндээ ядардаг байхгүй юу. Яг л тэр бол энэ төрд бас байдаг. Та нар 90-ээд оны өмнөх төрийг хараарай хатуу чанга байсан. Буруу нь юу байсан. Улс орон хөгжсөн шүү дээ. Өнөөдөр задгай, замбараагүй байгаа харалдаа үйлдвэр алга байна шүү дээ. Үйлдвэр алга. Тэгээд ард түмэндээ таалагдах гэж бид нар сулруулдаг. Ард түмнээ авч явах эрх чинь бидэнд энэ Их Хуралд байгаа байхгүй юу. Бид нар чинь ард түмнээ төлөөлөөд, энд сууж байгаа, мандатын нь аваад сууж байгаа улсууд шүү дээ. Ард түмнээ авч явах гэж. Тэрнээс ард түмнээ бид нар ингээд л бүр ерөөсөө нэг эмх замбараагүй болгоод урсгалаар нь амьдруулдаг ийм болгочих юм бол энэ чинь асар том хариуцлага. Эцсийн дүндээ энэ улс орны чинь аюулгүй байдал, тусгаар тогтнолд нөлөөлнө шүү дээ.

Чанга байсны буруу гэж байхгүй, байхгүй. Зөрчил гарч байгаа бол, хэрэг хийж байгаа бол тохирсон шийтгэл байх ёстой. Яагаад гэвэл цаана нь хүний эрхийн асуудал бас хөндөгдөж байгаа учраас л тэр чинь ерөөсөө, бусдын машин техникт байдаг юм уу, явж байгаа замын хөдөлгөөнд зөрчил үүсгэж байгаа учраас тэр чинь хариуцлага хүлээж байгаа шүү дээ гэдгийг бас бодож хэдүүлээ нэлээн сайн нухацтай хандаж энэ Эрүүгийн хуулийн, Зөрчлийн хууль дээр би өөрчлөлт хийгээрэй л гэж хүсье. Өмнө нь би хийж байхад нь Нямбаатар сайдыг хийж байхад зөндөө л хэлж байсан. Дараа нь зөндөө асуудал үүсээд биз дээ. Юу боллоо. Нөгөө хөөн хэлэлцэх хугацаа хугацааг нь өөрчлөөд хаячихсан байсан шүү дээ. Тэрэн шиг л бид нар, ер нь энэ Эрүүгийн хууль, ийм хуулиар бол. Уг нь тухайн салбар яам, тухайн байгууллагууд нь оруулж ирээгүй байхад Их Хурлын гишүүд шүүрч аваад хийнэ гэдэг бол бас нэг сайн зүйл бол биш л гэж би ингэж хараад байгаа юм. Эрүүгийн хууль, ийм хуулиуд дээр бол мэргэжлийн байгууллагуудын, тэгээд хэлэлцүүлгийн явцад би сайн…/минут дуусав./

**Т.Аюурсайхан:** Улсын Их Хурлын гишүүн Баттөмөрийн Энхбаяр үг хэлнэ.

**Б.Энхбаяр:** Миний хувьд энэ хуулийн төслийг хэлэлцэхийг нь бол дэмжиж байгаа. Улсын Их Хурал хэлэлцэхийг нь шийдээд хэлэлцүүлгийн шатанд бас Засгийн газраас хуулийн төсөл өргөн барих юм байна. Нэгтгээд ажлын хэсэг гаргаад ингээд сайн боловсруулаад явах би боломжтой гэж ингэж харж байгаа. Хэлэлцэх эсэхийг шийдэх явцад бас олон гишүүд бас санал гаргаж байна. Энэ гишүүдийн бас саналыг бас сайн анхаарч тусгаж явах байх гэж ингэж бодож байгаа. Тухайлах юм бол би Сүхбаатар гишүүнтэй санал нэг байгаа. Яг зөвхөн сануулна, эсвэл торгоно гээд тэгчихээр энэ нөгөө double стандарт бий болгочихдог юм байна лээ.

Энэ асуудлыг 16 онд бас миний бие Засгийн газар дээр ажлын хэсэг ахлаад явж байхад судалгаан дээр бас тэгж гарч байсан юм. Энэ хууль гарахаас өмнө манай шийтгэлүүд 20 жил яаж явж ирсэн гэхээр. Жишээлбэл согтуугаар тээврийн хэрэгсэл жолоодлоо гээд тэгэнгүүт л 50-200 мянган төгрөгөөр торгоно гээд ингэчхэж байгаа юм. Эсвэл бүр эрхийг нь хасна. Бүр ингээд шийтгэлүүд нь бүр янз бүр, тэгээд баривчилна гэж байгаа юм. Ингээд ийм их олон шийтгэлийн сонголтууд тэр нэг цагдаа дээр өгчихөөр юу болдог вэ гэхээр энэ цагдаагийн авлигыг бий болгочихдог юм байна лээ. Өөрөөр хэлбэл чамайг би 50 мянгаар торгож ч чадна. Би чамайг 5 хоног баривчилж чадна гэдэг ийм эрхтэй цагдаа бол нөгөө хүн арай мөнгөөр торгуулаад салах байдлаар авлигал өгөх ийм байдлыг бий болгочихдог юм байна лээ. Тийм учраас шийтгэл гарцаагүй байх гэдэг энэ зарчмаа бодоод шууд ийм торгуулийн шийтгэлүүд бичигдсэн байдаг.

Яг аль нэгийг нь ингээд сонгоно гээд явчихвал. Энэ бас их царай харна. Дарга, цэрэг, хөрөнгө мөнгөтэй жийп унасан нөхдүүдийг бол чамайг сануулж байна гээд. Тэгээд арай нэг жоохон даржин байдалтай, жоохон таалагдахгүй нөхрийг бол торгоё гээд ийм байдаг учраас, сая энэ Сүхбаатар гишүүн хэлж байна шүү дээ. Германд бол яадаг юм гэхээр сануулах шийтгэлийг заавал торгууль хамт дагадаг гэж дангаар нь хэрэглэдэггүй байхгүй юу, дангаар нь. Тэгэхээр би бол хэлэлцүүлгийн шатанд бол ингэж өөрчлөх ийм бол саналтай байгаа.

Ер нь бол зөрчлийн хуулийг бол бас их олон дахин хөндөөд байж болохгүй гэдэгтэй би Даваасүрэн гишүүнтэй бол санал нэг байгаа. Яагаад гэхээр энд 1600 зөрчил байгаа. 1600, энэ 1600 зөрчил болгон цаанаа их тийм нарийн углуургатай. Салбар шинжлэх ухааны бүр чиглэлтэй. Тэгэнгүүт энэ шийтгэлүүд янз бүрээр ингэж мөрдөгдөх байдалд ордог. Жишээлбэл яг хөдөө амьдарч байгаа хүнд энэ нь их өөр болно. Хөдөө амьдарч байгаа хүн гадаа бие засах гэдэг ойлголт гэх ч өөр шүү дээ. Хотод амьдарч байгаа хүний хувьд гадаа бие засах гэдэг ойлголт бол бас өөр байхгүй юу. Энэ зөрчлийнх нь тэр хэв шинж нь их өөр болоод явчихна. Хөдөө нус цэрээ хаях гэдэг бол шал өөр шүү дээ. Агаарт тийм, сумын төвд нус, цэрээ хаях өөр. Яг энэ төв талбай дээр нус, цээрээ хаях гэдэг чинь өөр байхгүй юу. Ингээд нөгөө шийтгэл болгон дээр хаана байгаагаасаа болж нийгмийн хор аюул, хамрах хүрээ энэ бүх юманд ингэж нөлөөлөөд. Тэгээд энэ Зөрчлийн хууль сайн муу тухай асуудал бол яг тэрнээс болдог.

Жишээлбэл: хотын төв дээр хурд хэтрүүлэх гэдэг бол ойлголт бол их өөр шүү дээ. 60 километрийн хурд бол яг Улаанбаатар хотын төв хэсэгт бол маш өндөр хурд, энэ аюултай хурд. Хөдөө бол энэ өөр хурд. Тэгэхээр нөгөө энэ хурднаасаа хамаараад бас их өөр болдог. Жишээлбэл нөгөө бичиг баримтаа биедээ авч явах гээд өгчхөж байгаа юм. Хөдөө бол энэ шаардлага ингээд тавиад нөгөө мотоциклтой малчдаа торгоод эхэлбэл энэ чинь болохгүй байгаад байгаа нь үнэн л дээ. Энэ энэ хууль их тийм, тийм дарамталж байгаа хууль болж харагдалгүй яах вэ дээ. Мотоцикл унаад явж байхад нь чи бичиг баримтгүй байна гээд торгоод байгаа шүү дээ.

Хотод бол бид нар энэ шаардлагыг тавихаас өөр арга байхгүй, тавихаас өөр арга байхгүй. Яагаад гэхээр ийм шигүү, энэ чинь хүүхэд явж байна, хүн гүйж байна. Илүү их эрсдэлтэй ийм орчин байгаа байхгүй юу. Тийм учраас нөгөө энэ хууль гэдэг чинь хаана, хэнд, хэзээ үйлчилж байгаасай хамаарч ингэж харилцан адилгүй байдаг учраас энийг маш сайн шүүлтүүрээр орж олон дахин хэлэлцэж байж ингэж гаргах шаардлага байгаа юм. Тийм учраас би хэлэлцэх эсэхийг нь шийдээд тэгээд Улсын Их Хурал дээр ажлын хэсэг гаргаад сайн ярилцаад боловсронгуй болгоод баталъя гэсэн ийм саналтай байна.

**Т.Аюурсайхан:** Зочин танилцуулъя Улсын Их Хурлын гишүүн Жаргалтулгын Эрдэнэбат, Чинбатын Ундрам, Дамдинсүрэнгийн Өнөрболор нарын урилгаар Сэлэнгэ аймгийн Мандал сумын ерөнхий боловсролын 1 дүгээр сургуулийн багш нар Улсын Их Хурлын үйл ажиллагаа, Төрийн ордонтой танилцаж байна.Та бүхэндээ Улсын Их Хурлын гишүүдийн нэрийн өмнөөс ажил, хөдөлмөрийн өндөр амжилт, сайн сайхан бүхнийг хүсэн ерөөе.

Гишүүд үг хэлж дууслаа. Санал хураана. Байнгын хорооны саналаар Зөрчлийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураана.

Байнгын хорооны саналаар Зөрчлийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. Санал хураалт гишүүдээ.

Санал хураалт. 26 гишүүн дэмжиж, 65 хувийн саналаар дэмжигдлээ. Төслийг хэлэлцэх нь зүйтэй гэж гишүүдийн олонх үзсэн тул төслийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Хууль зүйн байнгын хороонд шилжүүлж байна.

Өнөөдрийн нэгдсэн хуралдаанаар хэлэлцэх асуудал дууссан тул хуралдаан өндөрлөснийг мэдэгдье. Гишүүд ажлын хэсэгт баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Д.ОТГОНДЭЛГЭР